Datasets:
robzchhangte
/
sample

Dataset card Data Studio Files Community
1
text
stringlengths
25
17.4k
Governor in NCC (NER) te hnenah chawimawina thuziak hlan,"809/2024-2025 Aizawl, 14th June 2024: Vawiin khan Durbar Hall, Raj Bhavan-ah Governor Dr Hari Babu Kambhampati chuan National Cadet Corps (NER) te chu kum 2023-24 chhunga entawn tlak taka an thawh avangin chawimawina thuziak a hlan a. NCC NER  Directorate aiawhin Major General Gagan Deep, Additional Director General chuan Mizoram Governor hnen atangin Citation hi a dawng a ni. Governor Dr Hari Babu Kambhampati chuan he hunah hian NCC chu thalaite mipuitlinga siam tura chher kawngah hna a thawk tha hle a, ram inpumkhatna atana beihpui an thlakna ten awmzia a nei mek zel a ni a ti a. Mizoram NCC-te tunhnaiah hma an sawn nasa niin a sawi a, Republic Day Camp, NE Car rally, Blood donation camp leh khawtlang rawngbawlna huang dangahte  NCC Mizoram ten hmalakna an zauh zel  chu a lawmawm tih a sawi bawk. He lawmpuina program-ah hian Wg Cdr Lalrinsanga, officer dangte leh cadet-te an tel a ni. Attachment Loading attachment...",Dated: 14 th Jun 24 11:11 AM,https://dipr.mizoram.gov.in/post/governor-in-ncc-ner-te-hnenah-chawimawina-thuziak-hlan
CIVIL HOSPITAL LUNGLEI REPORT OF MAY 2024,808/2024-2025 1. Total No. of OPD & Casualty cases   -           10933 2. Total No. of Admission                       -            543 3. Major operation                                  -            106 4. Minor Operation                                 -            302 5. Naupiang zat       -  Mipa  - 35 Hmeichhia - 43    =           78 6. Mithi                                                   -             12 7. Laboratory exam                                -           12616 8. X-ray                                                  -            508 9. Ultrasound zat                                   -             325 10.Endoscopy                                        -             62 11.Dialysis                                              -            107 12.Chemotherapy                                   -            68 13.C.T.Scan                                            -           156 14.EGG                                                   -           194 15.Blood Donate zat                               -           260 Units 16.Blood hmanral zat                              -           264 Units,Dated: 14 th Jun 24 10:46 AM,https://dipr.mizoram.gov.in/post/civil-hospital-lunglei-report-of-may-2024
HEALTH MINISTER PI LALRINPUII'N LUNGLEIAH MIZO ZIRLAI TI THA CHAWIMAWINA HUN A HMANPUI,"807/2024-2025 LUNGLEI; the 14th, June, 2024: Nimin khan Mizo Zirlai Pawl Hqrs, Lunglei buatsaihin Convention Centre, Lungleiah Kum 2024 MBSE hnuaia HSLC leh HSSLC Exam a Mizo Zirlai ti tha chawimawina hun hman a ni. Health Minister Pi Lalrinpuii chuan khuallian niin a hmanpui. H e hun hi Pu Albert Lalnunpuia, Vice President, MZP Hqrs, Lunglei chuan kaihhruaiin khuallian Pi Lalrinpuii chuan Mizo Zirlai ti tha chawimawi tur te hi thinlung takin a lawmpui thu a sawi a, vairamah sikul tha an tehna chu Proffessional Course ah engzatnge in ziak tling tih a ni a, pass percentage ah an teh ve ngai lova zirtirtute an tang em em a ni. Tun tum result chhuakah Private School an ti tha a Sorkar school leh kohhran school te tanlak a ngaih thu   a sawi. Lehkha hi in zirtui chawp theih a, thil kan tihin tih tak zet a kan zir chuan a tawpah hlawhtlinna kan chang thin a ni. Tuna zirlai te hi kan hun ngaihtuahin zirna in nei tha a, chuvangin chhimlam anga kan tan a ngai, Lunglei District chhunga MBSE hnuaia HSLC leh HSSLC exam a topper a kan lang lo kha pawi a ti a, kal leh zelna turah theihtawp chhuah turin a chah a ni. Pawl 11 atangin subject  thlanthiam a tul thu  sawi bawkin Socialogy zirna tha Lunglei a Higher Secondary School a  kan neilo te hi pawi  a ti a, hma alak nghal tur thu a sawi. Minister  hian hawihhawmna kan nunpui tul a tih thu leh ei leh in chungchangah pawh inzirna tur a tam tih sawiin zirlai te an polite loh chuan zirtirtute mawh a ni tih a sawi. Social Reform lamah pawh Sorkarin nasa takin hma ala dawn a, kan vantlang nun a chhe lutuk tawh a, damdawi ruihtheih thil leh meizial zu chhin lo turin zirlai kalkhawm te a fuih. Zirlai te chu bitum nei a zir tura chahin an tui loh na chu zir tur a ni lova, kan tih turah kan chian a tul a ni a ti. Zirtirtute fuihin zirlai an pass chhiat chuan ka mawhphurhna a ni ti a, mahni tuar ngam tur leh zirna kawngah tan la sauh sauh turin a chah a ni. Nimin hun hmanna-ah hian Johan Hmangaihzuala Ralte, President MZP Hqrs, Lunglei leh H. Lalthianghlima, President , MZP General Hqrs te pawh in fuihna thu an sawi a ni. He hunah hian HSLC exam a distinction a pass zirlai 26 leh HSSLC exam a distinction a pass 53 te, Subject topper pahnih Mathematic Subject  a mark 100 hmutu K. Zomuanpuia, Baptish Higher Secondary School leh Science Subject a mark 100 hmutu Lalremsanga, Holy Faith School bakah HSLC a pass kim vek School 6 leh HSSLC a pass kim vek School 8 te hnenah lawmpuina thuziak hlan a ni. Attachment Loading attachment...",Dated: 14 th Jun 24 10:40 AM,https://dipr.mizoram.gov.in/post/health-minister-pi-lalrinpuin-lungleiah-mizo-zirlai-ti-tha-chawimawina-hun-a-hmanpui
MARPARA-AH RSTC HAWNG,"806/2024-2025 Mamit 14th June, 2024 : Vawiin khan Marpara khua Mamit District-ah naupang sikul kal lote pualin Residential Special Training Centre (RSTC) chu Pu Laldingliana,  District Project Coordinator, Samagra Shiksha chuan a hawng. Pu Laldingliana, DPC chuan Samagra Shiksha hmalakna reng reng chu endik tlaka tha, chi tin hnam tinte tana malsawmna, zirna quality tha tak pekna atana hmalakna hlawhtling tak a ni zel ang a ti. Mamit District-ah hian naupang sikul kal lo 237 an awm mek a. RSTC hi Marpara, West Phaileng leh Kawrtethawveng-ah hawn niin School ang deuhva naupang school kal lote enkawlna chi dang Non Residential Special Training Centre pawh District chhungah 7 hawn mek a ni bawk. RSTC Marpara hawnna inkhawm hi Pu Emmanuela, Additional DPC-in a kaihruai a, khawtlang hruaitute leh zirtirtute leh naupang mi 100 velin hun hi an hmang a ni. Attachment Loading attachment...",Dated: 14 th Jun 24 9:28 AM,https://dipr.mizoram.gov.in/post/marpara-ah-rstc-hawng
CHIEF MINISTER HNENAH TAEKWONDO HONORARY 7TH DAN (BLACK BELT) HLAN,"805/2024-2025 Dated Aizawl, the 13th June, 2024: Vawiin khan Mizoram Amatuer Taekwondo Association, World Pro Taekwondo Headquarters leh World Taekwondo Headquarters, Kukkiwon te tangkawp chuan Chief Minister Pu Lalduhoma hnenah Honorary 7 Dan (Black Belt) leh Certificate of appreciation an hlan. Chief Minister chuan, khawvela Taekwondo thuneitu sang ten kei tehlul hetianga chawimawina min pek chhan chu Mizoram Amatuer Taekwondo Association te hnathawh that vang te, Mizo thalai he sports khelten hmingtha taka an khelh vang te, India rama an chawi lar nasat vang te a ni a, ka lawm hle a ni, a ti a. An kal zelna turah duhsakna a hlan a ni. Chawimawina hlantu Taekwondo Association te chuan, Mizorama Taekwondo hmasawnna a that vang te, sawrkarin a thawhpui that vang te, India Taekwondo dinhmun chawikanna atana Chief Minister thawhhlawk vang te leh Taekwondo a lar zel theih nana amahah beiseina sang tak an neih vang tea hlan an nih thu an sawi a. Khawvel hruaitu ropui tak tak te hnenah an lo hlan tawh thin a. Chief Minister lo ni tawh Pu Lal Thanhawla hnenah pawh 1 Dan (Black Belt) an lo hlan tawh a ni. Tuna Chief Minister hnena Belt an hlan hi India rama Dan sang ber a ni a, Grand Master Prof. Hee Do Kim chuan Certificate hlanin Belt hi a hrentir a ni. He belt hlannaah hian Grand Master, Prof. Hee Do Kim, 9th Dan, Grand Master Lee Jae Ku, International Master 8th Dan, South Korea te, Prof. Rualkhuma Colney, President, MATA leh a thawhpuite an tel a ni. Attachment Loading attachment...",Dated: 13 th Jun 24 6:31 PM,https://dipr.mizoram.gov.in/post/chief-minister-hnenah-taekwondo-honorary-7th-dan-black-belt-hlan
MINISTER PU C. LALSAWIVUNGA'N CHAMPHAI TLAWH,"804/2024-2025 Champhai, the 13th June, 2024: Animal Husbandry & Veterinary (AH&Vety.) Department, Local Adminstration Department (LAD), Art & Culture (A&C) Department leh District Council & Minority Affairs (DC&MA) Department-te changtu Minister Pu C. Lalsawivunga chuan vawiin tlai khan Champhai thlengin District AH & Vety. Hospital, Office leh CHAMUL hmunhma bakah ran talhna slaughter house-te tlawhin a enfiah a, vety. department thawktute a kawm bawk. A.H & Vety. Minister Pu C. Lalsawivunga chuan ran chawa intodelh tura hmalak chu sawrkar ngaihpawimawh hmasak a nih thu sawiin, ran chaw siam nana pawimawh tak vaimim leh bekang ching kawpa pilot project kalpui turin Saitual leh Champhai District thlan a nih thu a sawi a. Kuthnathawktute atangin sawrkarin ran chaw siamna tur hmanrua, support price siama leisak a tum thu sawiin, Mizorama kuthnathawktute'n a hlawkna an tel theihna tur ngaihtuah a ni, a ti a. Rokhawlhna avanga District Veterinary Hospital thar tur sak zawhfel loha awm mek chu puitlin a nih theih nan ngaihtuahna sen mek a ni, a ti a. Champhai District Milk Producers’ Co-operative Union Limited (CHAMUL) hluihlawn tawh thar thawh leh tura hmalakna fakawm a tih thu a sawi a. Slaughter House Champhai building leh hmunhma tha tak chu tangkai zawka hman a nih theih nan ngaihtuahna thar senga hmalak a tul thu sawiin, project hlawhtling thei tur leh mamawh ang chauh siama theihtawp chhuaha bawhzui a tul thu a sawi bawk. Pu C. Lalsawivunga hi District Bawrhsap Pu James Lalrinchhana, District Animal Husbandry & Veterinary Officer (DAH&VO) Dr. B. Lallawmsanga leh Official dangte'n an lo dawngsawng a. Aizawl atangin Dr. Robert Rualthankhuma, Dy. Director (LH), AH&Vety. Department, Pu Vanlalhuma Singson, Archaeologist, Art & Culture Department leh Official dangte'n an tawiawm a ni. Attachment Loading attachment...",Dated: 13 th Jun 24 6:02 PM,https://dipr.mizoram.gov.in/post/minister-pu-c-lalsawivungan-champhai-tlawh
ADVISER TO CM LEH AIZAWLA EICHAWP/NEPNAWI SUMDAWNG LIANTE INKAWM,"803/2024-2025 Aizawl, 13.6.2024: Vawiin khan Pu Dr. K.C. Lalmalsawmzauva, Adviser to Chief Minister (Implementation of Hand Holding Policy) leh Aizawla Eichawp/Nepnawia sumdawng liante chu Planning Department Committee Room ah an inkawm a. Mizoram sawrkar leh sumdawng lianten thawhhona tha zawk an neih dan tur leh Mizoram mipuite hamthatna tur kawng hrang hrang an sawi ho a ni. Adviser to CM Dr. K.C. Lalmalsawmzauva chuan kaihruaiin Mizoram sawrkar hmachhawp hrang hrang, kuthnathawktute khaichhuah tum a nih dan te a sawifiah as sumdawng liante chu Mizorama thil thar chhuah leh siam chhuah te hralh kawnga thawhpui ah a sawm a. Sumdawngte pawhin an harsatna hrang hrangte leh a sut kian dan tur rawtna te an thlen bawk. He inkawmkhawmna ah hian Mizoram pawn atanga lakluhte man tlawm zawka hralh chhuah a nih theih nan leh Mizoram atanga bungraw thawnchhuah tur nei te awlsam leh man man zawka an phurh chhuah theih nan thawhho dan tur te, kuthnathawktute thar chhuah leh siam chhuah te zawrh chhuah kawnga thawhho dan turte uluk taka sawi ho a ni bawk. He hunah hian Mizoram chhunga eichawp/nepnawi zuartu leh distributor lian te an tel kim hle a ni. Attachment Loading attachment...",Dated: 13 th Jun 24 4:56 PM,https://dipr.mizoram.gov.in/post/adviser-to-cm-leh-aizawla-eichawpnepnawi-sumdawng-liante-inkawm
SAMAGRA SHIKSHA AIZAWL DISTRICT-IN INCENTIVE AWARD AN SEM,"802/2024-2025 Aizawl the 13th June, 2024 : Vawiin khan Samagra Shiksha Aizawl District chuan Incentive Award for Schools, School Education Complex Hall, Macdonald Hill- ah an hlan. Programme hi Pu R Zonunumawia, Dy. District Project Coordinator, Samagra Shiksha, Aizawl  District in a kaihruai a. Thusawitu, Pu Lalramthianghlima, District Education Officer & District Project Coordinator ni bawk chuan Award dawngte lawmpuina thu a sawi a, midangte tana entawn tlak ni zel turin zirtirtu kalkhawmte fuihna thu a sawi. Award dawng tur hian District Project Office chuan Sawrkar school enkawl atangin a thlang a. Award hian lawmpuina thu ziak leh pawisa fai a keng tel. Award dawngtute hi Primary level ah school 7 - Govt. Chanmari Model Primary School, Govt. Ainawn Primary School, Govt. Ramhlun South Primary School, Govt. Rev. Thianga Primary School, Govt. College Veng Primary School, Govt. Chawnpui Primary School, Govt. Edenthar Primary School te an ni a,  middle school level-ah school 4 - Upper Republic UPS, Govt Edenthar Middle School, Upper Republic UPS   te an ni  a, High School level-ah school 4 - Govt Sialsuk High School, Govt Tinzagina High School, Mauchar Secondary School leh Edenthar Secondary school te an  ni. Higher levelah Sialsuk Higher sec. School, Govt Republic Higher Sec school (Science), East Phaileng Higher sec school leh Govt Mizo Higher Sec school (commerce) te an ni. Heng school te hian kumin (2024-25) session mekah zirlai an neih that bakah activity hrang hrangah an tih that avangin thlan an ni. Heng bakah hian High School leh Higher School thlante hian kum 2023-24 a MBSE in Examination a buatsaih a result nei tha te an ni. Tun dinhmunah hian Aizawl District-ah Sawrkar enkawl primary  school 217, middle school 164, High school 66 leh higher secondary school 18 an awm mek. Attachment Loading attachment...",Dated: 13 th Jun 24 4:53 PM,https://dipr.mizoram.gov.in/post/samagra-shiksha-aizawl-district-in-incentive-award-an-sem
"Mizoram Combined Civil Services, 2023 batch ten Green Mizoram Day pualin thing an phun","801-2024-2025 Dated Aizawl, the 13th June, 2024: Vawiin khan Administrative Training Institute (ATI), MINECO-a training mek, Mizoram Combined Civil Service, 2023 batch te chuan Green Mizoram day, 2024 pualin thing an phun. ATI Director Pi Maria CT Zuali, IAS leh Course Coordinator Pi Golda Dell Zohmangaihi kaihruaiin Mizoram Combined Civil Service,2023 a service hrang hranga inziaktling - MCS, MIS leh MF&AS te chuan ATI hmunhma thenfaina hun an nei a. Hemi hnu hian Green Mizoram Day pualin trainees-te chuan thing phunna hun an nei nghal bawk a ni. Attachment Loading attachment...",Dated: 13 th Jun 24 4:45 PM,https://dipr.mizoram.gov.in/post/mizoram-combined-civil-services-2023-batch-ten-green-mizoram-day-pualin-thing-a-phun
PIGFED LTD. ANNUAL GENERAL MEETING 2024,"800/2024-2025 Aizawl, 13.06.2024: Vawiin khan Mizoram Pig Producers’ Cooperative Federation (PIGFED) Ltd. chuan Annual General Meeting vawi 29-na Chanmari YMA Hall-ah a hmang a. He hun hi Cooperation Minister Pu P.C Vanlalruata chuan khuallian niin a hmanpui. Annual General Meeting khuallian Cooperation Minister Pu P.C. Vanlalruata chuan fuihna thu sawiin Mizoramah Society Movement hun rei tak alo thuanawp tawh hnuah, tuaithar a nih theihna tura harsatna hrang hrang kara Society-te hmalakna kal zel a hmuh avangin lawmthu a sawi a; Sawrkar pawhin Society-te pawimawhna hria in, chak zawk a an hmalaknate kalpui a nih theihna turin tanpui a tum thu a sawi a ni. Mizo Hnam leh vawk vulh chu inzawm tlat a nih avangin vawksa leh vawk chawah kan intodelh a tul a ni tiiin khuallian chuan vawk chaw a intodelh turin Feed Processing Unit din belh a pawimawh thu a sawi a. Thingtlang lama feed processing unit din belh chu thingtlang mite tan cost of transportation tihtlem theihna pawimawh a nih thu a sawi bawk. PIGFED Ltd. chu Modern Meat Shop leh Ran chaw zawrhna Sales Outlet tam zawk hawng thei tura hmala turin a fuih bawk. Cooperative Society hnuaia farmer-te khaichhuah an nih theihna turin sawrkarin hma a lak mek thu sawiin, intodelhna tura PIGFED Ltd. in project a neihah te sawrkarin a tanpui tur thu Cooperatiion Minister hian a sawi bawk. PIGFED Ltd. chu AH & Vety. Department leh Cooperation Department thlazar hnuaia a awm avanga a vanneih thu sawiin, thawhhona tha a pawimawh a ni a ti a. Federation leh Society-te inkarah pawh thawhhona tha awm zel se a duh thu a sawi bawk. Mumal taka sawrkar hmalakna sum leh paite a kal theihna turin society-te kaltlanga hmalakna a pawimawh tih sawiin, Cooperative movement meichher chhi eng hram hram tute zarah, sawrkar nena thawkhoin, hmasawnna rahbi thar rah kan tum dawn a ni a ti bawk. He hunah hian Dr. R. Malsawma, Addl. Director, A.H & Vety. Department pawhin kalkhawmte fuihna thusawi sawiin PIGFED Ltd. nen A.H & Vety. Department chu thawhhona tha neiin, Vety Deptt thlazar hnuaiah Office hmun te luah tirin, Animal Feed Plant, Tanhril hmuna Sales & Marketing hna te leh Vawk kah rai (Artificial Insemination) hna te chu PIGFED Ltd. kutah a dah mek tih a sawi a. Thawhhona tha chawinunga zel a, tan tlan zel a pawimawh thu a sawi bawk. Pu R. Lalremsanga, Registrar, Cooperative Societies, Mizoram pawhin fuihna thutawi sawiin Primary Society te chu Business Oriented society an ni tih hre reng turin a fuih a, vawk vulh chu Mizote tan Business pawimawh tak, tuiawm leh Market tha sa a ni tiin, PIGFED Ltd. chu Mizoram economy chawikang turin a fuih a ni. Vawiin Annual General Meeting hi PIGFED Ltd. Chairman, Pu J. Larchhuakmawia kaihhruainain chawhma lamah Annual General Meeting 2024 hawnna inkhawm, Annual Report ngaihthlakna leh infuih tharna hun hman a ni a, Chawhnu lamah affiliated Primary Society atanga palai kalkhawm ten Business Session hun hmangin, Official Agenda leh Primary Society atanga Agenda lutte an sawiho a ni. PIGFED Ltd. Annual Report tarlan danin, kum 2023-2024 chhungin Artificial Insemination Technology hmanga vawk kah rai atangin 41299 vawkte an piang a, a hlut zawng hi ₹ 28,90,93,000 a chhut a ni. PIGFED Ltd. hnuaiah hian Affliated Primary Society 164 lai an awm mek a ni. Attachment Loading attachment...",Dated: 13 th Jun 24 4:38 PM,https://dipr.mizoram.gov.in/post/pigfed-ltd-annual-general-meeting-2024
CHIEF MINISTER IN SCHOOL EDUCATION DEPARTMENT BUATSAIH CHIEF MINISTER'S AWARD SEMNA TELPUI,"799/2024-2025 Dated Aizawl, the 13th June, 2024: Vawiin khan Chief Minister Pu Lalduhoma chuan Education Department-in HSSLC leh HSLC Examination, 2024 toppers te hnena Chief Minister's Award semna inkhawm, Vanapa Hall a buatsaih chu a telpui a. Dr. Vanlalthlana, Education Minister chu khualzahawm a ni. Chief Minister hian, topper te chu lawmpuiin lawmman dawng thei khawpa an hlawhtlin chhan chu an taihmak vang a ni.Talent nei tha mahila kan taihmak loh chuan hnehtu kan ni thei ngai lo. Tin, hriselna tha Pathianin a pe che u a, in nihlawh hle. Rev. Dr. Zairema chuan, Sikul tha chu Headmaster an tha tihna a ni, a ti thin a. Sikul enkawltu tha in nei tihna a ni leh bawk a. Thuneitu ber a that chuan chhungkua pawh ram pawh a tha mai thin. Result tha tak tak nei chho zel mahila kan zir dan system erawh hi chu kan inenfiah deuh deuh a ngaiin a lang. A chhan chu Central competitive examah kan tling hlei thei lova; exam ringawt erin kan zir thin em ni aw tih theih a ni. Ka naupan lai chuan lehkhathiam thei, ""a vawikhat chhiar a theihnghilh tawh lo"" an tih ve hial ka ni a. Mahse chu min sawi thin dan chu a dik lo, lehkha hi ka chhiar taima a, ka zir nasa em em a ni. Sikul luh tirh atangin chu chu ka kalpui a, exam dawnah ka zir nasa vak tawh chuang lo, tiin a lehkha zir lai chanchin naupangte a hrilh a. Hun harsa tam tak paltlanga lehkha a zir dan ngaihnawm tak sawiin; hun hman thiam a pawimawh thu pawh a thil tawn tawh te atangin a hrilh a ni. Chief Minister hian, vawiinah chawimawi tlaka titha te kan chawimawi lai hian kha exam-a pass zo ve ta rih lo te pawh ka hrereng a, lo beidawng reng reng lo turin ka ngen. Vawi hnih khat hlawhchham hi beidawnpui tham chhiatna a ni ngai lova; nasa zawka hlawhtling tura inbuatsaihna mai a ni, tiin pass zo ve ta rih lo zawng zawng te a chah a ni. Khualzahawm Dr. Vanlalthlana pawhin thusawiin, toppers te lawmpuina a hlan a. Intihsiakna anih tawh chuan mi tlemte zingah pawh a ber nih a har thin a. Zirlai sing chuang zinga a titha ber ni thei in ni hi a ropui a ni. In hlawhtlinna phenah hian thawhrimna leh tumruhna a hmuh theih a, chu chu a entawntlak a, a ngaihsanawm a ni, a ti a. An kal zelna turah duhsakna a hlan. Minister hian zirlaite zingah communication skill leh leadership lam inzirtirna uar deuh deuh tha a tih thu pawh a tarlang. Inkhawm kaihruaitu Pi Lalzarmawii, Commissioner & Secretary, School Education chuan kal khawmte lawmna thu a sawi a. Pu Lalsangliana, MCS, Director School Education chuan Award an buatsaih chhan leh an kalpui dan a sawifiah. He Award hi School Education department hian kum 11 an lo kalpui tawh a, quality education a awm theih nana sawrkar policy pakhat niin senso tur pawh Budget ah dah thlap a ni. Chawimawina hlan te chu: 1. HSLC topper: Lalmoipuia Lawmzual S/o H.L Lawmzuala, College Veng; Aizawl, St. Paul's HSS 2. HSSLC topper in Arts: Linden Lalremruatpuia S/o C. Lalrindika, Venghnuai; Aizawl, Oikos HSS 3. HSSLC topper in Commerce: David Lalhminghlua S/o Paul Zakhuma, Champhai Vengthlang, St. Paul's HSS 4. HSSLC topper in Science: Lalramdina Ralte S/o Lalthakima, Mission Veng; Aizawl. St. Paul's HSS te an ni a. Lawmman hian tangka fai Rs. 50000 leh Citation a keng. Lawmman semna inkhawm hi Pu Lalhmachhuana, Addl. Director, School Education chuan lawmthu sawiin a khar a ni. Attachment Loading attachment...",Dated: 13 th Jun 24 4:32 PM,https://dipr.mizoram.gov.in/post/chief-minister-in-school-education-department-buatsaih-chief-ministers-award-semna-telpui
"HORTICULTURE MINISTER PROF. LALNILAWMA LEH MINISTRY OF AGRICULTURE, GOVT. OF INDIA TEAM-IN STAKEHOLDERS MEETING HMANPUI","798/2024-2025 Aizawl 13th June, 2024 : Ministry of Agriculture & Farmers Welfare, Govt. of India atangin Horticulture Department, Mizoram hmalakna hrang hrang te hmuhpui turin, Ni 11th – 14th June, 2024 chhung hian Central Team Member te an rawn kal a, Additional Commissioner, Govt. of India-in rawn hoin Bamboo Processing Centre, Sairang leh Zo-Anthurium Growers Co-operative Society (ZAGCS) Collection Centre, Ramhlun North, Aizawl te tlawh anih hnuah vawiin khan Rb McCabe Hall, Aijal Club-ah Horticulture Minister Prof. Lalnilawma hovin Meeting neih a ni a.  Meeting hi Pu C.H. Lalmuanpuia, Director of Horticulture-in a kaihruai. Meeting-ah hian District hrang hrang leh Centre of Excellence (CoE), Thingdawl leh Lunglei te atangin Power Point hmangin hmalakna thlir ho a ni a. Horticulture hnuaia Stakeholder hrang hrangte hnen atangin an hmalakna thlir ho nghal a ni. Horticulture Minister Prof. Lalnilawma chuan Central Team-in Mizoram an rawn tlawh thei chu lawmawm a tih thu sawiin Aizawl mai bakah Serchhip-a Zawlpui lam thlenga an kal thei chu an inpekna fakawm a tiin policy maker te hian an tawn hriat atangin kan ram mil leh mamawh an zir chhuah ngei a rin thu a sawi a.Tuna Department-in Schemes a kalpui mek bakah hian hmasawn lehzual nan puih kan ngaihna lai apiangah min pui a, hmasawnna tur a tanho a tul tih a sawi. Minister chuan thlai chin lamah chuan kan that tawh viau laiin a sawngbawlna lamah hma min lakpuia, ram pawn lama thawn chhuah tur sawngbawl leh rei zawk dah tha thei tura thiamna te chu kan mamawh chhoh mek a nih thu a sawi. Horticulture hmalakna zingah mau a kan hausakna chu hmang tangkai tur te, resource mapping nei tura hmalak a tul thu sawiin, Minister chuan a theih chinah chuan eng pawh a huam thu sawiin chutiang tur chuan Central lam pawhin hma lo la se a duh tih a sawi. Dr. Naveen Kumar Patle, Additional Commissioner, Ministry of Agriculture chuan Mizorama Horticulture hmalakna a hmun ngeia an hmu thei chu a lawmthu sawiin Central-a policy duangtu an nih laiin a chhawrtute nen hun hman fo a tul thu te, heng atang hian sorkar policy thar duan a fuh ber thu a sawi a. Tuna India rama Cluster Horticulture Development hmalakna kal mekah Mizoram pawh a tel ve theih thu sawiin, Anthurium cluster, Dragon fruit cluster leh Serthlum cluster te chu hmuh a chakawm thu a sawi a, Central-ah Ministry thar a piang a, Union Agriculture minister thar pawhin Mizoram hi a hmunah rawn hmu ve ngei se tiin hetiang tur hian program pawh siam a tha dawn hle niin a sawi. Mizoram chu dragon fruit ching zingah a rah a tui bik zia sawiin Dr. Patle chuan India ram pum huapa Dragon Fruit Conference Mizoram ah nghah ni thei se, chutiang tur chuan hmalak a rawt nghe nghe a ni. Central Team lo kal te hian Mizoram thlai chingtute hmalak nan leh hmasawn zel theihna tur atan rawtna te siamin theihtawpa hmalakpui zel an inhuam thu an sawi a ni. Central Team-te hian nimin khan Centre of Excellence for Vegetable hmun tur Mat-kam, Serchhip District chu tlawhin Mat Zawlpui zau-a huan siamtute nen an huan hmunah inkawmhona hun tha tak an hmangho bawk a ni. Attachment Loading attachment...",Dated: 13 th Jun 24 4:04 PM,https://dipr.mizoram.gov.in/post/horticulture-minister-prof-lalnilawma-leh-ministry-of-agriculture-govt-of-india-team-in-stakeholders-meeting-hmanpui
AH & Vety Minister Pu C. Lalsawivunga’n Khawzawl a tlawh,"797/2024-2025 Khawzawl, 13th June 2024: Vawiin khan AH & Vety Minister Pu C. Lalsawivunga chuan Khawzawl a tlawh a. Khawzawl District AH & Vety Office leh Hospital tlawhin, official-te nen inkawmna hun tha tak an nei. AH & Vety Minister hian Khawzawl District AH & Vety Hospital Building sak thar te, Boar Semen Station te bakah DAH&VO Office te a tlawh a. Khawzawl District Vety Office dinhmun, hmachhawp leh mamawh hrang hrang te an sawi ho. Khawtlang hruaitute nen an inkawmnaah LAD Minister ni bawk Pu C. Lalsawivunga hian Khawzawlah DLAO Office a awm theih nan theihtawp chhuah a tum thu a sawi bawk a ni. Khawzawla hun a hman zawh hian AH & Vety Minister hian Champhai a pan nghal a. Vawiin hian Champhaiah Slaughter House, District AH & Vety Office leh Hospital te a tlawh ang. Naktuk hian Live Animal Slaughter House, Ruantlang, Khawbung leh Samthang te tlawhin Vaphaiah zan a riak ang a, Inrinni (15.06.2024) hian Vaphai Branch YMA Day lawmna khuallian niin a hmanpui ang. Attachment Loading attachment...",Dated: 13 th Jun 24 3:58 PM,https://dipr.mizoram.gov.in/post/ah-vety-minister-pu-c-lalsawivungan-khawzawl-a-tlawh
Saitualah District Education Committee thukhawm,"796/2024-2025 Dated Saitual the 13th June, 2024: Vawiin khan Saitual DC conference room-ah Dr Lalngura Tlau, Saitual DC hovin District Education committee chu an thukhawm a, Saitual District chhung a education kaihhnawih a hmalakna hrang hrangte thlirho a ni. He hunah hian DEC Chairman, Dr Lalngura Tlau chuan DEO function hnuah vawikhat meeting an neihna a nih thu sawiin DEO a function chhoh chuan kumtin meeting neih  te pawh a ṭul tawh tur thu a sawi a, zirna chu ngaih pawimawh a tul thu leh vawiin a meeting lo kalte pawh zirna  vang liau liau a ni, a ti a. Dr Lalngura Tlau chuan zirlai te tan environment tha a ngaih thu pawh sawiin, zirlai ten study environment tha tak an neih theih nana hmalak chu an tihmakmawh a ni, a ti. Meetingah ah hian Annual Workplan & Budget 2024-2025 PAB Approval thlir ho a ni a. He budget hi UDISE Plus 2022- 2023 data hmanga siam niin sawrkar school leh Samagra school hrang hrang enrollment te, Zirlaibu leh uniform leh activity hrang hrang atana senso tarlanna (costing sheet)te leh thil pawimawh dangte a tel a. Kum 2023-2024 chhunga Achievement & Progress of inclusive  education & Civil works, Samagra Siksha hnuaia programme chi hrang hrang, saitual District tana hmalakna te Asst. programme Officer, DPO R.Lalpandinga saitual chuan report pein hmalakna hrang hrangte thlirhona neih a ni. Heng bakah hian Kum 2024-2025 chhunga AWP&B PAB approval te, DEO/DPC Office building leh DEO/DPC&SDEO, Saitual Quarters chungchangte thlirhona leh sawihona neih a ni bawk. Attachment Loading attachment...",Dated: 13 th Jun 24 3:29 PM,https://dipr.mizoram.gov.in/post/saitualah-district-education-committee-thukhawm
Fisheries Minister Pu Lalthansanga’n ZOFISFED khawmpui hmanpui,"795/2024-2025 Aizawl, the 13 th June 2024 : Fisheries enkawltu Minister Pu Lalthansanga’n vawiin khan I & PR Auditorium ah Mizoram Cooperative Fish Farming Marketing and Processing Federation Ltd. (ZOFISFED) inkhawmpui General Assembly vawi 20-na a hmanpui. Fisheries Department Director Pi Laltleipuii pawhin he hun hi telpui a ni. Fisheries Minister Pu Lalthansanga chuan ZOFISFED in mit lova kum 30 chuang sangha khawitute tan Department nen thawk hova, kuthnathawktute dinhmun chawisanna lama an hnathawh chu chhuanawm a tih thusawiin an kalzelna turah tha nia a hriat te a sawilang a ni. Mizoramin sangha tharchhuah kawnga leh hemi a intodelhna atan hma lakna tur tam tak ala awm thu te sawiin Central Sawrkar chuan hemi lamah te pawh an sum ruahman te a tipung chho mek a, hengte hi kan tangkaipui ngei thei nan a lo dawnsawn dana kan inpuahchah a ngai a ni, a ti. Sawrkar thar programme - Handholding Programme(Policy) chungchang sawiin he ruahmanna hnuaia sawrkarin a thawhpui turte leh a puih turte chu beneficiaries te ti tawh lovin Progressive leh Business Partner kan ti tawh a, heng kan thlanna kawnga chuan politics induhsakna a awm thiang dawn lova, a hlawhtlin pui ngei turte chu induhsaksna awm lovin free leh fair tawkin thlan a ni dawn a ni, a ti. Sawrkar thar chuan project reng reng chu nakina zela a hmantlak dawn em, a hman zui thei dawn em, Sawrkar tan phurrit a ni thei em tih te chu a ngaihpawimawh ber tur a nih thu sawiin project reng reng chu Planning Department a kaltlanga a ngai dawn a, chutiang turin project siamtu leh buaipuitute pawhin an ngaihtuahna an her rem a tul hle a ti. Vawiina General Assembly hi ZOFISFED Chairman Pu C. T. Sanga’n kaihruaiin, an Pawl Annual Report chu Dr. O.P. Singh, Managing Director in a sawi a, Board of Directors atangin Pu Rothangpuia’n thu a sawi bawk a ni. ZOFISFED hi kum 1998 khan din tunah hian an hnuaia Affiliated Primary Fishery Society 43 an awm mek a ni. Attachment Loading attachment...",Dated: 13 th Jun 24 2:33 PM,https://dipr.mizoram.gov.in/post/fisheries-minister-pu-lalthansangan-zofisfed-khawmpui-hmanpui
ADVISER TO CM Er. H. GINZALALA HOVIN CHAMPHAIAH ZIRLAI TITHATE CHAWIMAWINA HUN HMANG,"794/2024-2025 Champhai, the 13th June, 2024: MZP Hqrs. Champhai buatsaiha vawiin chawhma dar 10:30 a zirlai tithate chawimawina hun Govt. Champhai Multipurpose Hall-a hman chu Adviser to Chief Minister (Technical) Er. H. Ginzalala, Champhai North bialtu MLA chuan khuallian niin a hmanpui. He hunah hian District Bawrhsap Pu James Lalrinchhana, Chairman, District Education Committee chu khualzahawm a ni. Khuallian Adviser to CM (Technical) Er. H. Ginzalala chuan zirlai hlawhtlinna changte thinlung taka a lawmpui thu sawiin, ram tana rohlu, khua leh tui tha nih tum turin a fuih a. Nu leh pate thu awiha chawimawi thinte malsawmnain a umzui thin thu sawiin, zirlaite chu anmahni enkawltu nu leh pate zaha Pathian tih chunga lehkha zir tur leh zirtirtute thu awih turin a chah a. Hun leh sum hmang dik thinte chu mipuitling an nih thu sawiin, hun tha an neihte bawhpelh lova renchem taka sum leh pai   hman tum turin zirlaite a chah a. Kalkhawmte chu rilru dik neia nun hmang uluk tura chahin, ruihhlo leh a kaihhnawih bakah nunphung hrisel lo laka inthiar fihlim turin a fuih bawk. Champhai North bialtu MLA Er. H. Ginzalala chuan zirlaite chu taksa leh rilru hriselna ngaipawimawh tur leh harsatna an tawh chang pawhin ngaihtuahna fim hmang lova thutawp siam mai lo turin a fuih a. Hlawhtlinna leh ropuinate chu pass percentage leh sum leh pai ngah lamah chauh teh lova, thiamna tak tak leh nundan kawng dikah teh zawk turin a chah bawk a. Sawrkar hmachhawpte tarlangin, sawrkarin entrepreneurship a ngaipawimawh thu leh Champhaiah hetiang lam hawi training buatsaih tum a nih thu a sawi a. An hmazawna tihtur leh harsatna awmte thiam taka hmachhawn zel turin a fuih a, an harsatnate sawrkarin a bawhzui zel dawn thu sawiin an kalzelna turah duhsakna a hlan a ni. Khualzahawm District Bawrhsap Pu James Lalrinchhana chuan eng hna pawh thawk thei turin thiamna tak tak neih a pawimawh thu sawiin, Champhai District tan hmasawnna dangte ngaihthah chuang lovin zirna, hriselna leh infiamnate ngaihpawimawh a ni, a ti a. Taima taka lehkha zir te'n hlawhtlinna hmangin nu leh pate an chawimawi thin tih sawiin, zirlai kalkhawmte chu nu leh pate chawimawi chhunzawm zel turin a fuih a. Tum mumal tak nei tur leh tihlawhtling tura theihtawp chhuah turin a fuih a. Zirlai hlawhtlinna changte a lawmpui rualin tuna hlawhtlinna chang ta chiah lote pawh an hlawhchhamna chu hmasawnna tura kailawnah hmang turin a fuih a. Zirlai kalkhawmte an kalzelna turah duhsakna a hlan a, hlawhtlinna dangte chang thei tura theihtawp chhuah chhunzawm zel turin a fuih nghal bawk. He hunah hian Champhai khawpui chhunga zirna in hrang hrang atanga HSLC Distinction-a pass-te, HSSLC Distinction leh First Division-a pass-te chawimawina hun hman niin, HSLC exam a titha zirlai 59 (Distinction) leh HSSLC exam-a titha zirlai 85 (Distinction 6 leh First Division 79), avaiin zirlai 144 te chawimawina thuziak hlan an ni a, heng bakah hian pass kim vek School 2, King Solomon's School leh PES Zotlang te chawimawina thuziak cheimawi hlan an ni bawk. He hun hi Lalpianpuia, Vice President, MZP Hqrs. Champhai chuan kaihruaiin Rev. K. Lalthlamuana'n hunserh a hmang a. Ralte Zodingliana, Secretary, MZP Hqrs. Champhai hnen atangin report ngaihthlak a ni a. Chinkhanmanga Thomte, General Secretary, MZP General Hqrs. Aizawl leh H. Lalruatdika, President, MZP Hqrs. Champhai te'n fuihna thu an sawi a. Vanlalrinkima, Finance Secretary, MZP Hqrs. Champhaiin lawmthu sawiin hun hman a khar a ni. Attachment Loading attachment...",Dated: 13 th Jun 24 2:22 PM,https://dipr.mizoram.gov.in/post/adviser-to-cm-er-h-ginzalala-hovin-champhaiah-zirlai-tithate-chawimawina-hun-hmang
"JULY NI 4, 2024 AH RG STADIUM AH SIPAI LAK RUNPUI NEIH A NI DAWN","793/2024-2025 Aizawl, 13.06.2024: Indian Army a sipai tang duh tana phase-I paltlang te tan July ni 4-5, 2024 hian Rajiv Gandhi Stadium, Mualpui, Aizawl ah Recruitment Rally neih a ni dawn a. Heta tel thei candidate te chuan an Admit Card leh Rally Notification a tarlan Document kimchang nen hemi ni hian zing dar 4:00 AM ah in report tur a ni. Candidate te hi he rally ah hian 1.6km tlan ah te, physical fitness test dang bakah inteh (physical measurements) leh taksa hriselna ah te endik an ni ang a. Candidate shortlist a tel, Admit Card la hmulo tan Army Recruiting Office, Aizawl ah a ngaihven theih ang. Agniveers recruitment leh rally neih tur chungchanga thuchiang zawk hre duh tan leh, written exam result a candidate shortlist tak te hming hre duh tan officciall website official website www.joinindianarmy.in ah a en theih a ni. He Army Recruitment Rally neih tur chungchanga vawiin khan Aizawl DC Conference Hall-ah Addl. DC Pu Isaac C. Lalrempuia hovin department hrang hrang aiawhte inhmukhawm in, an mawhphurhna theuh te sawiho a ni a. Addl. DC chuan Army Recruitment hi kum ti tum khat neih thin niin, Mizo thalaite tan a hlawm a hna an hmuh theihna kawng a nih avanga a pawimawh thu leh, sawrkar department te pawh hre sipai lak runpui hi a hlawhtlin theih nan tang tlang turin a sawm a ni. Attachment Loading attachment...",Dated: 13 th Jun 24 2:18 PM,https://dipr.mizoram.gov.in/post/july-ni-4-2024-ah-rg-stadium-ah-sipai-lak-runpui-neih-a-ni-dawn
HEALTH MINISTER PI LALRINPUII'N YMA CHANMARI BRANCH LUNGLEI GOLDEN JUBILEE A HMANPUI,"792/2024-2025 LUNGLEI; the 13th, June, 2024: Nimin khan Chanmari Hall, Lungleiah YMA Chanmari Branch Golden Jubilee (1974-2024) lawmna hun hman a ni. Pi Lalrinpuii, Minister, Health & Family Welfare, Social Welfare, Tribal Affairs, Women & Child Development leh Tourism Department changtu chuan khuallian niin a hmanpui. Minister hian YMA Chanmari Branch Golden Jubilee Monument a hawnna a nei nghal bawk a ni. Golden Jubilee lawmna hun hi Pu Lalramsanga Colney, Vice President, YMA Chanmari Branch chuan a kaihruai a, khuallian Pi Lalrinpuii chuan YMA Chanmari Branch in Golden Jubilee an hmang thei chu a lawmpui a, YMA hi a intineitu hle a, kum 1980 khan kum naupang te anih laiin Lawngtlai ah YMA Treasurer a nih ve thu a sawi a ni. YMA in thil tum a neih zinga pathum pawimawh a tih hun awl hman that hi a pawimawh a, hun awl hman that na chang hre lo te hun awl hman that zirtir ang u a ti a. Zofate hmasawnna ngaihtuah hi pawimawh a tih thu sawiin zofate hmasawnna turin thil tihtur tam tak a awm a, zofaten khawvel kan denchhuah theih ve na chu tlawmngaihna hi a ni a, chubakah music thiam leh zai thiam lam ah YMA member te ngaihtuahna thar seng turin a fuih a ni. Kristian nundan tha ngaihsan hi pawimawh a ti a, Kristian nundan tha kan ngaisang tak tak em tih leh a zawm tu kan ni tak tak em tih ngaihtuah mitinte kan in ngaihtuah chian a pawimawh hle a ni a ti. Chanmari in tun hun an thleng thei hi hruaitu hmasa ten tah taka khawtlang an kaihhruaina vang a ni a ti bawk. Minister chuan Sorkar hmalakna leh hmachhawp thenkhat sawiin District Hospital te tih changtlun tum a ni a, Lunglei Civil Hospital pawh tih changtlun tura hmalak mek a nih thu a sawi, Mizoram ah Lung zaina khawl nei turin leh Kal thlak (Kidney transplant) a nih ve theihna turin chak tak a hmalak mek a nih thu a sawi bawk. Tourism Deparment ah pawh hmalak tumna sawiin Lunglei tourist Lodge chei that te, Tarmita khawtlir ah trekking point siam te, Theiriat a tawngtaina tlang hmun chei te, Tlabung Post Office leh Missionary kai tih changtlun te, Lunglei hmingput chhan chei bakah Chhimtuipui a Beino panna tur kawng tha siam a nih tur thu a sawi a ni. Golden Jubilee lawmnaah hian YMA Chanmari Branch Secretary in report a pe a, Pu V. Rohmingthanga, President , YMA Chanmari Branch, YMA Sub-Hqrs hruaitu, Local Council aiawh ten thusawina an nei a. Golden Jubilee puala siam Souvenir 'Khawthlir' tih chu ProJ.Zorema Sr. Adviser in a tlangzarh bawk a ni. Nimin Golden jubilee lawmnaah hian Chanmari YMA hruaitu hmasa kalta te sunna hun hman a ni bawk. Attachment Loading attachment...",Dated: 13 th Jun 24 2:13 PM,https://dipr.mizoram.gov.in/post/health-minister-pi-lalrinpuin-yma-chanmari-branch-lunglei-golden-jubilee-a-hmanpui
FCS&CA HNUAIAH CONSUMER ACT & RULES WORKSHOP NEI,"791/2024-2025 Aizawl the 13th June, 2024 : Food, Civil Supplies & Consumer Affairs buatsaihin vawiin khan Directorate of Economics & Statistics Conference Hall ah 'One-Day Workshop on Consumer-Related Acts and Rules' hlawhtling taka neih a ni. He Workshop hi Pu Jacob Biakliana, SIFCS&CA chuan kaihruaiin Pu C. Zadailova, Joint Director, FCS&CA Department hnen atangin workshop nei tura kalkhawm zawng zawngte lawmna thu a sawi. Chawhma session-ah Pu Lallunghnema, Chairman, Centre for Consumer Education chuan Consumer Protection Act, 2019 thiltum hrang hrangte leh a kaihhnawih dante zirtirna hun hman a ni a; zawhna leh chhanna hun hman zui a ni. Workshop chawhnu lam session-ah hian Dr. H. T. C. Lalrinchhana, Special Judge, Prevention of Corruption Act hovin thupui pahnih 'Consumers te dikna chanvo' leh consumer-ten an tih ve tur (Understanding Consumer Rights & Responsibilities) leh Consumers te harsatna leh vuivaina lo hmachhawn dan tur (Handling Consumer Complaints & Grievances) tih hmangin zirtirna leh sawihona hun hman ani a, kalkawm te atanga zawhna leh chhanna hun hman a ni bawk. Pu Lalrinawma Khalthang, JAO, Consumer Affairs Cell, FCS&CA Department chuan lawmthu sawina neiin hun khar a ni. Attachment Loading attachment...",Dated: 13 th Jun 24 12:51 PM,https://dipr.mizoram.gov.in/post/fcsca-hnuaiah-consumer-act-rules-workshop-nei
AIZAWL-AH ARMY RECRUITMENT RALLY NEIH A NI DAWN,"790/2024-2025 Mamit 13th June, 2024 : Agnipath recruitment scheme hnuaia Ni 22 April, 2024 to 03 May, 2024 chhunga online common entrance paltlang tawhte tan Ni 3rd July atanga Ni 5th July, 2024 chhung hian Medical leh Physical test neih a ni dawn a. Mizoram chhung District hrang hrang atanga online entrance recruitment paltlang zawng zawngte tan Aizawl-ah hian test neih a ni ang.",Dated: 13 th Jun 24 11:18 AM,https://dipr.mizoram.gov.in/post/aizawl-ah-army-recruitment-rally-neih-a-ni-dawn
LUNGLEIAH “HEALTHY LUNGLEI DISTRICT CAMPAIGN” LAUNCHING PRORAMME HMAN A NI,"789/2024-2025 Lunglei, the 12th June, 2024: Vawiin chawhnu dar 2:00 khan Convention Centre, Lungleiah Healthy Lunglei District Campaign Launching Programme hman a ni a, Health & Family Welfare Minister Pi Lalrinpuii chuan khuallian niin; campaign programme hi a tlangzarh a ni. Vawiin programme hi Lunglei District chhunga MLA pathum: Lunglei South bialtu Pu Lalramliana (Papuia), Thorang bialtu Er.R.Rohmingliana leh West Tuipui bialtu Pi Prova Chakma ten an telpui bawk. Healthy Lunglei District Campaign Launching Programme hi Dr.L.C Liana  Sr.CMO, Lunglei in a kaihruaia, Rev F.Zorinkhuma Secretary MTKP in hunserh a hmang. Lunglei Bawrhsap Pi Ramdinliani chuan kalkhawmte lawmna thu sawiin, Lunglei Bawrhsap a nih chhung (kum 1 leh thla li) in inthlan chi hrang hrang vawithum lai buaipui a nih avangin duh anga District hmasawnna tura hmalakna pawh a harsat thu leh inthlan buaipui angaih tawh loh avangin District hmasawnna tura nasa zawka hmalak a theih tawh tur thu leh hetiang a nih laia Lunglei District mipuite kan hrisel zawkna tura Sawrkar hotute hmalakna avanga ruahmanna lian tak a awm chu lawmawm a tih thu leh he Programme hi a hlawhtlin theihna turin atchilh pawl awm angai a, department thawktute leh mipuite pawhin theihtawp kan chhuah angai a ni, a ti. Lunglei District hi kan hrisel lo bik a nilo a kan hrisel leh zualna tura ruahmanna siam a ni hi tangkai taka kan hman angai a, hrisel pawh kan tum angai a ni tiin; he hun ngaipawimawh a tel zawng zawngte hnenah lawmthu thu a sawi a ni. Khuallian leh Programme hawngtu Health Minister Pi Lalrinpuii chuan Healthy Lunglei District Programme ngaihtuah chhuaktu Lunglei District Bawrhsap leh a thawhpuite ngaihtuahna leh remhriatna chu fakawm a tih thu a sawi a, he Programme ti hlawhtling tur hian mitin ten ei leh inah kan inthunun a tul bakah taksa sawizawi kan ngaipawimawh a ngai a ni tiin, Healthy Lunglei District Programme chu mipuiten tangkai taka an hmana an hlawkpui ngei duhsakna nen a hawng a ni. Vawiina he hun hmannaah hian Dr.Eric.Zomawia Mission Director, National Health Mission chuan Power Point Presentation hmangin Non Communicable Diseases (NCD) chungchang zirtirna a neih a. khawvela thihna 74% chu NCD vanga thi an ni a, India rama thihna zawng zawng 63% chu NCD vang a ni tih tarlangin, Lunglei District mipui ten NCD laka nunna hlu tak kan chan tawh loh nan kan nun dan phung thlak ngai lai leh tihtur leh tihloh(do’s & don’ts) tur te zirtirna chiangkuang takin a pe a ni. He hunah hian Pu James. Miahlung Addl.D.C, Lunglei, Chairman Sub Committee on NDC Awareness Campaign & Screening Drive chuan report pein; Healthy Lunglei District Campaign atan ruahmanna an siam dan leh Committee buatsaih a nih dan te tarlangin sum awm lo chunga rinna a kalpui  a nih dan leh CSR atanga leh Lunglei District chhunga  MLA te atanga beisei an nei dan te a tarlang a, he hmalakna hi Lunglei khawpui chhungah kalpui nghal tur niin, August thla atangin thingtlang lamah pawh hmalakna kalpui a ni dawn a ti a, hriselna kawnga mipuite hnena taksa an enkawl dan zawhna hrang hrang an siam dan leh an chhanna te a tarlang bawk. Vawiina Healthy Lunglei District Campaign hawnna pual  hian Convention Centre kawtzawlah a thlawna in entirna buatsaih nghal niin  mi thahnem takte hriselna dinhmun enfiah niin a thlawnin damdawi sem nghal a ni a, Launching Programme-ah hian Esther. Hnamte leh Lalenkawli Patu ten zaiin kalkhawmte an awi a, Dr.K.Lalhmachhuana District TB Officer & DACO in lawmthu sawiin hun a khar a ni. Attachment Loading attachment...",Dated: 12 th Jun 24 7:24 PM,https://dipr.mizoram.gov.in/post/lungleiah-healthy-lunglei-district-campaign-launching-proramme-hman-a-ni
CHIEF MINISTER-IN MDTC TRAINING BUL TANNA HMANPUI,"788/2024-2025 Dated Aizawl, the 12th June, 2024: Vawiin khan MKVI Board Multi Disciplinary Training Centre (MDTC), Zemabawka course hrang hrang zir mek thalai mi 126 te bultanna (induction programme) buatsaih a ni a. Chief Minister Pu Lalduhoma chuan a telpui. Thu a sawinaah Chief Minister chuan, kumtin thalai lehkhathiam an pung zel a, sawrkar hnaah an lut vek thei lova, sawrkar hna pawhin a daih seng lo. Chuvang chuan eizawnna dang kan dap a ngai a, ram pawna inhlawh emaw mahni rama mahni kutkawiha hmalak kan tum a nih pawhin skill kan neih a ngai thin. Chutiang skill engemaw kan neih theih nan chuan MKVI hian training a buatsaih thin a. Vawiinah thalai za chuangin in tuina lam nia in hriat in han zir tur hi ka lawmpui che u a ni. Thalai theihna nei, mahni kea din tuma bei ngam entreprenuer te chu kan sawrkar hian Bana Kaih Policy hmangin kan thawhpui dawn a, vawiina zirlai te pawhin chutiang mi chu rawn nih chu in tum theuh dawn nia. Kan nitin mamawh thil engkim deuh thaw hi state pawn atanga kan lakluh a la ni a. Kan siam chhuah ve mai theih thil tam tak hi a awm. Chung thilte chu kan ngaihven bik a tulin ka hria. Tin, engemaw mipui mamawh kan siam thiam chuan e-commerce hmangin zau takin kan zuar thei tawh a, mite duhzawng siam chhuak thiam nih kha a pawimawh lai ber chu a ni. Mizo thalaite hian skill an nei tha em em a, tun hnai lawka National Skill Competition ah pawh lawmman an rawn hawn nual mai. International Competition a India aiawh zui tur te pawh kan nei hial. Nangmahnia awm theihna leh thiamna te haichhuaka, eizawn nana tling thiamna neih ngei in tum theuh dawn nia, tiin a chah a ni. Chief Minister hian trade thenkhat training zo tawh zinga a tithate hnenah certificate a hlan bawk. Pu C. Lalremliana, Chairman, MKVI Board pawhin thusawiin, Chief Minister-in an training hmunhma te a hmuhpui chu an lawm hle tih a tarlang a. MKVI hmunhma leh bungrua tihchangtlunna hna hun reilote chhunga an thawh tlangpui te sawiin hma an sawn zelna tura ruahmanna an neih te a sawi a ni. Induction inkhawm hi Pi Saikungi, CEO, MKVIB in a kaihruaia, Pu RC Rothuama, Executive Officer in hunserh hmangin, Pu Hmanhlunchhunga, Principal, MDTC chuan technical report a pe a ni. MDTC hi training centre chauh ni lovin production centre a ni tel a, kum1987 a din a ni. Tunah Staff hi an vaiin 53 an awm a, fund hi KVIC atangin an dawng a, trade 11 ah training hi an kalpui thin. IIT Gauhati nena tangkawpin PMKVY training trade pathumah an kalpui tel bawk. Tun tum bikah hian a tirah mi 152 an inziak luta, an zir rei chhung a inan loh avangin tunah hian mi 126 an la awm mek a ni. MKVIB a din ata vawiin thlengin mi 4280 an lo training chhuak tawh. He hunah hian Pu JK Dawngzuala, Chairman, ZIDCO, Pu Lalthazuala Royte, Chairman MIFCO, Pu Isaac Malsawma, Chairman, MAMCO, Pu Asish Modak, Director, MKVIC state Office leh sawrkar mi pawimawh engemawzat an tel a, Pu JH Lalbiakliana, Jt. CEO, MKVIB chuan lawmthu sawiin inkhawm a khar a ni. Attachment Loading attachment...",Dated: 12 th Jun 24 6:33 PM,https://dipr.mizoram.gov.in/post/chief-minister-in-mdtc-training-bul-tanna-hmanpui
ADVISER TO CM Er. H. GINZALALA'N ZOTE TLAWH,"787/2024-2025 Champhai, the 12th June, 2024: Adviser to CM (Technical) Er. H. Ginzalala chuan Champhai Zote chu Champhai khawpui huamchhunga awm, khawpui tana nitin mamawh thenkhat phuhru tura theihna nei a ni, a ti a. Champhai North bial chhunga khaw hrang hrangte tana hmalakna tur project design siamah Zote khua chu Veterinary & Animal Husbandry Sector lama hmalak nana ruahman a nih thu a sawi a. Khawpui chawmtu tur Bawnghnute thar chhuah leh ran chaw Hybrid Super Napier, protein % sang tak nei chinna hmun tura ruahman a nih thu a sawi a. Thil thar chhuah mai piah lamah a sawngbawlna thlenga ngaihtuah tel a tul thu a sawi a, ruhmanna siamte a hlawhtlin theih nan tanlak tlan a tul thu a sawi bawk. Adviser to CM (Technical) tawiawmtu District Bawrhsap Pu James Lalrinchhana chuan Sawrkar policy leh hmalaknate hmasawnna tur a ni tih hriaa theihtawp chhuaha tawiawm turin District mipuite a sawm a. Champhai North hmasawn nana bialtu MLA in project tha tak tak a duante chu a tak ram thlentir tura tawiawm tlat a pawimawh thu a sawi a. Champhai District chhunga ram pahnihte insumdawntawnna tur Border Haat 3 siam turah Zote a tel thu a sawi bawk. Pi R. Lalramhluni, DAO Champhai chuan Zote Tiau Zau-ah nikum atangin khawl hmanga buh phun (farm mechanisation) kalpui a nih thu a sawi a. Zote Tiau Zau-a kum tluana tui duhkhawp ang hmuh a nih theih nana Keilungliah tuikhuah atanga tuilak pawimawh dante a sawifiah a. Loneitute chu tih tak takna leh rinawmna nena thawk turin a fuih bawk. Attachment Loading attachment...",Dated: 12 th Jun 24 5:28 PM,https://dipr.mizoram.gov.in/post/adviser-to-cm-er-h-ginzalalan-zote-tlawh
District Level Children’s Science Congress pualin Khawzawlah Sensitization Workshop buatsaih,"786/2024-2025 Khawzawl 12th June, 2024 : Samagra Shiksha, Khawzawl District bultumin vawiin chawhma dar 10:30 khan Electric veng YMA Hall-ah District Level 32nd Children's Science Congress 2024 neih tur pualin Sensitization Workshop buatsaih a ni a, hetah hian Khawzawl District chhunga Middle School leh High School hrang hrang aiawhte an tel a ni. Vawiin Workshop hi Dy. DPC K. Thantluanga'n a kaihruai a. DPC, DEO ni bawk Pi R. Laltanpuii'n thu sawiin vawiina Sensitization Workshop buatsaih a ni chu lawmawm a tih thu leh zirlaite thiamna hai chhuahpui thei turin zirtirtuten kan tuipui a ngai a ni a ti a. Naupangte hi luipui fawn bulh bulh a lawng mahni a awm ang kartu nei lo ang an ni a, kartu an neih chuan vaukamah an kai thei a. Zirtirtute hian kan zirlaite kan kar thiam a, kan kar that chuan vaukam kan thlenpui thin a. Subject tinah kan zirlaiten hlawhtlinna an neih a, HSLC-ah te hlawhtlinna an neih theihna turin zirtirtute hian theihtawp kan chhuah a ngai a ni a ti. Science Congress lo awm turah hian naupangte a tam thei ang ber tel tum ila, Theme hrang hrang hman tum ila tiin Workshop a an thil zir turte chu an zirlaiten hlawk taka an hmanpui theihna turin Workshop a tel zirtirtute chu an thil zir hriatchian tum turin a fuih nghal bawk. DEO in thu a sawi zawh hian Resource Person Dr. Laldinpuia, Associate Professor, Centre for Disaster Management, MZU in zirtirna a pe zui nghal a ni. Vawiin Workshop-ah hian Organising Secretary Pu Jehovajire-a'n Report a pe a, a tarlan danin nikum khan Children's Science Congress hi Govt. High School, Khawzawlah neih niin Junior-ah Team 9 leh Senior-ah Team 11 an tel a, zirlai 39 an tel a ni. District aiawh a State intihsiaknaa tel turin Project 7 thlan a ni bawk. Kuminah hian October ni 7-11 chhungin Children's Science Congress hi Khawzawlah buatsaih a ni dawn a ni. Attachment Loading attachment...",Dated: 12 th Jun 24 4:59 PM,https://dipr.mizoram.gov.in/post/district-level-childrens-science-congress-pualin-khawzawlah-sensitization-workshop-buatsaih
"Schedule of General Election to 99 (ninety nine) Village Councils under Lai Autonomous District Council, 2024 and By-Election to MDC from 12-Lawngtlai Chandmary Constituency under LADC, 2024.","785/2024-2025 12th June, 2024 : Lai Autonomous District Council hnuai a Village Council term chu a lo tawp tak avangin State Election Commission, Mizoram chuan Article 243K of the Constitution of India leh sub-rule (5) of Rule 3 of the Lai Autonomous District Council (Election to Village Councils) Rules, 2011 as amended-in thuneihna a pek ang in Lai Autonomous District Council hnuai a Village Council 99 (sawmkua pakua) atan inthlanpui chu 7th June, 2024 (Ningani) hian a buatsaih dawn a ni. Hetih lai hian Lai Autonomous District Council hnuai a 12 – Lawngtlai Chandmary MDC Constituency a MDC seat ruak hnawh khat tur in State Election Commission, Mizoram chuan sub-rule (4) of Rule 10 leh sub-rule (3) (a) of Rule 142 of the Lai Autonomous District Council (Constitution, Conduct of business, etc.) Rules, 2010 as amended in thuneihna a pek angin 27th June, 2024 (Ningani) vek hian State Election Commission, Mizoram chuan inthlan a buatsaih dawn bawk a ni. 1. Name  of  Village  Council  Constituencies  and  Number  of  Seats  : A  hnuaia tarlan ang hi Lai Autonomous District Council hnuai a Village Council leh Seat awmdan chu a ni: Sl.No. Name of Village Councils No. of Seats Total General Women (Reserved) 1 Thingkah 6 1 7 2 Lawngtlai A.O.C Veng 6 1 7 3 Lawngtlai Electric Veng 6 1 7 4 Lawngtlai-III 8 1 9 5 Lawngtlai Bazar 8 1 9 6 Lawngtlai Council Veng 6 1 7 7 Lawngtlai Vengpui 6 1 7 8 New Vengpui 6 1 7 9 Lawngtlai Chandmary 8 1 9 10 Lawngtlai Bethel Veng 6 1 7 11 Lawngtlai College Veng 8 1 9 12 Chawnhu 6 1 7 13 Saikah 'L' 4 1 5 14 Saikah 'U' 4 1 5 15 Chawntlangpui 4 1 5 16 Sihtlangpui 4 1 5 17 Kawlchaw 'W' 4 1 5 18 Paithar 4 1 5 19 R. Vanhne 4 1 5 20 Rulkual 4 1 5 21 Saizawh 'E' 4 1 5 22 Mampui 6 1 7 23 Ngengpuikai 6 1 7 24 Pangkhua 6 1 7 25 Sangau-I 4 1 5 26 Sangau-II 6 1 7 27 Sangau-IIl 6 1 7 28 Sangau Ramhlun 6 1 7 29 Sangau-IV (Dinthar) 6 1 7 30 Thaltlang 4 1 5 31 Sentetfiang 4 1 5 32 Cheural 6 1 7 33 Rawlbuk 4 1 5 34 Lungtian-I 6 1 7 35 Lungtian-II 4 1 5 36 S. Lungpher 6 1 7 37 Siachangkawn 6 1 7 38 Vartek 4 1 5 39 Vartekkai 4 1 5 40 Archhuang 4 1 5 41 Vawmbuk-I 6 1 7 42 Vawmbuk-II (Vaivakawn) 4 1 5 43 Tialdawngilung 4 1 5 44 Bualpui 'NG-I' 6 1 7 45 Bualpui  'NG'  (West-II) 4 1 5 46 Bualpui 'NG-II' 4 1 5 47 Lungzarhtum 6 1 7 48 Kawrthindeng 6 1 7 49 Sabualtlang 4 1 5 50 Laitlang 4 1 5 51 Chawngtelui 4 1 5 52 Karlui-I 6 1 7 53 Karlui-II 4 1 5 54 Sakeilui-I 4 1 5 55 Sakeilui-II 6 1 7 56 Chawngte 'P’ 6 1 7 57 Hmunlai 4 1 5 58 Mautlang 4 1 5 59 Bungtlang 'S’-I 6 1 7 60 Bungtlang 'S’-II 6 1 7 61 Diltlang 'S' 6 1 7 62 Saibawh 4 1 5 63 Saibawh - II 4 1 5 64 Nghalimlui 6 1 7 65 Tuidangtlang 4 1 5 66 Ngengpuitlang 6 1 7 67 Vathuampui 6 1 7 68 Mualbu 'L' 4 1 5 69 Damlui 6 1 7 70 Darnamtlang 4 1 5 71 Hruitezawl 6 1 7 72 Chamdurtlang-I 4 1 5 73 Chamdurtlang-II 4 1 5 74 Bolisora 6 1 7 75 Chikhurlui 4 1 5 76 Hmunnuam 4 1 5 77 Hmawngbu 6 1 7 78 Tuithumhnar 4 1 5 79 Dumzautlang 4 1 5 80 Kakichhuah 4 1 5 81 Chamdur ’P’-I 4 1 5 82 Chamdur 'P'-II 4 1 5 83 Sumsilui 6 1 7 84 Lunghauka 4 1 5 85 Ngunlingakhua 4 1 5 86 Tuichawngtlang 6 1 7 87 Zochachhuah 4 1 5 88 Jognasury-I 6 1 7 89 Jognasury-II 4 1 5 90 T. Dumzau 4 1 5 91 Tuikhurlui 4 1 5 92 Tuisentlang 4 1 5 93 Saikhawthlir 4 1 5 94 Pandawnglui 6 1 7 95 Kawnkhua 4 1 5 96 M. Kawnpui 6 1 7 97 Vaseikai 6 1 7 98 Fangfarlui 4 1 5 99 Hmawngbuchhuah 4 1 5 Total 496 99 595 3. Identification of Electors : Vote thlak turte chuan an nihna ti chiang turin Election Commission of India-in a siam EPIC an keng ngei tur a ni a, an nei lo a nih chuan an nihna chiang taka hriat theihna Identity Card dang State Election Commission, Mizoram-in Order hmanga a tih chhuahte zinga mi an keng tur a ni. Vote thlak a nih dawnin vote – ‘neitu dik tak a ni’ tih chian theih a nih loh chuan vote an thlak thei lo ang. 4. Dan leh thupek : Inthlanna felfai leh muanawm kan neih theih nan dan leh thu pek keng kawh turin District Magistrate leh Superintendent of Police, Lawngtlai District te beisei an ni a. Eng thil mahin Inthlanna hi a ti buai tur a ni lo. A tul a nih chuan Polling Station ven him ngai bikte an thlang chhuak ang a, ven himna kawngah hmaih nei loin hma an la ang. 5. Election Officials : Deputy Commissioner, Lawngtlai District  chu  District Election Officer atan ruat a ni a, Inthlanna buaipuitu atan Sawrkar hnathawkte chu Returning Officer, Asst. Returning Officer, Presiding Officer, Polling Officer leh Counting Officials atan ruat an ni ang. 6. Conduct of Official : State Election Commission chuan inthlanpui buatsaihnaa mawhphurtute chu  duhsak bik emaw hlauh  bik emaw an neih a rem ti lo  a, a lai thei ang bera hna thawk tura beisei an ni. An vai hian inthlan zawh hma chu State Election Commission hnuaiah deputation-a kal anga ngaih an ni a, Commission kaihhruaina leh thu neihna hnuaiah an thawk a ni. 7. Ballot Papers : Lai Autonomous District Council hnuai a Village Council inthlanna ah hian Ballot Paper hman tur a ni a. General Seat atan Ballot Paper Var (white) leh Women (Reserved) Seat atan Ballot Paper Senno (Pink) hman tur a ni ang. 8. Electronic Voting Machine (EVM) : Sub-rule (3) of Rule 156 of the Lai Autonomous District Council (Constitution, Conduct of Business, etc.) Rules, 2010 as amended in a sawi ang in By-Election to 12 – Lawngtlai Chandmary MDC Constituency under Lai Autonomous District Council 2024 ah hian Electronic Voting Machine hman tur a ni ang. 9. Polling Station : General Election to Village Councils under Lai Autonomous District Council 2024 ah hian Polling Station 99 leh Auxiliary Polling Station 15 (a vaiin Polling Station 114) awm tur a ruahman a ni a, By-Election to 12  –  Lawngtlai Chandmary MDC Constituency under Lai Autonomous District Council 2024 ah hian Polling Station 4 (pali) awm tur a ruahman a ni bawk. 10. Indelible Ink : General Election to Village Councils under Lai  Autonomous District Council 2024 leh By-Election to 12 – Lawngtlai Chandmary MDC Constituency under Lai Autonomous District Council 2024 ah hian vote thlak nawn leh mi aia vote thlak tumte ven nan vote thlaktute kut vei lam zungchal tin leh vuna kai telin Indelible Ink tah vek tur a ni ang. 11. Common Election Camp : Party worker-te inkara boruak thalo pumpelh nan Polling Station bulah Political Party-te leh Candidate-te awm khawm nan Common Election Camp pakhat chauh siam phal a ni  a, he  camp hi  mawlmang  thei ang bera siam tur a ni. Flag te, Poster te, Symbol te leh thu ziak, Political Party emaw Candidate lam kaihhnawih ziahna eng mah tar loh tur a ni. He Common Election Camp-ah hian party tinte pawm tlan theih tur, tualchhung mi (NGO) te duty tur a beisei an ni. 12. Term: Tun tum inthlanna a Village Council under Lai Autonomous District Council Term hi kum nga (5) tur a ni a, he inthlan a Village Council member thlan tlin te chu dissolved, bang, ban leh boralna te a thleng a nih loh chuan an term chu kum 5 (nga) a ni ang. 13. Model Code of Conduct : Model Code of Conduct chu tun atang hian Lai Autonomous District Council huam chhhungah hman tan nghal a ni a. He Model Code of Conduct hian Political Party zawng zawng te, Contesting Candidate zawng zawng te, MDC of LADC te, Minister te, MLA te leh inthlannaa inhnamhnawih Public Servant te a huam ang. 14. Schedule of Election : (i) Hetiang hian General Election to Village Councils under Lai Autonomous District Council, 2024 – Schedule of Election chu a siam a ni: 1. Announcement of Schedule of Election by State Election Commission, Mizoram & Returning Officer 11.06.2024 (Tuesday) 2. Last Date for Filing of Nomination 18.06.2024 (Tuesday) (11:00 A.M. - 3:00 P.M.) 3. Scrutiny of Nominations 19.06.2024 (Wednesday) (after 3:00 P.M) 4. Last Date for withdrawal of Candidature 21.06.2024 (Friday) (till 1:00 P.M.) 5. Allotment of Symbols & Display of Contesting Candidates 21.06.2024 (Friday) (1:00 PM onwards) 6. Poll Date 27.06.2024 (Thursday) ( 7 : 00 A.M  -  5:00 P.M) 7. Counting of Votes 27.06.2024 (Thursday) (Counting of votes shall commence as soon as poll is over) 8. Re-Poll (if necessary) 28.06.2024 (Friday) (7:00 A.M - 5:00 P.M) 9. Counting of Re-Polled Votes (if any) 28.06.2024 (Friday) (Counting of votes shall commence as soon as poll is over) 10. Date by which Election process shall be completed 05.07.2024 (Friday) (ii) Hetiang hian By-Election to 12 – Lawngtlai Chandmary MDC Constituency under Lai Autonomous District Council, 2024 – Schedule of Election chu a siam a ni bawk: 1. Announcement of Schedule of Election by State Election Commission, Mizoram & Returning Officer 11.06.2024 (Tuesday) 2. Last Date for Filing of Nomination 18.06.2024 (Tuesday) (11:00 A.M. - 3:00 P.M.) 3. Scrutiny of Nominations 19.06.2024 (Wednesday) (after 3:00 P.M) 4. Last Date for withdrawal of Candidature 21.06.2024 (Friday) (till 1:00 P.M.) 5. Allotment of Symbols & Display of Contesting Candidates 21.06.2024 (Friday) (1:00 PM onwards) 6. Poll Date 27.06.2024 (Thursday) ( 7 : 00 A.M  -  5:00 P.M) 7. Counting of Votes 01.07.2024 (Monday) (10:00 A.M. onwards) 8. Re-Poll (if necessary) 28.06.2024 (Friday) (7:00 A.M - 5:00 P.M) 9. Date by which Election process shall be completed 05.07.2024 (Friday) 15. Ngenna : State Election Commission, Mizoram chuan inthlanna him, fel fai leh muanawm kan neih theih nan inthlanna buaipuitu, Political Party te, Media te, NGO te leh mipui tawiawmna a ngen a. Mipui duh thlanna kal tlanga tualchhung inrelbawlna tha tak kan neih theih nana theih tawp chhuah theuh turin mitin te a sawm a. Ni 27 June, 2024 hian Lai Autonomous District Council area chhunga mipui vote nei zawng zawng te chu vote thlak theuh turin a sawm a ni. 15-Press Note-Schedule of GE VC LADC 24.pdf",Dated: 12 th Jun 24 4:44 PM,https://dipr.mizoram.gov.in/post/schedule-of-general-election-to-99-ninety-nine-village-councils-under-lai-autonomous-district-council-2024-and-by-election-to-mdc-from-12-lawngtlai-chandmary-constituency-under-ladc-2024
SIAHA DISTRICT LEVEL AADHAAR MONITORING COMMITTEE THUTKHAWM VAWI THUMNA NEIH A NI,"784/2024-2025 Dated Siaha 12th June, 2024 : Vawiin chawhnu dar 1 khan 'Siaha District Level Aadhaar Monitoring Committee'  thutkhawk thawh thumna chu DC Mini Conference Room- ah neih a ni a. Pu Ngurthansanga, SDO (Sadar) chuan thutkhawm hi a kaihruai. Pu Ngurthansanga chuan tun dinhmunah Siaha district- in Aadhaar Enrollment Centre pakhat nei mekin, Common Service Centre (CSC) pahnihah enrollment- hi tih theih a ni bawk a ti a. Tipa RD Block hnuaiah Aadhaar Enrollment Centre- a awm loh thu tarlangin,  Enrollment tha taka kalpui  turin hmabak tam tak ala awm a ni, a ti. MGNREGA hnuaia ni za inhlawhna la thei lo tam tak an awm a, hei hi a chhan ber chu Job Card leh Aadhaar thlunzawm loh vang a ni tiin, mipuiten  ngaipawimawh a,  Aadhaar thlunzawm zung zung turin a chah. Pu Ngurthansanga chuan kumin June thla thlenga Siaha District Aadhaar Enrollment rate chu za zelah 94.79 a ni mek a, hei hian Enrollment Centre tam zawk mamawhna tichiangin, mipuite tan pawh tan lak  a tul zia a tilang chiang hle a, theihtawpa hmalak a ngai a ni, a ti. Tun  dinhmunah mipuite lungawilohna (Public Grievance) tum hnih dawn a nih thu tarlangin, a tul anga hmalak nghal zel a nih thu a sawi bawk. Vawiin thutkhawmah hian thu pawimawh tak tak rel ho a ni a. Tipa RD Block- a Aadhaar Enrollment Centre- awm lo chu ngaihmawhawm  an tih thu sawiin, a hma thei ang bera dah tura hmlak ni se,  a tul angin Deputy Commissioner Office- in ruahmanna lo siam se an ti a. Naupang Kum 5 hnuailam Aadhaar enrollment hniam lutuk chu tha ti lo in, enrollment tha zawk awm turin DC Office -lamin naupang Kum 5 hnuailam data felfai takin lo la khawm se tiin enrollment tih tir nghal ni se an ti a. Mobile phone leh Aadhaar thlunzawm chu thil pawimawh tak a nih angin, a department kaihnawih ten a tul angin hma la se tih a ni. Aadhaar Enrollment -thar ti turin  pawisa sen  a ngai lo va 'update' emaw 'linkage'  ti tur erawhin Unique Identification Authority of India (UIDAI) ten a man zat bithliah  felfai takin an siam a, chu chu mipuiten  lo hriatpui se an duh thu tarlangin, dik lo taka sum beisei an lo awm erawh chuan 'compaint'  thehlut ngei ngei turin mipuite an ngen a ni. Unique Identification Authority of India (UIDAI) phut ang takin Enrollment Centre- ah Rate chart, List of valid documents leh  Customer Care detail chu mp5uite hmuh theiha tar chhuan ni se, DC Office  lamin lo bawhzui se  an ti a. Tuna Aadhaar Enrollment Centre-  neih mekah changtlung zawka 'power supply'  pek  a tul hle tiin, Generator chhawp nise tiin a tul angin DC Office lamin hma lo la se an ti bawk. Vawiin District Level Aadhaar Monitoring Committee thutkhawk thawh thumna ah hian Member- te an tel kim tha hle a, Pu Ngurthansanga, SDO ( S) chuan lawmthu sawina neiin hun a khar a ni. Attachment Loading attachment...",Dated: 12 th Jun 24 4:31 PM,https://dipr.mizoram.gov.in/post/siaha-district-level-aadhaar-monitoring-committee-thutkhawm-vawi-thumna-neih-a-ni
"CIVIL HOSPITAL, AIZAWL A ONLINE OPD REGISTRATION TIH DAN TUR","783/2024-2025 Aizawl, 12.6.2024: Civil Hospital, Aizawl ah Dt 18.06.2024 (Tuesday) atangin OPD Card online hmanga lak theih a ni ang, a hnuaia tarlan hi a kalhmang tlangpui chu a ni. Step-1: Internet browser (Eg.Google, chrome) atangin https://civilhospitalaizawl. com ah luh tur. Step-2: Chhut luh tur a lo lang ang. Damlo hming, Pianni leh Kum, Awmna veng, Phone No, Sakhua leh kal duhna OPD te chhut luh tur a ni. OPD registration charge Rs 10/- online a pek nghal tur a ni. Step-3: Online OPD card hi download a, printer remchang ah print tur a ni.OPD Card hi kal duhna OPD ah chhun dar 1 pm aia tlai lovah theh luh tur a ni. Step-4: Online OPD card hi print-na tur remchang kan hriat loh chuan Civil Hospital, Aizawl compound chhung a, Ortho OPD kawngka pui bul a HELP DESK (Salvation Army volunteer) ah man tlemte chawi-in print theih a ni.",Dated: 12 th Jun 24 4:25 PM,https://dipr.mizoram.gov.in/post/civil-hospital-aizawl-a-online-opd-registration-tih-dan-tur
CHIEF MINISTER-IN HLIMEN LEH MELTHUM CHHIATNA TUAR TE KAWM,"782/2024-2025 Dated Aizawl, the 12th June, 2024: Vawiin khan Chief Minister chuan a office-ah Hlimen leh Melthum leimin tuar leh hmun him lova awm insawnchhuah lailawk ngai te aiawh hruaitute a kawm a. Pi Baryl Vanneihsangi Tlau, bialtu MLA chuan a tawiawm. Heng hmun him lova cheng, insawn lailawk ngaite hi School building leh hmun remchangah an invawm lut hlawm a. Zirna hi a pangaia a kal chhoh leh tawh dawn avang te, AMC Bye Election neih huna Polling Station a hman tur te a ni hlawm a. Chuvang chuan Relief Camp ngaihtuah ran tul an tih thu Chief Minister hnenah hian an thlen a ni. Chief Minister hian Transport Department rama Temporary Relief Camp a rang lama sak a nih tur thu leh chu hmunah chuan nakkum January thla thlenga an chen lailawk theih tur thu a lo hrilh a. DM & R lamin Camp sakna tur sum pawh an kawl reng tawh tih sawiin, hna an tan nghal mai tur thu a lo hrilh. Chhungkaw insawn ngai zawng zawng te chu buhfai bag khat theuh a pek ve tur thu pawh a lo hrilh a ni. Leimin tuartute sawi danin chenna in 46 a khawsa chhungkaw 69 vel te hmun him lam panin an inthiar chhuak a ni. Attachment Loading attachment...",Dated: 12 th Jun 24 4:19 PM,https://dipr.mizoram.gov.in/post/chief-minister-in-hlimen-leh-melthum-chhiatna-tuar-te-kawm
ADVISER TO CM Er. H. GINZALALA'N NGUR KHUA TLAWHIN LONEITUTE A KAWM,"781/2024-2025 Champhai, the 12th June, 2024: Adviser to Chief Minister (Technical) Er. H. Ginzalala, Champhai North bialtu MLA chuan vawiin chawhma dar 11:00 khan a bial chhung Champhai District Ngur khuaa Loneitute kawmin an khaw tana eizawnna ngelnghet siam kawnga hmalakna tur tha ni a an hriatte a sawipui. Adviser to Chief Minister (Technical) Er. H. Ginzalala chuan Champhai North bial chhung khaw hrang hrangah a khaw mil ang zelin eizawnna ngelnghet zawk siam tura ngaihtuahna sen a nih thu sawiin, hemi atan hian hmalakna tur ngaihpawimawh bik thlan chhuah a nih thu leh ruahmanna tinzawna hmalak chhoh mek zel a nih thu a sawi a. Ngur khaw tan pawh hetiang lam hawi hmalakna tur thlan chhuah tum a nih thu leh phur taka tawiawm turin a sawm a. A bial chhung khaw hrang hranga eizawnna ngelnghet din tura hmalakna tur hrang hrangte tarlangin, thei leh thlai thar chhuahte chu a sawngbawlna tur mai bakah zawrh chhuah tlak ni tura tanlak tum a nih thu a a sawi a. A hralhna tur chungchangah mimal sumdawng entrepreneur-te pawhluh leh thawhdunpui thiam a tul thu sawiin, Agriculture leh Horticulture kaihhnawih Loneitu kalkhawmte chu an khaw tana tha tur ber ngaihtuaha theihtawp chhuah turin a chah a; an duhthlante theihtawp chhuaha hmalakpui a inhuam thu a sawi bawk. He hunah hian Ngur khaw tana thlai chin tur chungchangah inrawnkhawmna zau taka neih niin, Nihawichi, Dawnfawh, Sapthei leh thlai dang ching tura tul leh pawimawhte sawiho a ni a. Heng bakah hian Kel vulh chungchang pawh tarlan niin, zirchianna zau zawk neia inrawnkhawmna pawh a tul ang zela neih leh nise tih a ni. He hun Ngur Community Hall-a hman hi District Bawrhsap Pu James Lalrinchhana chuan kaihruaiin kalkhawmte lawmna thu a sawi a. Bialtu MLA in a bial chhung tihhmasawnna turin project design 26 lai a ruahman thu sawiin, thahnemngai takin MLA hmalakna leh ruahmannate thlawpa a tihlawhtlingtu nih tum turin kalkhawmte a fuih bawk. Vawiin inrawnkhawmna hunah hian DAO Champhai Pi R. Lalramhluni leh DHO Champhai Pu K. Zonunsanga te'n Agriculture leh Horticulture Department kaltlanga hmalakna leh loneitute tana scheme pawimawhte an sawifiah a. Loneitu kalkhawmte chu tunlai thiamna leh khawl hmanga hlawk zawka hnathawh pawimawhnate, tangkai zawka leilet hman dante, leichi hman dan dik leh hlawk zawka buh leh thlai thar chhuak tura hriattur pawimawhte an zirtir a. Ngur VCP Pu Ricky Lalthansanga'n lawmthu sawiin hun hman a khar a ni. Attachment Loading attachment...",Dated: 12 th Jun 24 3:56 PM,https://dipr.mizoram.gov.in/post/adviser-to-cm-er-h-ginzalalan-ngur-khua-tlawhin-loneitute-a-kawm
AIZAWL SP THUCHHUAH,"780/2024-2025 Aizawl the 12th June, 2024: Stephen Lalrinawma MPS, Sr. Superintendent of Police, Traffic chuan Mizoram State Sorkar Notification No.B.12021/10/04-TRP Dt.22.8.2008 leh Section 117 of MV Act, 1988-in thuneihna a pek angin a hnuaia mi ang hian thupek a chhuah. Ni 13.6.2024 (Ningani) leh ni 14.6.2024 (Zirtawpni) ah te hian Ministry of Youth Affairs & Sports, Govt. of India leh Mizoram State Sports Council-in a buatsaih Mizoram Sports Conclave chu Baptist Centre, Falkland ah hman a ni dawn a. He nun hi tluang taka hman anih theih nan leh lirthei chetvelna ah harsatna a thlen loh nan Chite Lei, World Bank Road atanga Falkland Park chhak, BCM Biak In inkarah lirthei 407 Truck leh a aia lian te chu dah/park phal a ni lo. He thupek zawm lo chu Section 179 MV (Amendment) Act, 2019 hmanga hrem theih an ni.",Dated: 12 th Jun 24 3:53 PM,https://dipr.mizoram.gov.in/post/aizawl-sp-thuchhuah1718187800
Saitualah District Consultative committee DCC/DLRC /DLSC meeting neih a ni,"779/2024-2025 Dated Saitual the 12th June 2024: Vawiin khan Dr Lalngura Tlau, Saitual DC hovin Saitual DC conference room-ah District Consultative committee DCC/DLRC /DLSC  march 2024 quarter tawp meeting neih a ni a, hetah hian Robert Zosangliana,  Lead District Manager/ Convener leh Members (line department) te leh Bank aiawhte an tel tha hle. Thutkhawmna ahhian Chairman , Dr Lalngura Tlau chuan DLCC chu hun rei tawh tak atanga ram hmasawn nan a hruaitu hmasa ten an lo plan lawk tawh ,hmasawnna khairual taka thlen tir thei tura tih a ni, a ti .Finance pawimawhna sawiin sum chu mipui tan awm mahse a hai chhuah dan tur an hre tawk thinlo a ni, a ti a. Hemi kawngah hian bank leh line department ten tan an lak nasat a ngai a, thahnemngai leh zual a mipui te zirtir chu an tihmakmawh a ni, a ti. Dr Lalngura Tlau chuan tun hnai a deposit tam si credit tam leh silo chu a pawi a tih thu sawiin, credit a hniam chuan ram chhung ah pawisa lengvak a tlem a chu chuan ram hmasawnna a ti thuanawp a ni, a ti bawk. Vawiin thuthkhawmna ahhian thurel - Agenda 10 neih a ni a. chung zingah chuan bank venhimna chubgchang te CD ratio hniam lutuk, state average aia hniam tih san chungchang te ,KCC loan awlsam zawk a pek chhuah chungchang te, Non performing asset chungchang te, stand up India chungchang te, Financial inclusion chungchang te leh thu pawimawh dang te sawiho a ni. He hunah hian RBI representative pawh lo tel in a hma thei ang bera 100% digitization chu an acheive a pawimawh takzet thu a sawi a. Pu Robert zosangliana LDM CONVENER pawh in branch manager te chuan an loan pek chhuah te leh guarantor chungchang ah te pawh mipuite harsatna siam lova, a scheme in guarantor a phut loh chuan dil loh tur a ni, a ti. Heng bakah hian vawiin a kalkhawmte hian bank leh line department thawhhona tha zawk neih theih dan tur te, KCC loan chungchang te, scheme chi hrang hrang a inzarpharh pawimawh zia te leh annual credit plan achievement a agriculture hniam lutuk chungchang te pawh sawiin theih ang tawk a hma lak ni se an ti. Vawiin a thuthkhawmna ahhian FY 2023-24 a titha zualte lawmman sem na neiin Dr Lalngura Tlau in District Credit Plan pawh a tlangzarh bawk a ni. Attachment Loading attachment...",Dated: 12 th Jun 24 3:43 PM,https://dipr.mizoram.gov.in/post/saitualah-district-consultative-committee-dccdlrc-dlsc-meeting-neih-a-ni
"Lawngtlaiah DCC, DLRC leh DLSC an ṭhu khawm","778/2024-2025 2024 Nikir thla ni 12: Vawiin chawhma khan Lawngtlai District Consultative Committee (DCC), District Level Review Committee (DLRC) leh District Level Security Committee (DLSC) chu Lawngtlai Additional Deputy Commissioner Pi B. Malsawmtluangi hovin Lawngtlai DC Conference Hall-ah an ṭhu khawm. He ṭhut khawmah hian Lead Bank Office-a Lead District Manager (Lawngtlai & Siaha) Pu JM Soren leh Reserve Bank of India (RBI) Manager Pu Sumit Mandal te bakah, bank hrang hrang leh line department ai awhte an tel a ni. He hunah hian meeting hmasa, March ni 13, 2024-a DCC meeting minute chu pawm a ni a. Kum 2024 January thla aṭanga March thla (4th Quarter, 2023-24) chhunga Lawngtlai District-a bank hrang hrangte hna thawh thlir let niin, hmachhawp an neih leh hma lak zui dan tur te sawi ho nghal a ni. He hunah hian financial inclusion plan hnuaiah Lawngtlai District chhunga mihring 2,000 aia tlem chenna khaw tinah mipuiin bank kal tlanga hamṭhatna hrang hrang an chhawr ve theih nan an khuaah bank branch emaw, business correspondent emaw, Indian Postal Payment Bank emaw dah tura hma lakna kalpui mek a nih thu leh tun dinhmunah Lawngtlai District chhungah bank branch 12, ATM booth 5, business correspondent 84 leh IPPB Banking Touch Point 1 a awm mek thu tar lan a ni a. January - March 2024 inkar chhungin bank hrang hrang leh Lead Bank leh CFL kal tlangin mipui hnena sum hman leh enkawl dan inzirtirna (financial literacy campaign) ṭum 88 buatsaih a nih thu tar lan niin, line department-te nena ṭang hovin bank-te'n FLC tam zawk buatsaih turin hma lak chhunzawm se, tih a ni. He hunah hian pawisa dah hmasa lo (zero balance)-a account hawn theihna, Pradhan Mantri Jan Dhan Yojana (PMJDY) leh social security scheme hrang hrang - Pradhan Mantri Jeevan Jyoti Bima Yojana (PMJJBY), Pradhan Mantri Suraksha Bima Yojana (PMSBY) leh Atal Pension Yojana (APY), etc. lama bank hma lak dan te thlir ho niin, mipui tam zawkin he'ng hamṭhatnate hi an chhawr theih nan ṭan lak lehzual ni se, tih a ni a. Bank-a mipuiin sum an dah luh (deposit) zat za zela bank-in mipuia sum an puktir (credit) zat chhutna, Credit/Deposit Ratio-ah Lawngtlai District-a bank-te chuan March 2024-ah CD Ratio 121.38% an nei tih tar lan niin, December 2023 (117.08%) nen khaikhinin CD Ratio hi 4.30%-in a pung a ni. Kum 2023-2024 sawrkar kum chhunga Lawngtlai District chhunga bank-te'n loan an pek chhuah dan tur, Annual Credit Plan (ACP) ruahman chu a pum puiah khum niin, bank-te hian 109.10% loan an pe chhuak a. PMEGP, NRLM, NULM leh PMAY kal tlanga sawrkar sponsor scheme hnuaiah loan 158 (₹ nuai 431.60 hu) pek chhuah a ni a; Kisan Credit Card (KCC) hnuaiah kut hna thawk, ran vulh leh sangha khawitute tan loan 6,414 (₹ nuai 4,640.27 hu) pek chhuah tawh a ni bawk. He hunah hian kum 2024-2025 chhunga Lawngtlai District chhunga bank-te'n loan an pek chhuah dan tur, Annual Credit Plan (ACP) ruahman chu thlir ho ni bawkin, bank-te'n mahni target tlin ngei turin ṭan lak ni se, tih a ni a. Bank leh mipui sum vawn himna (security) lam te leh pawisa leng vel (currency management & remittance) chungchang te pawh sawi ho a ni bawk.",Dated: 12 th Jun 24 3:34 PM,https://dipr.mizoram.gov.in/post/lawngtlaiah-dcc-dlrc-leh-dlsc-an-hu-khawm1718186660
STATE ELECTION COMMISSIONER IN MADC HNUAIA MDC BY-ELECTION LEH VILLAGE COUNCIL PATHUM BY- ELECTION NEIH HUN TUR OFFICIAL A PUANNA NEI,"777/2024-2025 Dated Siaha, 12th June 2024 : Vawiin chawhma dar 10:30 khan Mara Autonomous District Council (MADC)  hnuaia by-election neihna tur- 07- Chakhei MDC Constituency leh Village Council Constituency pathum, 25- New Siaha East -II, 91- Lopu leh 94-College Vaih-III,  by-election  neih tur  chu official a puanna DC Mini Conference Room- ah neih a ni a. Pu Laima Chozah, State Election Commissioner- chuan by- Election tur hi offical- a puanna a nei a, Pu K. Laldingliana, Secretary, State Election Commision chuan hun a kaihruai a ni. Pu Laima Chozah IAS (Rtd) chuan kalkhawmte hnena  lawmthu sawina neiin, Aizawl atanga puan theih ni mahse,  Siahaah ngei lo kala puan a ni chuan State Election Commission-in a ngaihpawimawh zia a tilang chiang hle a ti. India danpui article 243 ah State Election Commission chungchang, mawhphurhna leh thuneihna chiang taka ziak niin, Mizoramah chuan Kum 2008 atang khan changtlung taka  hnathawh tan niin,  chuta tang chuan dik leh felfai takin inthlanna a buatsaih thin a ni, a ti. India danpui '6th Schedule' hnuaiah Autonomous District Council- te thuneihna sang tak pek a ni a, he thuneihna hi dik tak leh mipuite hmasawnna atana hman erawh a tul hle a ti. Mahni mimal hamthatna aiin ram mipuite hamthatna leh chanvo ngaihpawimawh hmasak a tul tak zet a ti. Pu Laima Chozah chuan kum 32 zet IAS hna a thawh chhungin vawi 18 lai 'Election Observer' hna thawkin India ram hmun hrang hrangah a kal tawh thu a tarlang a. Inthlanna hmun apianga sum leh pai senso nasa thin lutuk chu veiawm a tih thu sawiin, tuna by- election neih turah pawh sum leh pai tam tak senral a ni leh ang tih a hlauhawm hle a ni,  a ti. Inthlanna neih apianga sum tam tak sen a ni thin hi politician- te dikloh nge mipuite zir loh vang zawk tih pawh hriatthiam a harsa hle a ti a. Election -a sum leh pai tam tak sen thin hian  mipuite rilru sukthlek tidanglamin ram leh hnam tan chhiatna nasa zawk a thlen fo  a ti . Ram rethei apiangah election laiin sum leh pai tam tak senral a ni tiin, ram rethei ni reng lo tura rilru siam thar a hun tawh takzet a ni, a ti. Sum leh  pai tam tak sengral lo a, felfai leh thianghlim taka inthlanna nei turin politician, political party,  NGO leh mipuite chu thawhpuiah a sawm a ni. Pu Laima Chozah chuan vawiin atanga vote thlak leh chhiar fel a nih a, a tlingte certificate pek a nih thlengin Model Code of Conduct (MCC) khauh taka kalpui a ni tawh ang a ti a. A bik takin inthlan buaipui tura ruat Election Official- te chu State Election Commission hnuaiah Deputation in an awm tawh tih inhriaa kawng engkima fimkhur turin a chah a. Election felfai taka kalpui a nih dawn thu tarlangin engtik lai pawhin 'compaint' thehluh theih reng a ni a, chak taka hmalak  nghal zel a ni ang a ti. By-election felfai, dik leh tluang taka neih a nih theihna turin Siaha mipuite thawhpuiah sawmin, mi tha leh dik ram leh hnam hmangaihtu thlang chhuak ngei turin duhsakna a hlan nghal bawk. Pu V.L. Hruaizela Khiangte, District Election Officer (DEO) chuan MADC hnuaia Member of District Council (MDC) leh Village Council by- election  neih tura State Election Commision (SEC) kim taka lo kal a, Siaha ah ngei 'Official Announcement' an lo nei thei chu lawmawm a tih  thu a sawi a. By-election turah SEC in thuneihna tawp a neih ang takin an thuchhuakte tha  taka zawm  leh theihtawpa thawhpui chu thil pawimawh hmasa a ni, a ti. Pu V.L. Hruaizela Khiangte, chuan MLA leh MP election zawhfel chauh ni mahse by- election neih tur hi a pawimawh hle a, a bik takin Village Council Member chu a bul thut (grassroot) a rawngbawltu tur an ni a, MDC pawh Mara  mipuite aiawha  MADC rorelna a thu tur a nih angin,  a thlangtute pawh kan fimkhur a tul hle a ti. Inthlanna tluang taka nei turin Election Official, Political Party mi leh sa, NGO leh Siaha mipuite thawhpuina a ngen nghal a ni. State Election Commission (SEC) in by- election neih dan tur kimchang thuchhuah a siam dan chu hetiang hi a ni 07-Chakhei MDC Constitency By-Election 1. Announcement of Schedule of Election by  the State Election Commission & Returning Officer- 12. 06.2024 2. Last Date for filing Nominations - 18.06.2024 (11:00 AM -3:00 PM) 3. Scrutiny of Nominations - 19.06.2024 4. Last Date for withdrawals of Candidature -21.06.2024  (till 1 :00PM) 5. Allotment of symbols & display of contesting Candidates- 21.06.2024 ( 1:00PM onwards) 6. Date of Poll -28.06.2024 (7:00AM - 5:00PM) 7.Date of Re-poll ( if necessary) -29.06.2024 ( 7:O0 AM - 5:00PM) 8. Counting of Votes - 02.07.2024 (10:00AM onwards) 9. Date on which Election process shall be completed - 05.07.2024 25- New Siaha E - II, 91- Lopu- II, 94- College Vaih- III Village Council Constituency by- election 1. Announcement of Schedule of Election by the State Election Commission &R Returning Officer- 12. 06.2024 2. Last Date for Filing Nominations - 19.06.2024 (11:00 AM -3:00 PM) 3. Scrutiny of Nominations - 20.06.2024 4. Last Date for withdrawals of Nominations -24.06.2024  (upto 3:00 PM) 5. Allotment of symbols to Candidates & display of contesting Candidates- 24.06.2024 ( 3:00PM onwards) 6. Date of Poll -9.07.2024 (7:00AM -5:00PM) 7.  Counting of Votes ( Counting of votes shall commenece as soon as possible after the poll is over - 09.07.2024 8. Date of Re-poll - 10.07.2024 (7:00 AM - 5:00PM) 9. Counting of re-poll votes ( Counting of votes shall commence as soon as possible after the poll is over) - 10.07.2024 10. Last date for formation of Executive Body - 12.07.2024 11. Date on which Election process shall be completed - 15.07.2024 Vawiin by- election puanna hunah hian State Election Commission (SEC) Chairman leh Member- te an telkim vek a, Siaha District Election Officer (DEO), Election official,  Political party aiawh leh Chanchinbumite pawh an telkim tha hle a. Pu R. Vanrengpuia, Deputy Secretary, State Election Commission chuan lawmthu sawina neiin hun a khar. Attachment Loading attachment...",Dated: 12 th Jun 24 3:22 PM,https://dipr.mizoram.gov.in/post/state-election-commissioner-in-madc-hnuaia-mdc-by-election-leh-village-council-pathum-by-election-neih-hun-tur-official-a-puanna-nei
Cooperation Minister in Mizoram Cooperative Apex Bank Ltd. 29th Annual General Assembly 2024 a hmanpui,"776/2024-2025 Aizawl, 12.06.2024: Mizoram Cooperative Apex Bank Ltd. chuan vawiin khan Vanapa Hall ah Annual General Assembly vawi 29 na an hmang a. Cooperation Minister Pu P.C. Vanlalruata chuan khuallian niin a hmanpui. Cooperation Minister chuan cooperative bank pawimawhna sawiin, India state dangte pawhin cooperative bank tha tak tak neiin state sorkar pawhin an sum dahna ber, sorkar rinrawl ber an nih thin thu a sawi a. Mizoram sorkar pawhin a ngaipawimawh thu leh sorkar sum chevel atan Apex Bank hmang tangkai tura inhrilh thin a nih thu a sawi. Tunhnai kum reilote chhunga Mizoram Cooperative Apex Bank in a sum vawn leh peipun kawnga hmasawnna an hmuh zel avangin leh mi engemawzat tan eizawnna an siam chu chhuanawm a ti a. Minister Pu PC Vanlalruata chuan Cooperative bank te bul in tanna, primary cooperative society te chu an hmakhua ngai a, an hmasawnna tur atan hma la zel turin kalkhawmte chu a chah bawk. Minister chuan Society-te hmasawnna atan a bulthut (Grassroot level) ah tan a nih loh chuan thleng sang viau mah ila hmasawnna a ngelnghet theilo thin a ni, a ti. Sawrkar Handholding Policy pawhin Cooperative society tihchangtlun a, a awmloh naah te din a, zirtirna kalpui a hma la turin a inpuahchah mek thu a sawi. A thu sawi naah Minister hian ‘Mizo hnamte hi hnam intodelh, mi pur hreh kan ni thin a mahse hun engemaw atang khan sorkar a innghah tlat, MLA/Minister te a innghhah tlat hi kan awm ta a. Mahni kutke ngei a ding thei leh turin rilru leh ngaihtuahna kan siam a pawimawh a ni', a ti a. Society te leh mimal in hma an laknaah hlawhtling tak tak tur chuan a tlem thei ang bera Sorkar a innghat a, mahni mimal theihna a ding a hmasawn thei turin a sawm a ni. Vawiin MCAB inkhawmpui ah hian Cooperative Society thawk tha te hnenah leh Branch thawk tha te hnenah lawmman sem a ni a. Shareholder te hnenah Share Dividend (an bank account ah) pek an ni bawk. He MCB inkhawmpui hawnna inkhawm hi an Chairman Pu Lalnunsanga'n an kaihruai a, chawhnu lamah rorel inkhawm neih chhunzawm a ni. MCAB hnuaiah hian branch 27 a awm a. ATM 34 (mobile ATM telin) an nei mek bawk. A vaiin thawktu mi 165 an awm a ni. Attachment Loading attachment...",Dated: 12 th Jun 24 3:17 PM,https://dipr.mizoram.gov.in/post/cooperation-minister-in-mizoram-cooperative-apex-bank-ltd-29th-annual-general-assembly-2024-a-hmanpui
RURAL DEVELOPMENT MINISTER HOVIN MGNREGA STATE EMPLOYMENT GUARANTEE COUNCIL THUKHAWM,"775/2024-2025 Aizawl the 12 th June, 2024 : Vawiin khan MGNREGS hnuaia State Employment Guarantee Council chu an Chairman Prof. Lalnilawma, Rural Development Minister hovin Aijal Club Conference Hall, Khatla-ah an thukhawm. Meeting kaihruaitu Prof. Lalnilawma chuan MGNREGA chu Rural development Department hnuaia scheme lian ber leh thingtlang mipuiten an hman tangkai ber a nih thu sawiin, kan kalpui dan azirin hmasawnna min thlenin min thlen lo thei a, hei vang hian inkaihhruaina dan awmsa hnuaiah uluk tak leh felfai taka kan kalpui a pawimawh a ni, a ti a. MGNREGA guideline in convergence a ngaih pawimawh tih sawiin, tun dinhmunah hei hi a nih dan tur ang takin kan la kalpui tawk lo deuh niin a lang a, mumal leh fawmkim zawka kalpui dan zawn a tul tih a sawi bawk a ni. Minister hian Rural Development hnuaia thawktute inpekna fakawm a tih thu sawiin a bik takin Social Audit Unit (SAU) in audit felfai tak nei a, report mumal taka an buatsaih chu fakawm a tih thu a sawi a, audit report atangin hmasawn zelna tur leh inenfiah ngai laite a hriat theih dawn a, hei hian rah tha a chhuah ngei ang a ti a ni. He thutkhawmna-ah hian MGNREGA Mizorama kalpui anih dan te, harsatna leh hmachhawp bakah hmasawn dan te thlirho a ni a, he hunah hian kum hmasa lama hmalakna hlawhtling zingah Mizoram MGNREGA Personnel (Recruitment and Conditions of Contract) Guidelines, 2022 notify a nih tawh thu tarlan a ni a. MGNREGA hnuaia Contract Employtee te hlawh tihpun a nih tawh thu tarlan a nib awk. Vantlang/khawtlangin an chhawr tangkai tur community assets siam nana material component inhman tawm dan kalpui mek te thlirho leh sawiho a ni a. MGNREGA hnuaia administrative cost hman dan kalphung leh MGNREGA hnuaia thawkte tana Employee Provident Fund ruahman chungchangte pawh sawiho a ni. Social Audit Unit in kum kalta chhunga Audit an neih report thlirho niin uluk tak leh chipchiar taka sawiho a ni a. Line Department hrang hrang ten an scheme neih te convergence hmanga awmze nei zawka kalpui a nih theih sawiho a ni a, he sawihona ah hian Mizoram sawrkar hnuaia department 12 – Rural Development, Agriculture, Horticulture, Irrigation & Water Resources, Fisheries, Sericulture, AH & Vety, PHE, EF&CC, PWD, LRS&WC, Social Welfare, Tribal Affairs & Women & Child Development hotute an tel a ni. Attachment Loading attachment...",Dated: 12 th Jun 24 3:14 PM,https://dipr.mizoram.gov.in/post/rural-development-minister-hovin-mgnrega-state-employment-guarantee-council-thukhawm1718185485
"PU R. LALRINAWMA, IRS (Rtd), VICE CHAIRMAN, MIZORAM STATE PROJECT MONITORING COMMITTEE-IN MAMIT TLAWH","774/2024-2025 Mamit 12th June, 2024 : Pu R. Lalrinawma, IRS (Rtd), Vice Chairman, Mizoram State Project Monitoring Committee (MSPMC) chuan vawiin khan Mamit tlawhin Residential School leh District Sports Complex sak mekte a hmunah kalin a enfiah. Residential School, Mamit hi PMJVK hnuaia sak niin a sak hna hi M/S Edufice Infraservices Pvt Ltd (New Delhi) te'n an thawk a. Zawh theih hun tura ruahman hi Dt.15.9.2024 niin Bill 85.49% release tawh a ni. He Building structure hi Academic Building 43.5×7.9m, GF- 5 rooms, FF- 6 Rooms, SF- Auditorium/Lab Room, Boys & Girls Hostel - 30×15.5m Khum 70 awmna tur, Principal Quarter 10.2×6.8m, Teachers Quarter (G+3) 14.7×6.0m, Multipurpose Hall 17.9×11.5m, GF-Computer, Library Office & Committee Rooms te a ni a. Zirlai naupang 70 bakah Faculty 30 awm theihna tura ruahman a ni. Hei bakah hian Residential School Artificial Turf phah hna hi Decor India, Guwahati te'n thawk mekin hna zawh hun tura ruahman hi Dt.31.8.2024 niin 28.69% bill release tawh a ni. Turf Area hi 105m×64m leh Line Area 100m×60m tur a ni bawk. Residential School leh Artificial Turf Estimate Cost hi ₹ 3286.34 lakhs a ni. District Sports Complex hi Pradhan Mantri Jan Vikas Karyakam (PMJVK) hnuaia sak niin Consortium of Junior Consultancy Services, Tlangnuam, Creative Minds, Chanmari West leh T. Thanzauva, Tlangnuam, Aizawl te'n a sak hna hi an thawk a. Estimate Cost hi ₹4496.48 laks niin Bill release tawh zat hi 35.38% a ni a. Sak zawh theih hun tura ruahman hi Dt.3.11.2024 a ni. Vawiin vek hian Bawngva khuaah Pavillion 46.3×16m (G+3) 500 seats, Multipurpose Hall - 25.8×12m (G+2), Dorm - 30 bedded, District Sports Complex, Mangkhawngdai Field-a Futsal - 45×25m (40×20m) Tennis (36.5×36.5m) bakah SASCI leh SEDP hnuaia Mizoram Development Agency Contract hnuaia Mamit District Multipurpose Indoor Stadium nuai 12.5 Cr. a sak mek chu a hmunah kalin Vice Chairman hian a endik bawk. Vice Chairman, MSPMC chuan vawiina Mamit District chhunga Project an en te a bik takin Residential School sak zawh tep chu a building sak dan tha viau mahse a hnu zelah hmang tangkai a, District mipuite'n an chhawr tangkai dan tur ngaihtuah chu an ngaihpawimawh ber a ni thu khawtlang hruaitute a hrilh a. Residential School building sak te chu a nih dan tur anga hmang lova, dah tawl leh mai mai a ni ang tih chu an hlauhthawn ber a ni thu MSPMC team te hian an sawi. Hei bakah hian zirlai naupang lak dan tur leh a enkawlzui dan turah engmah ruahmanna a lo la awm lo chu pawi an tih thu an sawi bawk a ni. District tana ro tling anih angin khawtlang hruaitute chu enkawl a, uluk taka vilpui turin a chah a. A hnenah hian khawtlang hruaitute pawhin an mamawh lo thlenin District Sports Complex-a Futsal Ground chu zan lama inkhelhna atana hman a nih theih nan eng dah dan tur ngaihtuahpui turin an lo ngen ve bawk a ni. Pu R. Lalrinawma hi Mizoram State Sports Council atangin Asst. Engineer leh a thawhpuite bakah Contractor te'n an hnathawh dan te leh hnathawh chin te an lo hrilhfiah zel a. Er. Vanlalruata Sailo, Secretary bakah Mizoram State Project Monitoring Committee Member te, Mamit khawpui chhunga Sorkar Officials te, Hmarveng leh Luangpawl VCP te'n Vice Chairman hi an lo tawiawm bawk a ni. Attachment Loading attachment...",Dated: 12 th Jun 24 3:01 PM,https://dipr.mizoram.gov.in/post/pu-r-lalrinawma-irs-rtd-vice-chairman-mizoram-state-project-monitoring-committee-in-mamit-tlawh
"KOLASIB DISTRICT LEVEL IMPLEMENTING COMMITTEE ON MISSION SHAKTI THUKHAWM, KUM 2024-25 CHHUNG A HMALAK DAN TUR AN REL","773/2024-2025 Kolasib dated 12th June 2024: Vawiin chawhma khan DC Conference Hall, Kolasibah Women & Child Development kaltlang a hmeichhiate sahimna leh an dinhmun chawikan zel a nih theih nana Mission Shakti hnuai a hmalak dan tur relin District Level Implementing Committee on Mission Shakti chuan thutkhawmna an nei a. Pu John LT Sanga, Deputy Commissioner chuan thutkhawmna hi kaihruaiin Pi Lalthlengkimi, Child Develoment Project Officer chuan Mission Shakti hnuai a hmachhawp hrang hrang sawi zauna hun a hmang a ni. Vawiin thutkhawmna ah hian District Office hrang hrangte nen tangkawp a hmeichhiate dinhmun chawikanna kawng a thiamthil an neih theih nan ‘Skill Development Training’ kalpui dan tur te, sum peipun leh vawn dan felfai nei tur a ‘Financial Literacy Program’ buatsaih dan tur leh tunlai khawvel changkanna ina a ken tel thiamna hrang hrang tangkai tak a an hman ve theih nan ‘Digital Literacy Program’ kalpui dan tur te rel a ni a. Hriselna kawng a hmeichhia ten hma an sawn zel theih nan ‘Awareness on Sexual Reproductive Health and Menstrul Hygiene’ leh ‘Mental Health Program’ buatsaih dan tur te, hmeichhiate sahimna tur a dan siam hrang hrang inzirtirna atan a ‘Legal Awareness Program’ kalpui dan tur leh Pradhan Mantri Matru Vandana Yojana chungchang inhrilhhriatna hun neih dan tur te rel a ni. Pi Zonunpuii, Specialist in Financial Literacy chuan Kolasib district hnuai a Women & Child Development hnuai a hmalakna hrang hrang tarlanna hun neiin hmeichhe dinhmun tleu palh ten lei rem rap tur a insiamthatna hun leh hmun tha an neih theih nan One Stop Centre leh Shakti Sadan buatsaih a nih thu te, hmeichhia harsatna tawk ten engtik lai pawh a tanpuina an dawn theih nan Women Helpline ruahman a nih dan te ngaihthlak a ni a. Kumin January atang a May thleng khan PMMVY hnuai a hmathatna dawng mi 195 an awm tawh thu tarlan niin hmeichhiate sahimna turin khawtlang hruaitute nen veng tin ah ‘Community Watch Group’ din tur a hmalak mek a nih thu ngaihthlak a ni bawk. District Level Implementating Committee of Mission Shakti thutkhawmna ah hian Addl. DC, Dy. CMO, District Education Officer, District Information & Public Relations Officer, District Local Administration Officer, SDPO, District Industries Officer, Branch Manager, MRB leh Women & Child Development Office-a thawktute an tel a ni. Attachment Loading attachment...",Dated: 12 th Jun 24 2:48 PM,https://dipr.mizoram.gov.in/post/kolasib-district-level-implementing-committee-on-mission-shakti-thukhawm-kum-2024-25-chhung-a-hmalak-dan-tur-an-rel
MIZORAMAH NECTAR LIAISON OFFICE HAWN A NI,"772/2024-2025 Aizawl, the 12 th June 2024 : Vawiin khan North East Centre for Technology Application and Reach (NECTAR) Mizoram Liaison Office chu Directorate of Science and Technology Building, MINECO-ah Pu Vanlaldina Fanai, Commissioner & Secretary, Planning and Programme Implementation Department chuan a hawng. Hawnna inkhawmah Pu Vanlaldina Fanai chuan Mizoram hmasawn nana Science leh Technology pawimawh thu leh hetiang thiamna chhawr tangkai thei tura tan lak a tul thu a sawi. He hawnna inkhawm hi NECTAR Director General Dr. Arun Kumar Sarma chuan a kaihruai a, NECTAR hmalakna leh hmachhawp hrang hrang te a sawi a ni. North East Centre for Technology Application and Reach (NECTAR) hi India hmarchhaka Science leh Technology hmasawnna buaipuitu leh mipuiten hetiang lam thiamna an chhawr tangkai theih nana hmalatu bulpui ber a ni a. Kum 2012 khan India sawrkara Department of Science and Technology hnuaiah din a ni a, an headquarters hi Shillong-ah a awm a ni. NECTAR hian hmar chhak state hrang hrangah project eng emaw zat an kalpui mek a, Mizoramah pawh project 14 kalpui a ni a. Chung zinga project pathum – Khawzawl District-a lo neitute tana ni chakna ring cold storage bun te, Mizo puan design lama hmalakna leh Thenzawla techno-preneurship tihhmasawnna tur project te zawh fel a ni tawh a ni. Inauguration programme ah hian Mizoram atanga project lo kalpui tawh thenkhat ten an thil siam pholanna exhibition an nei bawk a ni. Attachment Loading attachment...",Dated: 12 th Jun 24 2:41 PM,https://dipr.mizoram.gov.in/post/mizoramah-nectar-liaison-office-hawn-a-ni
HMEICHHE NAUPANGTE HNENAH SELF DEFENCE (MAHNI INVEN DAN) ZIRTIR,"771/2024-2025 Mamit 12th June, 2024 : Women & Child Development Department hnuaia Hub For Empowerment of Women, Mamit District te chuan BBBP Scheme hnuaiah hmeichhe naupangte misual laka an invenhim dan tur zirtirna hun an buatsaih a. Hmeichhe naupangte mahnia an inven thiam dan tur inzirtirna hun hi St. Francis of Assisi School ah a thawhkhat nan ni 5.6.2024 khan buatsaih niin, June thla chhung hian nilai ni a piangin neih thin tur a ni a. Training hi hetiang lama training nei tawh leh ziritirna lo pe tawh thin Pu  C Lalsangpuia, Mamit Bazar Veng, Red belt Taekwondo in a zirtir a ni. Attachment Loading attachment...",Dated: 12 th Jun 24 1:41 PM,https://dipr.mizoram.gov.in/post/hmeichhe-naupangte-hnenah-self-defence-mahni-inven-dan-zirtir
Serchhip District chhunga khaw 11 TB Free Village ah puang,"770/2024-2025 Dated Serchhip, the 12th June, 2024: Serchhip District chhunga khaw 11 - Bawktlang, Piler, Hmuntha, Buangpui, Zote South, Sialhau, Khawbel, Neihloh, Thinglian,Vanchengte leh Hmunzawl te chu TB Free Village-a puan an ni a. Vawiin chawhma khan a lawmna hun Serchhip DC Conference Hall ah buatsaih niin Serchhip DC leh District TB Committee Chairman ni bawk Pu David Lalthantluanga, IAS chu khuallian a ni. Serchhip District chhunga khaw 11 lai TB Free Village a puan an ni leh sawrkar laipui atanga lawmman dawng tura thlan an ni chu DC Pu David Lalthantluanga chuan a lawmpui takzet thu a sawi a. Serchhip District chu TB dona kawngah hma an la tha a, sawrkar laipuiin target a chhawpchhuah te an tlin a, khawtlang mipuite leh Health Department hotute thawhhona thatzia a lang a ni, a ti. Hmalak hmasakna khaw 11 te an hlawhtlin ang bawkin District chhung khaw dangah beihpui thlak a ni zel dawn a, TB awmlohna District kan nih ngei theihna turin khaw tin te tan la turin DC chuan a fuih a. Vawiina Bronze medal dawngtu khaw 11 te pawh silver leh gold medal dawng ngei thei tura tan la turin a fuih a ni. Pu David Lalthantluanga chuan Serchhip District a awm chhunga sawrkar hmalakna thenkhat te vawiin programme ah hian a tarlang a. Vanchengte khua chu District Headquarters awlsam zawka an tlawhpawh theih nan Kikawna chhuak mai thei turin Tuikum kanna lei (bridge) dawh tum a nih thu leh, he ruahmanna hi DM&R lamin an pawmsak thu a sawi a. Khaw kar kawng, fura lirthei kal hleihtheih lohna kawngpui thenkhat te pawh all weather road a siam tuma hmalak mek a nih dan te DC chuan a sawi a ni. Sr.CMO Dr LP Malsawma pawhin thusawiin Mizoram thalai te zingah ruihhlo a hluar em em a, Serchhip District pawh min run mek a, HIV/AIDS vei te hi rin phak bakin an tam, tih a sawi a. Heng mi te zingah TB case a hluar hle a, HIV hrik pai lo te zingah pawh taksa chak lo deuh leh natna dona nei tha lo te zingah TB hrik kai a awlsam bik, a ti a. Ruihhlo leh HIV/AIDS dona kawngah tan lak a tulzia Sr.CMO chuan a sawi a ni. Vawiin programme hi District TB Officer Dr Lalnunhlima Khiangte chuan a kaihruai a. TB dona kawnga Serchhip dinhmun tlangpui sawiin 2022-2023 chhung khan Serchhipah TB vei mi 53 hmuhchhuah an ni a, May 10, 2024 thleng khan TB vei mi 22 hmuhchhuah an ni. TB damdawi ei hunbi a ei lo leh ei kim duh lo ten TB ngawl vei drug resistant tuberculosis natna vei a hlauhawmzia sawiin District TB Officer chuan TB vei an awm a nih chuan, damdawi course tha taka la turin a chah a. TB ngawl vei tawh te laka TB hri kai leh chhawng te pawhin a natna hlauhawm chi hi an kai thin tih hria a, fimkhur turin a ngen a. Serchhipah kum 2023 chhungin Programmatic Management of Drug-resistant Tuberculosis case 3 an nei, tih a sawi. TB Mukht Gram Panchayat Bronze medal dawngtu khaw 11- Bawktlang, Piler, Hmuntha, Buangpui, Zote South, Sialhau, Khawbel, Neihloh, Thinglian,Vanchengte leh Hmunzawl te aiawh Village Council member-te hnenah DC leh Sr.CMO ten medal hi an hlan a ni. Attachment Loading attachment...",Dated: 12 th Jun 24 1:06 PM,https://dipr.mizoram.gov.in/post/serchhip-district-chhunga-khaw-11-tb-free-village-ah-puang
State Election Commission-in Mara Autonomous District Council huam chhunga 07-Chakhei MDC Constituency hmunruak hnawhkhahna atan leh khaw 3(pathum) a Village Councils By-Election neih ni tur a ruat,"769/2024-2025 Aizawl the 12th June, 2024: Sub-rule(5) of Rule 7 of the Mara Autonomous District Council (Constitution, Conduct of Business, etc) Rules, 2002 as amended in thuneihna a pek angin State Election Commission, Mizoram chuan 07-Chakhei MDC Constituency ah Member tang lai a ban avanga hmun ruak hnawh khahna atan ni 28.06.2024 (Friday) hian inthlanna a buatsaih dawn a ni. Hetih rual hian Sub-rule (1) of Rule 3 and Rule 37 of the Mara Autonomous District Council (Election to Village Councils) Rules, 2014 leh Section 3 of the Mara Autonomous District (Village Councils) (Amendment) Act, 1974 as amended in inthlan buatsaih tur a thuneihna a pek ang in State Election Commission, Mizoram chuan Mara Autonomous District Council huam chhung heng khua 25-New Siaha E’’-II, 91-Lopu-II leh 94-College Vaih-III ah te By-Election neih hun tur pawh puan a ni. 1. Electoral Data & No. of Seats:- 07-Chakhei MDC Constituency a By-Election neihna atan Ni 1.4.2024 qualifying date-a hmangin Electoral Rolls ennawnna hna thawh a ni. Final Electoral Rolls hi ni 14.05.2024 khan tih chhuah a ni a, vote nei thei mi 1875 an awm a, heng zinga mi 916 hi mipa an ni a, 959 hi hmeichhia an ni. SI. No Name of MDC Constituency Name of Polling Station Total No. of Electors as per Final Rolls Male Female Total 1 07-Chakhei Chakhei 452 495 947 Chakheitla 113 122 235 Siasi 131 144 275 Chheihlu 220 198 418 Total 916 959 1875 Hetih rual hian Village Councils By-Election neihna atan Final Electoral Rolls hi 17.04.2024 leh 14.05.2024 ah te tihchhuah a ni bawk a, Village Councils ByElection neihna tur khua pathum ah hian vote nei thei mi 1391 an awm a, mipa 670 leh hmeichhia 721 an ni. SI. No Name Village Councils Total No. of Electors as per Final Rolls Male Female Total 1 New Siaha East-II 281 303 584 2 College Vaih-III 316 349 665 3 Lopu-II 73 69 142 Total 670 721 1391 2. Identification of Electors :- He By-Election neih turah hian Vote thlak tur-te reng rengin Polling Booth-ah an nihna tichiang turin Election Commission of India-in a siam Electoral Photo Identity Card (EPIC) an keng/entir tur a ni a. EPIC an nei lo a nih erawh chuan State Election Commission in document hmantheih a tihchhuah te hmangin anmahni nihna an intichiang tur a ni. 3. Dan leh Thupek :- Inthlanna muanawm leh felfai neih a nih theihna atan, dan leh thupek ken kawh kawnga mawhphurtute chu a tul anga hma la tura tih an ni a, a bik takin District Magistrate, Siaha leh Superintendent of Police, Siaha-te chu ruahhmanna tul ang zawng zawng siam tura beisei an ni. A tul a nih chuan ralthuam ken chungchang leh au rinna hman chungchangah khapna thupek ti chhuak tura beisei an ni. Eng thil mahin Inthlanna hi a ti buai tur a ni lo. 4. Election Officials: 07-Chakhei MDC Constituency By-Election buaipui tur hian Deputy Commissioner chu District Election Officer (DEO)/Returning Officer atana ruat a ni a, amah puitu atan Addln. Deputy Commissioner chu Asst. Returning Officer ah ruat a ni bawk a. Presiding Officer leh Polling Officer turte pawh ruat an ni bawk ang. Tin, Village Councils By-Election neihna atan pawh Deputy Commissioner chu District Election Officer (DEO) atan ruat a ni a, a mah pui turin Addln. Deputy Commissioner chu Assistant District Election Officer atan ruat a ni ve bawk. Returning Officers leh Polling Officials te ruat an ni bawk. 5. Electronic Voting Machine: The Mara Autonomous District Council (Constitution, Conduct of Business etc) Rules, 2002 as amended in a sawi angin, 07-Chakhei MDC constituency By-Election-ah hian Electronic Voting Machine (EVM) hman a ni ang. 6. Ballot Box leh Ballot Paper : MADC huam chhunga Village Councils By-Election neihturah hian Ballot Box leh Ballot Paper hman tur a ni anga.  Inthlan neih tur hi General Seat-ah Ballot Paper var (white) hman tur a ni anga, Reserved Seat-ah Ballot Paper senno (pink) hman tur a ni ang. 7. Indelible Ink : Vote thlak nawn leh mi aia vote thlak tumte ven nan vote thlaktute kut veilam zungchal tin leh vuna kai telin Indelible Ink hnawih vek tur a ni ang. 8. Common Election Camp : Party worker-te inkara boruak tha lo pumpelh nan Polling Station bulah Political Party-te leh Candidate-te awmkhawm nan Common Election Camp pakhat chauh siam phalsak a ni a, he camp hi mawlmang thei ang bera siam tur a ni.  Flag-te, Poster-te, Symbol-te leh thuziak, Political Party emaw Candidate lam kaihhnawih ziahna engmah tar loh tur a ni.  He camp-ah hian pawm tlan theih tuemaw in a ho ang. 9. Member of District Council & Village Council Term : Tun tum MADC hnuaia MDC By-Election leh Village Council By-Election a member thlan thar term hun chhung hi General Election to Mara Autonomous District Council, 2022 leh General Election to Village Council under MADC 2023 term tawp rualin a tawp ang. 10. Conduct of Officials : State Election Commission chuan inthlanna buatsaihna kawnga mawhphurtu, Police-te tiamin, Sawrkar hnathawk zawng zawngte chu duhsak bik emaw hlauhna nei hauh lova a lai thei ang bera hna thawk turin a beisei a. An zavai hian State Election Commission hnuaia deputation-a kal anga ngaih an ni a, election process a zawh hma chuan Commission thuneihna hnuaiah an awm dawn a ni. Heng bakah hian By-Election neihna tur huam chhunga Sawrkar hnathawk zawng zawngte chu Election Schedule puan atanga Election process zawh thlenga Sawrkar hnathawkte zawm tur State Election Commission-in a tih chhuah Code of Conduct chu an zawm ngei tur a ni. 11. Schedule of Election : Hetiang hian Mara Autonomous District Council hnuaia 07-Chakhei MDC Constituency By-Election neih dan tura ruahmanna - Schedule chu siam a ni. Schedule for By-Election to 07-Chakhei MDC Constituency : 1 Announcement of Schedule of Election by the State Election Commission & Returning Officer 12.06.2024 (Wednesday) 2 Last Date for filing Nominations 18.06.2024  (Tuesday) (11:00AM – 3:00PM) 3 Scrutiny of Nominations 19.06.2024 (Wednesday) 4 Last Date for withdrawals of Candidature 21.06.2024 (Friday) (till 1:00 PM) 5 Allotment of symbols & display of contesting  Candidates 21.06.2024 (Friday) (1:00 PM onwards) 6 Date of Poll 28.06.2024 (Friday) (7:00 AM - 5:00 PM) 7 Date of Re-poll (if necessary) 29.06.2024 (Saturday) (7:00 AM – 5:00PM) 8 Counting of Votes 02.07.2024 (Tuesday) (10:00AM onwards) 9 Date on which Election process shall be completed 05.07.2024 (Friday) Schedule for By-Election to Village Councils within MADC area: 1 Announcement of Schedule of Election by the State Election Commission & Returning Officer 12.06.2024 (Wednesday) 2 Last Date for filing Nominations 19.06.2024  (Wednesday) (11:00AM – 3:00PM) 3 Scrutiny of Nominations 20.06.2024 (Thursday) 4 Last Date for withdrawals of Nominations 24.06.2024 (Monday) (Upto 3:00 PM) 5 Allotment of symbols to Candidates & display of Contesting Candidates 24.06.2024 (Monday) (3:00pm onwards) 6 Date of Poll 09.07.2024 (Tuesday) (7:00 AM - 5:00 PM) 7 Counting of Votes (Counting of votes shall commence as soon as possible after the  poll is over) 09.07.2024 (Tuesday) 8 Date of re-poll if any 10.07.2024 (Wednesday) (7:00 Am - 5:00 PM) 9 Counting of  re-poll votes (Counting of votes shall commence as soon as possible after the poll is over) 10.07.2024 (Wednesday) 10 Last date for formation of Executive Body 12.07.2024 (Friday) 11 Date on which Election process shall be completed 15.07.2024 (Monday) 12. Model Code of Conduct : ‘Model Code of Conduct for Elections conducted by State Election Commission’ chu vawiin ni 12 th June, 2024 atang hian By-Election neihna tur 07-Chakhei MDC Constituency huam chhungah leh By-Election neihna tur Village Councils huam chhungah te hman tan nghal a ni. He Model Code hian Political Parties, Contesting Candidates, Ministers, Members of Parliament, Members of Legislative Assembly, Chief Executive Member, Executive Members, Members of District Council leh inthlannaa inhnamhnawih  Public Servant-te a huam ang. 13. Appeal : State Election Commission chuan inthlanna fel fai leh muanawm kan neih theihna’n inthlanna buaipuitute, Political Parties, Media, NGOs leh mipui tawiawmna a ngen a. 006-PRESS NOTE-Schedule of Election.pdf",Dated: 12 th Jun 24 12:54 PM,https://dipr.mizoram.gov.in/post/state-election-commission-in-mara-autonomous-district-council-huam-chhunga-07-chakhei-mdc-constituency-hmunruak-hnawhkhahna-atan-leh-khaw-3pathum-a-village-councils-by-election-neih-ni-tur-a-ruat
SCHOOL EDUCATION MINISTER-IN SAWRKAR SCHOOL A TLAWH,"768/2024-2025 Dated: Aizawl the 12th of June: School Education Minister Dr Vanlalthlana chuan sawrkar school hrang hrang - Govt Durtlang High School, Govt Tinzagina High School, Govt Ṭhuampui Primary School leh Govt Ramhlun Vengthar Primary School te a tlawh. Dr Vanlalthlana chuan a hmunah ngei kal chilha school dinhmun tak tak enfiah ṭhin a pawimawh tih a sawi a. Zirlai leh zirtirtu neih dan te, school building leh bungrua te bakah school inrelbawl dan te a en fiah a, school enkawltu leh zirtirtute nen an inkawm ho nghal a ni. Minister chuan a theih chin chinah sawrkar school hrang hrang bakah mimal enkawl school-te chu a hmuna tlawh ṭhin a tum thu sawiin, school ṭhat nan chuan a hmunah tlawh chhuah taimak a ngai a, chumi kalpui tur chuan official pawh sawkarin a beisei thu a sawi. Minister chuan veng leh khawtina school te chu khawtlangin neitu nihna kan neih thiam a ṭul thu sawiin, Vidyanjali Scheme, 'Sikul Kaichhan' tia Mizoram Sawrkarin a her rem chu mipuiten kan hmel hriat zel a pawimawh thu a sawi a. Hei hi khawtlangin neitu nihna an inṭawm tlanna, 'communitization' nen pawh inremin mipui hnena thuneihna leh mawhphurhna sem (decentralization) chu a pawimawh thu a sawi. School Education Minisiter hi Pu Lalsangliana, School Education Director chuan a ṭawiawm a ni. Attachment Loading attachment...",Dated: 12 th Jun 24 12:49 PM,https://dipr.mizoram.gov.in/post/school-education-minister-in-sawrkar-school-a-tlawh
School Education Minister in MIGOSTU Special Conference chu Khuallian niin a hmanpui,"767/2024-2025 Dated: Aizawl the 12th of June: Nimin chawhnu khan Mizoram Government School Teachers' Union (MIGOSTU) chuan Chanmari YMA Hall, Aizawlah Special Conference an nei a, School Education Minister Dr. Vanlalthlana chu Khuallian niin hun a hmanpui. MIGOSTU Special Conference-ah hian Khuallian Dr. Vanlalthlana, Education Minister chuan sawrkarin zirna a ngaih pawimawhzia leh ṭan lak nasat a tumzia a sawi langin,school Education Department-a la thleng ngai lo thil thar pawh kan hmuh chhoh zel a beisei thu a sawi bawk. Sawrkar chuan an puala sum hman tur pawh budget-ah dah a nih thu a sawi a, chak taka hmalak zel a tum thu a sawi bawk. Tun hnaia school provincialised thara zirtirtu lo kal khawm MIGOSTU member-te mamawh chu tihlawhtling turin sawrkarin theihtawp a chhuah thu a sawi. Minister chuan zirtirtute chuan an zirlaite taima tak leh puitling ngei tura zirtir turin a chah a. Mi dangte tana thil ṭha titu nih chuan nakinah mahni vek chungah thil ṭha a rawn let ṭhin a, zirlaite hmangaih leh duhsak taka zirtir ṭhin turin zirtirtu kal khawmte chu a fuih bawk a ni. Minister chuan zirtirtu kal khawmte chu hnenah fuihna thuchah print zirlai naupangte chu syllabus an zirtir piah lamah zirlai laktlak, mi puitling, mahni kea ding theia chherchhuak tur leh nunphung ṭha leh system dik, life skills hrang hrang leh environment humhalh pawimawhzia te zirtir uar thin turin a chah  bawk a ni. Chumi tihhlawhtlinna  kawng khat atan 'Intodelh zirtirna' pawh High school-ah kalpui a nih thuai a beisei thu a tarlang a. Ram leh sawrkar ṭha siam tur zirtirtute hi an pawimawh em em a, an kutah Mizoram hma lam a awm a ni tih hriaa theih tawp chhuaha ṭan la zel turin MIGOSTU member kal khawmte chu a sawm a ni. He Special Conference hi a pawl Vice Chairman Pu David LC Chhakchhuak chuan a kaihruai a. He hunah hian an member chatuan ram pan tate sunna hun an hman bakah an pawl General Secretary Dr. K. New Israela'n an pawl dinhmun report tlangpui a pe bawk a ni. He hunah hian Khual Lian Education Minister Dr. Vanlalthlana bakah Khual Zahawm Pu Lalsangliana, Director, School Education leh an pawl President Pu Lalzirliana ten thu an sawi bawk a ni. He Teacher Union, MIGOSTU hnuaiah hian Middle School, High School leh Higher Secondary School ṭhahnem takte an inzawm khawm a ni. Attachment Loading attachment...",Dated: 12 th Jun 24 12:41 PM,https://dipr.mizoram.gov.in/post/school-education-minister-in-migostu-special-conference-chu-khuallian-niin-a-hmanpui
CHIEF MINISTER-IN AIZAWL CIVIL HOSPITAL NAU NEIHNA HMUN THAWM THAT THAR A HAWNG,"766/2024-2025 Dated Aizawl, the 12th June, 2024: Chief Minister Pu Lalduhoma chuan vawiin khan Aizawl Civil Hospital-a nau neihna hmunhma (Labour Room leh Maternity Ward) Rogi Kalyan Samiti (RKS) sum Rs. 95.40 lakh hmanga thuam thar chu a hawng. Chief Minister chuan, Infant Mortality Rate hi ram hmasawnna thlen chin min hrilhtu pawimawh a ni a. UN pawhin Millenium Development Goals ah khan IMR hi tehna pawimawh zingah a telh a ni. IMR hniam ram chu ram him, chenna atana ram ralmuanga ngaih a ni. IMR tha kan neih theih nan hian sawrkar laipui chuan nu nau hring tur zawng zawng te chu damdawiin emaw sub centre ah ngei nau nei thin turin a duh a, hmalakna pawh a kalpui nasaa, chutianga ti te chu nau neih lawmman te a pe hial thin. Naupiang hlim thihna te, nu nau chunga boral an tlem deuh deuh theih nana damdawiinah ngei nau hring tura kan inzirtir rual hian kan damdawiin leh kan nau neihna hmunhma te kan lo thuam that ve zel a ngai bawk a. Aizawl mipui tana pan awlsam leh lun, Civil Hospitala kan nau neihna hmunhma te tihchangtlun a ni hi a lawmawm hle, a ti a. Health Minister leh a thawhpuite, RKS Governing Body chungah te lawmthu a sawi a ni. Doctor leh medical lama thawktute chu rawngbawlna pawimawh tak chelh tute in nih avangin in thiamna bakah in tawngkam leh chetzia thlenga damlote tana thlamuanpui tham a tling thin. A pantu apiangten lawm taka an chhuahsan zel theih nana theihtawp lo chhuah thin ang che u, tiin a ngen a ni. RKS Governing Body Chairman Pi Nazuk Kumar, IAS pawhin thusawiin, Maternity Ward leh Labour Room kan thuam thar hi kan lawm hle a, he hmuna hnathawktute thawmrimzia leh taihmakzia hi ka mit ngeiin a hmuhpui a. Hmunhma tha zawk leh hmanraw changtlung zawk an mamawh hle tih te ka hriatpui a ni. Chuvang chuan RKS Governing Body chuan nau neihna lam te hi a theih chen chena thuam that kan titlu ta a. Vawiinah a lo puitling ta a ni. Chief Minister ngeiin min hawnsak thei hi kan lawm hle, a ti. An thawm thatte chu: • High Dependency Unit tihlen leh tihchangtlun • State of the art labour and delivery room • Infection control tha zawk siam • Patient privacy and comfort tihchangtlun • Toilet block unit 7 siam belh • Post natal and ante natal wards thar leh zau zawk • Doctors and staff te hmanrua tihchangtlun te a ni. Dr. Catherine Ngurbiakveli, Head of Department, Obs & Gynea chuan an hmalak dan tlangpui a sawifiah a, thlatin an nau neihna hmunah hian nau 320 an chhar ziah anga chhut a ni a. Anmahni pantu tumah damdawiin danga kal turin an tir ngai lo. Tuna an nau neihna hmunhma tihchangtlunna bultumtu Pi Nazuk Kumar, Aizawl DC leh RKS Governing Chairman ni bawk chungah an lawm hle. A hawnna inkhawm hi Dr. ST Lalruatfela, Sr. Medical Superintendent chuan inkhawm hi a kaihruai a, Dr. Lalchhuankimi, Medical Superintendent in lawmthu sawiin inkhawm a khar a ni. Attachment Loading attachment...",Dated: 12 th Jun 24 11:39 AM,https://dipr.mizoram.gov.in/post/chief-minister-in-aizawl-civil-hospital-nau-neihna-hmun-thawm-that-thar-a-hawng
CHIEF MINISTER-IN INDIA MISSIONS ASSOCIATION GLOBAL MISSIONS SUMMIT 2024 HAWNNA INKHAWM TELPUI,"765/2024-2025 Dated Aizawl, the 12th June, 2024: Nizan khan Vanapa Hall ah India Missions Association Global Mission Summit, 2024 hawnna inkhawm buatsaih a ni a. He inkhawm hi Upa Lalduhoma, Chief Minister chuan a telpui. Thusawiin Chief Minister chuan, he Missions Association member, rawngbawltu tam tak te hian hun harsa leh khirh tak tak in tawk tawh thinin ka ring a. In rawngbawlna ten ngaihhlut leh ngaihthlak an hlawh lo fova, a chang chuan nangmahni ngei pawh dinhmun hlauhawma in din chang pawh a awm thin ang. Tunah erawh chuan Mizoram, Kristian ram, state ralmuang, in rawngbawlna te, kristian nun dan tha tinreng te ngaihhlutna hmun, Kristian tihdanin hmun pawimawh a channa ramah in rawn inkhawmpui a. Thlamuang takin, hahdam takin awm ang che u. Hun dangah pawh chawlhhahdam in duh chang te, boruak ralmuang tak hnuaia thawk han lak in chak chang pawhin rawn zin thin ula, Mizoram hian chanchintha hriltute hi kan zahin kan ngaisang a, in tana unau rinawm leh in tana tawngtaifo thin te kan ni tih in hrereng dawn nia, tiin a chah. Chief Minister hian, Kristian ten kan ramah zirna lamah te, fahrah chawmna lamah te, hriselna leh vantlang siam thatna lamah kan thawhhlawk hle a. He rawngbawlna hi i uar deuh deuh ang u; ndia Missions Association hmalakna hi a ropui hle a, in kal zelna turah duhsakna ka hlan che u a ni, tiin palaite a chah a ni. Summit hawnna inkhawmah hian Rev. R. Vanlalnghaka, Moderator, Mizoram Synod chuan hunserh a hmang a, Rev. Dr. K. Lallawmzuala chuan palaite inhmelhriattirna neiin, Rev. Andrew Semp, Chairman, IMA chuan chibai bukna thu a sawi a. Rev. Dr. Isaac Soundaraja, General Secretary, IMA pawhin thusawina hun a hmang a ni. Tun tum Summit thupui atan hian Missions Beyond Regions tih chu thlan a ni. Attachment Loading attachment...",Dated: 12 th Jun 24 10:18 AM,https://dipr.mizoram.gov.in/post/chief-minister-in-india-missions-association-global-missions-summit-2024-hawnna-inkhawm-telpui
Chief Secretary Dr. Renu Sharma hovin 7th State Level NCORD Meeting nei,"764/2024-2025 11 th June, 2024 : Vawiin khan 7 th Meeting of the State Level NCORD meeting chu Chief Secretary Dr. Renu Sharma kaihhruaina hnuaiah SAD Conference Hall, MINECO-ah neih a ni a. He meeting-ah hian DGP Mizoram, IGP Intelligence, Home Commissioner, Secretary END, state sorkara senior official-te, DDG (ER) NCB, DIG Assam Rifles leh DIG BSF te bakah district tin DC leh SP ten meeting hi Video Conference hmangin an chhim ve a ni. Vawiin meeting-ah hian Mizoram Police, Excise & Narcotics Department, Assam Rifles, BSF leh MSACS te hmalakna hrang hrang thlirho leh ennawn a ni a, hun lo kal zel tura ruihhlo dona kawnga hmachhawp hrang hrangte sawiho a ni bawk. Pu Veenu Bansal, IGP (Intel) & Head of Anti-Narcotics Task Force chuan Mizoram Police leh END ten theihtawp an chhuah mek tih sawiin, kumin 2024 May thla thlenga ruihhlo (drugs) man tawh zat chu cheng vaibelchhe 982.5 man hu a nih thu leh heng kaihhnawihah case 418 siam tawh niin mi 581 man an ni tawh tih a tarlang. Pu Anil Shukla, DGP Mizoram chuan ruihhlo dona kawngah NDPS Act hnuaia dan leh inkaihhruaina hrang hrang awmte chu ngai pawimawh a ṭul thu a sawi a. Ruihhlo kaihhnawih case chhui tur leh ruihhlo dona kawngah Dan kengkawhtu (law enforcement agencies) hrang hrangten thawhhona ṭha neih a pawimawh thu a sawi bawk. Meeting kharna thu a sawinaah chuan Mizoram Chief Secretary Dr. Renu Sharma chuan law enforcement agencies hrang hrangte inpekna leh thawhrimna a fak a, tha thlah lova ruihhlo tihrem kawngah bei zel turin a chah. District tina DC/SP te chu thla tinin District NCORD meeting nei tura hrilhin hei hian ruihhlo dona kawngah ke pen hona pawh nasa takin a tihsawt a beisei thu a sawi. Tun dinhmunah hian Narco-Coordination (NCORD) hi ṭhuam 4 (4 tier) - Apex NCORD, Executive NCORD, State NCORD leh District NCORD - te hmangin kalpui mek a ni a. Hei hi Ministry of Home Affairs duhdana hmalakna niin, ramchhung hmun kilkhawr ber aṭanga khawpui lian ber thlengin ruihhlo dona kawngah rampuma hmalakna pawimawh tak a ni. Attachment Loading attachment...",Dated: 11 th Jun 24 9:36 PM,https://dipr.mizoram.gov.in/post/chief-secretary-dr-renu-sharma-hovin-7th-state-level-ncord-meeting-nei
ADVISER TO CM Er. H. GINZALALA'N CHAMPHAI LEH A CHHEHVELA HMUN PAWIMAWH HRANG HRANGTE A TLAWH,"763/2024-2025 Champhai, the 11th June, 2024: Champhai District-a cham mek Adviser to Chief Minister (Technical) Er. H. Ginzalala, Champhai North bialtu MLA chuan vawiin khan Champhai khawpui leh a chhehvela hmunhma pawimawh tak takte tlawhin a enfiah. Adviser to CM (Technical) Er. H. Ginzalala chuan vawiin chawhma dar 10:00 khan AH &Vety. Complex, Champhai Vengsang tlawhin Dr. B. Lallawmsanga, District A.H& Vety. Officer (DAH&VO) Champhai leh a thawhpuite'n lo dawngsawngin hmalakna an lo hrilhfiah a. Adviser to CM hian Super Napier tiak a phun bakah District Milk Producers’ Co-operative Union Limited (CHAMUL) hmunhma tlawhin hmanraw neihte a enfiah nghal bawk. Adviser to CM (Technical) chuan Champhai District-ah bawnghnute leh sa a intodelh turin ran chaw mamawh khawp thar chhuah a ngaih thu sawiin, hemi atan hian Champhai District-ah ran chaw Super Napier ching turin chak taka hmalak a ni, a ti a. Vety. Department chu sum leh pai lakluhna atana pawimawh tak, mitin huapzo leh thlengpha a nih thu a sawi a. Ran vulh leh ran chaw intodelh tura tulte mipui hnena zirtirna pek kawngah tanlak a tul thu sawiin, thawktute chu sawrkar hmalakna phur taka tawiawm zel turin a sawm a. District Cooperative Development Committee (DCDC) hmalaknaa CHAMUL tharthawh leh dan tur chungchang bawhzui a ni chu lawmawm a tih thu a sawi bawk. Vawiin chawhnu khan Adviser to CM (Technical) Er. H. Ginzalala chuan Hringlangtlang a tlawh a,  Hringlangtlang Society hotute'n lo dawngsawngin tihchangtlun kawnga tul leh pawimawhte an lo thlen a ni. He hunah hian Er. H. Ginzalala chuan pipu sulhnu hrang hrangte chu a hlui poh leh a hlut tawlh tawlh thu sawiin, pipu sulhnute hlutna chang kan hriat deuh deuh a tul tih a sawi a. Pipu sulhnu tamna Champhai District chu tourism chawilar nana hmunhma pawimawh tak a nih vangin hemi lam hawi hian kan inpuahchah nasat a ngai hle a ni, a ti bawk. Thusawitu dang Champhai District Bawrhsap Pu James Lalrinchhana chuan Champhai District chakna chu tourism sector a ni, a ti a. Pipu sulhnu tamna ber district, sik leh sa nuam, hmunhma mawi, inkalpawhna kawng tha, ramri depa awm a nihnate chuan tourism chawilar kawngah nasa taka a puih dawn thu a sawi a. Tourism industry-a Mizoram hmahruai ni thei tura lo inpuahchah lawk erawh a tul thu sawiin, khualchhawn kawngah pawh zau zawka inzirtirna kan kalpui a ngai a ni, a ti bawk. Adviser to CM (Technical) hian vawiin tlai khan ITI, Champhai Zote Refugee Camp tlawhin Pu Robert Zoremtluanga, Chairman, Refugee Sub-Committee, Sub-Hqrs. YMA Champhaiin lo dawngsawngin raltlan chhawmdawl kawnga hmalak dante a lo hrilhfiah a. Tun dinhmunah ITI Zoteah hian raltlan mi 333 an awm mek a ni. Raltlante kawma hun a hmannaah Er. H. Ginzalala chuan an tan liau liau High Power Committee on Myanmar and Bangladesh Refugees din a nih thu leh an harsatnate a ngaihtuah reng thu sawiin, heng bakah hian District Level Committee pawh din a nih thu leh a tul angte an buaipui zel thu a sawi a; harsatna an neihte thuneitute hnena thlen zel turin a chah nghal bawk. Thusawitu dang District Bawrhsap Pu James Lalrinchhana chuan raltlante chu ram dante tha taka zawm turin a chah a. Ralmuang taka awm tur leh thlaphang lo turin a chah nghal bawk. Attachment Loading attachment...",Dated: 11 th Jun 24 5:46 PM,https://dipr.mizoram.gov.in/post/adviser-to-cm-er-h-ginzalalan-champhai-leh-a-chhehvela-hmun-pawimawh-hrang-hrangte-a-tlawh
DP&AR Minister K.Sapdanga'n Combined Civil Services Foundation Training ATI -ah hawng,"762/2024-2025 Aizawl, the 11th June 2024: Vawiin chawhnu khan ATI Traning Hall No 2-ah Foundation Training for Combined Civil Services Probationer,  2023 Batch hawnna neih a ni a. He hun hi DP&AR Minister Pu K.Sapdanga, Home Minister ni bawk chuan Khuallian niin a hawng a ni. DP&AR Minister chuan officer thar te chu Mizoram sawrkar tinghettu, sawrkar innghahna, a thir ruhrel an ni tih a sawi a. Service Association hotute atanga fuihna thu an dawn te zawm theih tura chahin, officer thar te chu  an hnathawh te an rawngbawlna angah ngai turin a fuih a ni. Transfer and posting chungchang sawiin sawrkarin officer te chu  hman tangkaina turah a transfer thei an tih a sawi a. Transfer sutlet tura insawipui hi sim a tha a, sawrkar hotuten transfer & posting a siam reng reng chu a thaber tur ruahmanna nena a siam thin a nih avangin thuawih taka kan zawm tlan a tha ber ang a ti. Officer thar te chu mawhphurhna sang tak  hre tur leh sawrkar hnathawkte phuartu Danin a phal leh phalloh te chiang taka  hria a zawm turin a chah bawk. DP&AR Commissioner & Secretary Pu K. Lalthawmmawia chuan kum rei tak chhung sawrkar hna a lo thawh tawhna atanga a thil tawn leh hriat te, officer thar te tana tangkai tur tak tak te hmangin fuihna thu a sawi bakah officer te tana tihtur te leh mawhphurhna pawimawh tak tak te a sawi a ni. Tuntum hian, MCS 10, MIS 5 leh MF&AS 12 ten Foundation Training hi an neiho dawn a. A vawikhatna atan trainee te hi ATI Hostel-ah an training chhung an awm nghal dawn a ni. Combined Services a tel service 4 aiawh in an pawl hruaitute'n officer thar te fuihna thu an sawi a. MCSA aiawhin President Pu V. Lalengmawia, MPSA aiawhin President Pu Zosangliana, MISA aiawhin President Pu Malsawmsanga leh MFASA aiawhin Vice President Pu Laldinpuia ten officer thar te tana thu an sawi a ni. Foundation Training of Combined Civil  Services, 2023 Batch hawnna program hi Pi Maria CT Zuali, Director, ATI in a kaihruai a. Pu Mark Lalthanliana, Joint Director leh Course Director ni bawk chuan Lawmthu sawiin Training hawnna hi a khar a ni. Attachment Loading attachment...",Dated: 11 th Jun 24 5:22 PM,https://dipr.mizoram.gov.in/post/dpar-minister-ksapdangan-combined-civil-services-foundation-training-ati-ah-hawng
Lawngtlaiah Green Mizoram Day 2024 hman a ni,"761/2024-2025 2024 Nikir thla ni 11: Mizorama kum tina June ni 11-a hman ṭhin Green Mizoram Day chu Lawngtlaiah pawh vawiin khan hman a ni a. He ni pual hian Lawngtlaia sawrkar department hrang hrang, zirna in, District MJA leh tlawmngai pawl te chuan Kaladan Multi Modal Transit Transport Project (KMMTTP) kawngpui sir, Lawngtlai aṭanga kilometre 14 vela hlaah inzar pharhin thing ṭiak 342 an phun a ni. Chawhma dar 10:30-ah Lawngtlai Bawrhsap pisa tualah hawnna inkhawm buatsaih niin, Lawngtlai Additional Deputy Commissioner Pi B. Malsawmtluangi chu Khuallian a ni a. Khuallian chuan Mizoram sik leh sa leh boruak nuam tak ni ṭhin chu ramngaw kan tihchereu nasat avangin a chhe zawngin a danglam chak hle tih sawiin, thing leh mau leh nungcha humhalhna kawngah nasa zawka ṭan lak a ṭul hle tih a sawi a. Mizorama kan lo neih dan leh kangmei chhuak ṭhin chu ramngaw tichereu chaktu ber a nih thu sawiin, lo neih leh hal chungchangah te, a hal hun thu-ah te fimkhur leh dan zawm a pawimawh thu a sawi a. Tuna khawvel luah mekte hian kan thlah lo awm zel turte tan khawvel hi lo enkawl tur kan ni tiin, District mipuite chu ramngaw humhalh leh siam belh a, enkawl zui kawngah te ṭan la zel turin a chah a ni. Kumin Green Mizoram Day thupuiah hian ""I nunna atan thing phun rawh"" (Plant trees for your life) tih chu hman a ni a. Green Mizoram Day puala inkhawm tawi buatsaih hi Chhimtuipui Wildlife Division-a Deputy Conservator of Forests Dr R. Lalruatfela chuan a kaihruai a. LADC-a District Council Conservator of Forests (DCCF), District Level Committee on Green Mizoram-a Member Secretary ni bawk Pu K. Lalromawia chuan Lawngtlaia Green Mizoram Day hman tawh dan report pein, hriat tur pawimawh a tar lang a. Kangmei ven kawnga thawk ṭha khua chawimawina 'Village Level Fire Prevention Award 2024' dawngtu khuate hnenah Khuallian chuan lawmman a hlan bawk. Lawngtlai District Village Level Fire Prevention Award 2024 lawmman pakhatna hi Rawlbuk khuain an dawng a; pahnihna chu Mampui niin, Mualbu 'L' chu pathumna an ni a. Lawmmanah hian thuziak leh pawisa fai - 1-na ₹ 50,000/-, 2-na ₹ 30,000/- leh 3-na ₹ 20,000/- te hlan an ni. Hawnna hun hman zawh hian ceremonial planting buatsaih niin, Khuallian leh Additional Superintendent of Police te'n thing ṭiak pakhat ve ve an phun a. Hemi hnu hian Nodal department, LADC-a Environment, Forests & Climate Change (EF&CC) Department lamin department hrang hrangte thing phunna tur hmun an ruahman saah thing phun tur leh a hungna tur an lo chhawp lawk angin department hrang hrangte chuan thing hi phunin, he'ng an thing phunte hi ṭha takin an hung nghal bawk a ni. Green Mizoram Day hi a tirah chuan ""Green Aizawl"" tiin kum 1998 khan Aizawlah hman ṭan a ni a. Kum 1999 aṭangin ""Green Mizoram"" tih hming chawiin ram pumah hman a ni. Lawngtlai District bikah chuan kum 2000 aṭang khan hman ṭan niin, kum tin hman a ni a. Kum hmasa lam eng emaw ti chhung kha Green Mizoram Day hian Lawngtlai leh Mampui inkar kawngpui dungah thing phun ṭhin a ni a. Kum 2022 aṭang khan KMMTTP kawngpui dungah thing hi phun a ni ve ta thung a. Nikum khan thing ṭiak 380 phun niin, lei min leh leivung tawlhin a tihchhiat a awm nual avangin 57% vel a nung a. LADC EF&CC Department chuan Green Mizoram Day-a thing phunte hi enkawl chhunzawmin, a nung lo leh a chhiate chu a theih ang angin an thlak ṭhin a ni. Attachment Loading attachment...",Dated: 11 th Jun 24 5:18 PM,https://dipr.mizoram.gov.in/post/lawngtlaiah-green-mizoram-day-2024-hman-a-ni
Lawngtlaiah LADC hnuaia VC 99-a Inthlanpui leh Lawngtlai Chandmary bial MDC by-election neih hun tur puan a ni,"760/2024-2025 2024 Nikir thla ni 11: Vawiin zing dar 9:30 khan Mizoram State Election Commissioner Pu Laima Chozah chuan Lawngtlai DC Conference Hall-ah Lai Autonomous District Council (LADC) hnuaia Village Council Inthlanpui, 2024 leh 12-Lawngtlai Chandmary MDC Constituency-a by-election neih hun atan June ni 27, 2024 ruat a nih thu a puang. State Election Commissioner Pu Laima Chozah chuan India ram chu mipui rorelna ram (democracy) a nih angin rorelna chhawng hrang hrangah inthlan buatsaih ṭhin a ni tiin, Mizoramah kum 2008 aṭangin State Election Commission-in inthlan buatsaihin, mipuite ṭawiawmna avangin inthlan hlawhtling tak buatsaih ṭhin a ni, a ti a. Tun ṭuma LADC hnuaia VC Inthlanpui leh Lawngtlai Chandmary bial MDC by-election pawh official-te, NGO, MJA, political party leh mipuite thawhpuina leh ṭawiawmna azarah thianghlim, felfai, muanawm leh hlawhtling taka buatsaih a nih leh ngei a beisei thu a sawi. Pu Laima Chozah chuan mipui rorelna chu hruaitu hmasate'n nasa taka an beihna rah chhuah a nih thu sawiin, a bik takin 6th Schedule huam chhung, Lawngtlai District leh Siaha District-a mite tan District Council thuneihna leh mahnia inawpna an neih bik chu hlut thiam pawimawh a tih thu a sawi a. 6th Schedule fundamental pawimawh tak chu 'kan chenna ram kan enkawl tur a ni' tih a ni a, ram inpek dan leh cheibawl dan dika kan ram kan humhalh a pawimawh a ni, a ti a. Hnamin tih dan phung customary law a neihte vawn nun tlat a, hnam ṭawng leh ziarang humhalh leh zirna ngaih pawimawh te chu ram leh hnam humhalh nan a pawimawh a ni, a ti.S tate Election Commissioner chuan inthlan puan a nih tak avangin LADC huam chhungah Model Code of Conduct (MCC) hman ṭan nghal a nih thu sawiin, official-te, political party-te leh mipuite chu MCC inkaihhruainate ṭha taka zawm turin a ngen a. Inthlannaah sum hmanga tlin tumna rilru pu lo turin party-te leh candidate-te chahin, harsatna an neihte chu SEC leh official-te hnenah thlen ṭhin turin a chah a. SEC chuan ṭan lam an neih dawn loh thu sawiin, dan ang zela an kal tur thu leh dik taka inthlan kalpui a nih tur thu a sawi a ni. He hunah hian SEC leh District election official-te bakah, MJA member-te, tlawmngai pawl hruaitute leh political party ai awhte an tel a. Mizoram SEC Secretary Pu K. Laldingliana chuan hun kaihruaiin, Lawngtlai District Election Office ai awhin Deputy DEO Pi B. Malsawmtluangi'n thu a sawi a. Inthlan buatsaih tur chungchanga zawhna leh chhanna leh sawi hona hun hman niin, SEC Deputy Secretary Pu R. Vanrengpuia chuan lawm thu sawiin hun a khar a ni. Lai Autonmous District Council (LADC) hnuaia Village Council (VC) term chu a lo tawp tak avangin State Election Commission, Mizoram chuan India Danpui Article 243K leh Lai Autonomous District Council (Election to Village Council) Rules, 2011 Rule 3 sub-rule (5) tlawh chhanin LADC hnuaia VC 99 (sawmkua pakua) atan inthlanpui chu June ni 27, 2024 (Ningani) khian buatsaih turin a ruahman a. VC 99-ah hian general seat 496 leh reserved (hmeichhe tan bik) seat 99, a zavaiin seat 595 a awm dawn a ni. Heti ang hian General Election to Village Council under Lai Autonomous District Council, 2024 -Schedule of Election chu siam a ni: 1. Announcement of Schedule of Election by State Election Commission, Mizoram & Returning Officer - 11.06.2024 (Tuesday) 2. Last Date for Filling of Nomination - 18.06.2024 (Tuesday) (11:00 AM - 3:00 PM) 3. Scrutiny of Nominations - 19.06.2024 (Wednesday) (after 3:00 PM) 4. Last date for withdrawal of Candidature - 21.06.2024 (Friday) (till 1:00 PM) 5. Allotment of Symbols & Display of Contesting Candidates - 21.06.2024 (Friday) (1:00 PM onwards) 6. Poll Date - 27.06.2024 (Thursday) (7:00 AM - 5:00 PM) 7. Counting of Votes - 27.06.2024 (Thursday) (Counting of votes shall commence as soon as poll is over) 8. Re-Poll (if necessary) - 28.06.2024 (Friday) (7:00 AM - 5:00 PM) 9. Counting of Re-Polled Votes (if any) - 28.06.2024 (Friday)(Counting of votes shall commence as soon as poll is over) 10.  Date by which Election process shall be completed - 05.07.2024 (Friday) LADC hnuaia 12-Lawngtlai Chandmary MDC Constituency-a MDC Seat ruak hnawh khat turin State Election Commission, Mizoram chuan Lai Autonomous District Council (Constitution, Conduct of Business, etc.) Rules, 2010 sub-rule (4) of Rule 10 leh sub-rule (3) (a) of Rule 142 tlawh chhanin June ni 27, 2024 (Ningani) vek khian inthlan buatsaih turin a ruahman bawk a ni. H eti ang hian By Election to 12-Lawngtlai Chandmary MDC Constituecy Under Lai Autonomous District Council, 2024 - Schedule of Election chu siam a ni: 1. Announcement of Schedule of Election by State Election Commission, Mizoram & Returning Officer - 11.06.2024 (Tuesday) 2. Last Date for Filling of Nomination - 18.06.2024 (Tuesday) (11:00 AM - 3:00 PM) 3. Scrutiny of Nominations - 19.06.2024 (Wednesday) (after 3:00 P.M) 4. Last date for withdrawal of Candidature - 21.06.2024 (Friday) (till 1:00 PM) 5. Allotment of Symbols & Display of Contesting Candidates - 21.06.2024 (Friday) (1:00 PM onwards) 6. Poll Date - 27.06.2024 (Thursday) (7:00 AM - 5:00 PM) 7. Counting of Votes - 01.07.2024 (Monday) (10:00 AM onwards) 8. Re-Poll (if necessary) - 28.06.2024 (Friday) (7:00 AM - 5:00 PM) 9. Date by which Election process shall be completed - 05.07.2024 (Friday) State Election Commission, Mizoram chuan inthlanna him, felfai leh muanawm tak kan neih theih nan inthlanna buaipuitu, Political Party te, Media te, NGO te leh mipui ṭawiawmna a ngen a. Mipui duhthlanna kal tlanga tualchhung inrelbawlna ṭha tak kan neih theih nana theih tawp chhuah ṭheuh turin mi tinte a sawm a. Ni 27 June, 2024 hian Lai Autonomous Disrict Council area chhunga mipui vote nei zawng zawngte chu vote thlak ṭheuh turin a sawm a ni. Attachment Loading attachment...",Dated: 11 th Jun 24 5:15 PM,https://dipr.mizoram.gov.in/post/lawngtlaiah-ladc-hnuaia-vc-99-a-inthlanpui-leh-lawngtlai-chandmary-bial-mdc-by-election-neih-hun-tur-puan-a-ni
"DEPUTY SPEAKER-IN 1ST IR BN HEADQUARTERS, MUALVUMAH ‘GREEN MIZORAM DAY 2024’ PROGRAM A HMAN PUI","759/2024-2025 Kolasib dated 11th June 2024: Vawiin chawhma khan Kolasib District Level Committee on Green Mizoram Day 2024-in a lo rel tawh angin 1st IR Bn Headquarters, Mualvumah ‘I nunna atan thing phun rawh’ tih thupui hmangin ‘Green Mizoram Day 2024’ pual a hun hman a ni a. Deputy Speaker Pu Lalfamkima, Kolasib Assembly Constituency bialtu MLA chu khuallian niin Pu John LT Sanga, Deputy Commissioner, Pu David H.Thangliana, SP, District Office hrang hrang a hotute, tlawmngai pawl leh khawtlang hruaitute leh zirlai naupangte he hun ah hian an tel a ni. Deputy Speaker Pu Lalfamkima chuan khawvel chenna tlak, tui leh boruak thianghlim hnianghnar awmna a siam tur chuan ram leilung hausakna humhalh a pawimawh thu sawiin a chhung a chengte chu humhalh hna thawk tur a mi pawimawh ber te an nih thu a sawi. Ram ngaw humhalh chu mi tin mawhphurhna a nih thu Pu Lalfamkima chuan sawiin mihring, nungchate leh ram ngaw te chu inmamawhtawn vek an nih thu a sawi a. Leilung hausakna humhalh kawng ah hmalakna awmze nei leh inbuktawk kalpui thin a pawimawh thu a sawi bawk a ni. Deputy Speaker chuan thing phun chu ram ngaw humhalhna kawng a hmanrua pawimawh tak a nih bak ah tui hna humhalh nan pawh a hmalakna tangkai tak a nih thu a tarlang a. Green Mizoram Day pual a thing phun chu duhtawk mai lovin kan thing phun te an puitlin theih nana vil zui chu mawhphurhna pawimawh tak a nih tel bawk thu a sawi. Pu John LT Sanga, Deputy Commissioner chuan kalkhawmte lawmna thu sawiin Green Mizoram Day 2024 pual a hun hmanna chuan mihring dam khaw chhuah nan thing leh mau leh nungchate pawimawh zia hriat tharna a thlen ngei a beisei thu a sawi a. Ram ngaw humhalh kawng a hma latu pawimawh tak nih tum theuh turin kalkhawmte a fuih bawk a ni. Mualvum a Green Mizoram Day 2024 pual a hun hmanna hi Pu John LT Sanga, Deputy Commissioner-in a kaihruai a, Pi Smilna Sudhakar, DFO-in Green Mizoram Day pual a hmalakna kalpui thin a nih dan tarlanna hun a hmang a. Village Level Fire Prevention Award semna hun hman niin Pu Thanliana Hauhnar, ACF, Kolasibin lawmthu sawina hun a hmang a ni. Mualvum 1st IR Bn Headquarters-ah hian Kolasib District Office hrang hrang a thawktuten thing phunna hun an hmang a, zirlai naupangte nen thing tiak 300 phun niin khawtlang hruaitute nen thing phun hnatlang hi naktuk atang hian khaw hrang hrangah an kalpui chhunzawm dawn a ni. Bairabi ‘N’ Village Council chuan Village Level Fire Prevention Award lawmman pakhatna an la a, Bilkhawthlir ‘N’ in lawmman pahnihna lain Bukpui Village Council chuan lawmman pathumna an dawng bawk a ni. Attachment Loading attachment...",Dated: 11 th Jun 24 4:50 PM,https://dipr.mizoram.gov.in/post/deputy-speaker-in-1st-ir-bn-headquarters-mualvumah-green-mizoram-day-2024-program-a-hman-pui
CHIEF MINISTER IN MINISTRY OF EXTERNAL AFFAIRS PHALNA NEI ZOFA AGENCY A HAWNG,"758/2024-2025 Dated Aizawl, the 11th June, 2024: Vawiin khan Chief Minister Pu Lalduhoma chuan Hyve Aizawl City Hall ah Zofa Agency a hawng. Thusawiin Chief Minister chuan, kan ram economy a that loh avangin unemployment a nasa a, competition examah kan tling hlei thei si lova, hna hnuaihnung zawk thlenga kan dap a ngai a. Thingtlangah hna a vang zual a, hna zawngin khawpuiah thalaite an lut a, an beisei ang an hmu vek si lova. Kan thalai hna zawng te harsatna hriain ram pawnah hna an thawh theih nan Mizoram sawrkar chuan kum 2015 khan Mizoram Private Placement Agencies (Regulation) Act, 2015 a siam ta a. Chu Act ah chuan beyond the boundaries of Mizoram tih hi hmun hnihah ziah lan a ni. Chu dan hmang chuan Agency 27 hnenah phalna pek an ni zui ta a. Kha dan kha kan thuneihna piah lam thil a ni tih hria kan awm lova, kan han kalpui ta a, harsatna kan tawk a, a lo lang fiah ta a ni. Tin, Agency te pawhin kawng dangin dan an lo bawhchhe ve bawk a. Women Commission ten thubuai an thehlut a, nikum lamah mi 29 te man an ni. Bail theih a nih avangin bail an ni a, Investigation tih vek tawh a ni. A hremna lam hi Mizoram sawrkarin prosecution sanction kan tithei lova kumin January thla kan sawrkar laipuiah kan dil ta a. Vawiin thlengin a chhanna kan la nghak mek. Kan han sawrkar veleh khan heng licence te hi kan cancel ta vek a, tumah licence nei an awm tawh lo. Tin, ram danga zofa awm te hi huikhawm tul kan tih avangin Zo Diaspora Cell kan din a, CM office atangin kan function dawn a ni, tiin Agency chungchanga tun hnaia sawrkar hmalakna a tarlang. Heng Agency thua kan harsatna te sutkian theihna awm chhun chu sawrkar laipui atanga dan ang thlapa Licence neih a ni ta a. Ti thei awm se kan duh em em a, vawiinah chutiang ti thei Zofa Agency kan lo nei ta hi ka lawm hle. An tumruhna leh thawhrimna zarah kan thalaiten thlamuang takin ram pawnah hna an zawng thei dawn ta a ni, a ti. Chief Minister hian, Mizo thalaite chu ram danga hna sang leh zahawm tak tak te pawh thawk thei tura inbuatsaih tura fuihin, skill development uar turin a chah a, Taiwan, United Kingdom leh South India lam tea Mizo thalaiten hna an thawh theih dan tur an dap mek thu te pawh a tarlang a ni. Inkhawm hi Nl PC Zonuntluangin a kaihruaia, Rev K. Rolungmuana'n hunserh hmangin Pi Malsawmdawngkimi, Zofa Agency neitute zinga mi chuan an Agency chanchin tlangpui a sawi a ni. Zofa Agency hi thianho parukin an din a ni a, MEA License nei tur hian sum leh pai an seng nasa in, document a mamawh tam hle a. Hun engemaw chen an buaipui hnuah kumin January ni 30 khan phalna an hmu a, March thlaah Protector of Emigrants in an rawn tlawh a, branch panga dang dil leh turin thurawn an pe a. Anni hian dil zui nghalin branch panga approval hi an nghak mek a ni. An hnuaia kal te insurance tur pawh cheng nuaih 50 an dah a, kawng him leh dan hnuaiah zel chauh kal an tum a ni. Anni ang Ministry of External Affairs (MEA) phalna nei Agency hi India hmarchhak bialah pali an awm mek a ni. Attachment Loading attachment...",Dated: 11 th Jun 24 4:47 PM,https://dipr.mizoram.gov.in/post/chief-minister-in-ministry-of-external-affairs-phalna-nei-zofa-agency-a-hawng
SCHOOL EDUCATION MINISTER-IN PAULIANS’ PROFICIENCY AWARD 2024 HMANPUI,"757/2024-2025 Aizawl the 11th June, 2024 : Vawiin khan St. Paul’s Higher Secondary School, Tlangnuam, Aizawl chuan HSLC 2024 leh HSSLC 2024-a an zirlai tithate lawmpuina leh chawimawina hun an hmang a, School Education Minister Dr. Vanlalthlana chu Khuallian niin zirlai tithate hnenah ‘Paulians' Proficiency Award 2024’ a hlan a ni. Paulians' Proficiency Award 2024 hlanna inkhawmah St. Paul’s Higher Secondary School Principal Bro. Kuriyan M.S-in lawmna thu a sawi hnuah Khuallian chuan award hlanna hun a hman zawhah thusawiin St. Paul's HSS atanga zirchhuak ve tho a nih avangin vawiina zirlai tithate chawimawina hun a hmang thei chu lawmawm leh lunglenthlak a ti hle a ni a ti a. He sikula a zirchhungin zirlai piahlamah nunphung dik leh tha nei tura zirtirna tha tak tak a dawn thinte chuan a vawiin hun a siam chhoh a, tun thlengin St. Paul’s HSS chuan zirlai tha leh mi chhuanawm tak takte a chherchhuak zel avangin lawmthu a sawi bawk. Zirlai tithate chuan an taimakna leh tumruhna rah tha an hmu a ni tiin hei hi an bultanna tur chauh a nih avangin an hmalam hun atan theihtawp chhuah zel turin a fuih a ni. St. Paul’s HSS hlawhtlinna leh hmingthatna te chu he sikula zirtirtute an ni tih sawiin Mizoram tana chhenfakawm tur mi tha leh mi thiam te chherchhuahna kawngah theihtawp chhuah zel turin duhsakna a hlan bawk a ni. Vawiin Paulians' Proficiency Award 2024 hun hmannaah hian zirlai tithate aiawhin HSSLC (Science) 2024 Topper Lalramdina Ralte leh Paulians Alumni Assn. President Dr. Franklin Lalrinngheta ten thu an sawi a. St. Paul’s HSS zirlaiten an thiamthil chi hrang hrang School Vocal Chamber zaipawl te, hnam zai leh lam te, instrumental music te hmangin kalkhawmte tan hun an hmang bawk a ni. Attachment Loading attachment...",Dated: 11 th Jun 24 4:33 PM,https://dipr.mizoram.gov.in/post/school-education-minister-in-paulians-proficiency-award-2024-hmanpui
"GAUHATI HIGH COURT, AIZAWL BENCH-AH GREEN MIZORAM DAY HMANG","756/2024-2025 Aizawl the 11th June, 2024 : Vawiin khan Gauhati High Court, Aizawl Bench-ah 'Green Mizoram Day 2024' pualin hun hman a ni a. He hunah hian Hon’ble Mr. Justice Nelson Sailo leh Hon’ble Mrs. Justice Marli Vankung, Gauhati High Court Judge-ten telpuiin thing (chawnpui) an phun ve ve a ni. Hon’ble Judges te bakah hian Pu T. L. Guite, Registrar, Gauhati High Court, Aizawl Bench, Pu A. R. Malhotra, President, Mizoram Bar Association leh Pi Linda L. Fambawl, Addl. AG, Mizoram ten thing an phun bawk. He programme pawimawh takah hian Gauhati High Court, Aizawl Bench-a Officer-te bakah Mizoram Bar Association Office Bearers te, Government Advocates te leh Central Government Counsel te an tel a ni. Attachment Loading attachment...",Dated: 11 th Jun 24 4:15 PM,https://dipr.mizoram.gov.in/post/gauhati-high-court-aizawl-bench-ah-green-mizoram-day-hmang
LUNGLEIAH GREEN MIZORAM DAY PUALA THINGTIAK PHUN HNATLANG NEIH A NI,"755/2024-2025 Lunglei, the 11 th June, 2024: Mizoram hmun dangte ang bawkin vawiin khan Lungleiah pawh ‘I nunna atan thing phun rawh’ tih thupui hmangin Green Mizoram Day pualin hun hman a ni a. Pi Lalrinpuii Health Minister chuan Green Mizoram Day puala hun buatsaih hi khuallian niin a hmanpui. Lungleia Green Mizoram Day puala inkhawm  Lunglei Home (TNT complex, Theiriat) hmuna buatsaih hi  District bawrhsap leh  Chairman, District Level Committee on Green Mizoram (DLCGM) ni bawk  Pi Ramdinliani, IAS chuan kaihruaiin;  Green Mizoram Day chu Mizoram Sawrkar Programme pawimawh tak leh kan mamawh em em a ni tiin, kan ram kan tih chereu nasat avangin tuihna a tlem zela Lunglei phei chu tui harsatna hmun a ni, a ti. Khuallian Pi Lalrinpuii chuan thu sawiin, ram changkang apiangin thingphun an uar a, Mizoramah chuan ram tichhia leh ngaw tichereu zawngin lo kan neih thin avangin kan ram ngaw a chhe nasa em em a. Vawiin Green Mizoram Day puala hun hmangtute zawng zawng hian thing pakhat lek kan phun pawh hian kan ram sik leh sa siamthat nan nasa takin a tangkai a ni tih i hre thar leh ang u, a ti. TNT chungchang sawiin khuallian chuan nikum December thla-a TNT, Muanna veng, Zuangtui a tlawh thu leh kum 60 chin chunglam te awmna chep tak a hmu thu te sawiin,TNT enkawltu ten an mamawh a hnena an thlen angin, kum 60 chin chunglam te awmna tur In sak nan ₹ 250 lakhs pawh sanction thei tep a ni thu Minister chuan  a tarlang bawk. TNT inmate-te hnenah thuchah sawiin, khuallian chuan Kan ram hian hmasawnna nasa tak neiin, in leh lo ropui tak tak nei mah ila; ruihhlo in kan thalaite a tihchhiat si chuan awmzia a awm lo a ni. Hetiang anih avang hian Sawrkar chuan ruihhlo dona kawngah theihtawp a chhuah zel dawn a, Central YMA te nen pawh sawiho a nih tawh bakah Chief Minister ho pawhin hmalak dan tur sawiho a ni tawh a ni, a ti. TNT a awm ruihhlo ngaite pawh ramin a mamawh che u a ni  tiin,  Pathian hmingin an ruihhlo tih thinte bansan turin a sawm a ni. TNT hotupa Pu Dr. Sangthankima'n Padma Shree a dawn chu a lawmpui tak zet thu sawiin, Dr. Sangthankima hian a phu hle a ni, a ti bawk. Minister chuan Green Mizoram Day chu ram leh mitin tan malsawmna nise a duh thu sawiin, vawiina Green Mizoram Day puala thingtiak phun te chu an damchhuah vek theih nan planting agencies te duhsaknaa hlan bawk. Green Mizoram Day pual programme-ah hian Sawrkar Department 40 leh pawl hrang hrang 10 ten Hrangchalkawn leh Tawipui ‘N’ inkar kawnpui sir-ah Thingtiak 1166  an phun a. Vawiina Green Mizoram Day  puala thingtiak phun te chu: Tlaizawng, Herhse, Chawnpui, Makpazangkang, Chawmzil, Khuangthli, Tufar, Lenhmui, Pangkai, Nghalchhun, Theihai, Sunhlu, Tum, April Par pawl, Litchi, Bul, Theitat, Tei, Reraw, Lamkhuang, Mualhawih, Nauvabuan te an ni. Vawiin GMD puala hun hmannaah hian khuallian bakah Dr. Sangthankima TNT Founder pawhin thu sawiin TNT chu hmun hrang hrangah awmin Thing leh mau kan humhalh nasa hle a ni tiin; thingzar sahthlak mai mai kan phal ngailo a, environment humhalhna kawngah phak tawkin hma kan la thin a ti. Ani bakah hian Pu R. Lalrochama Adviser Project Save Tlawng leh DFO Lunglei Pu Lalduhthlana te pawhin thu sawi bawkin TNT Lunglei zaipawl leh Pi Lalenkawli Pautu te an zaia, Rev.J.C Vanlalluaia BCM in hunserh a hmang a ni. Green Mizoram Day  lawmna programme-ah hian nikum lama Lunglei District chhunga kangmei vengtha khuate hnenah Khuallian Pi Lalrinpuii chuan lawmman a hlan a, lawmman dawngtute chu: Pakhatna - Bualte, 1 st Prize hian Citation leh ₹ 50,000 a keng tel Pahnihna –Sairep,  2 nd Prize hian  Citation leh ₹ 30,000  a keng tel Pathumna- Bualpui 'V' , 3 rd Prize hian  Citation leh ₹ 20,000  a keng tel Consolation Prize ₹10,000 theuh khaw 3: Mausen, Phairuangkai leh Muallianpui te hnenah pek an ni bawk. Vawiina hun hmannaah hian Pu Lalramliana (Papuia) Lunglei South bialtu MLA bakah Lungleia Department hrang hranga Head of Office leh an staff te, LMC hotute leh NGO leh Kohhran hruaitute thahnem tak an tel a ni. Vawiin Green Mizoram Day hawnna chhimtu ten Lunglei Home (TNT,Theiriat) tan thawhlawm an thawhkhawm  ₹.70,000/- chuang chu  TNT Founder Dr. Sangthankima hnena hlan nghal a ni. Lunglei Home (TNT complex, Theiriat) a Green Mizoram Day lawmna programme hman zawh hnu hian Khuallian Pi Lalrinpuii leh official dang 6 ten Ceremonial planting atan Herhse an phun bawk a ni. Attachment Loading attachment...",Dated: 11 th Jun 24 4:14 PM,https://dipr.mizoram.gov.in/post/lungleiah-green-mizoram-day-puala-thingtiak-phun-hnatlang-neih-a-ni
MINISTER HOVIN GREEN MIZORAM DAY 2024 HMAN A NI,"754/2024-2025 Aizawl, 11th June, 2024 : Vawiin khan Mizoram pumpuiah Green Mizoram Day chu ‘I nunna atan thing phun rawh’ (Plant Trees for your Life) tih thupui hmangin hman a ni a, A hmanna pui ber chu Multipurpose Cultural Complex Auditorium, Berawtlang-ah hman a ni. He hunah hian AH & Vety minister Pu C. Lalsawivunga chu khuallian atan hman a ni a, Assembly Speaker Pu Lalbiakzama pawhin he hun hi hman puiin, he ni denchhen hian Zokhawsang, Assam Rifles Complex-ah thing phunna hun 'Ceremonial Planting' an hmang bawk a ni. He hunah hian khuallian Pu C. Lalsawivunga chuan thu sawiin, Green Mizoram Day chu Green Aizawl Day a bultan niin, Mizoram pum huap hmalakna a nih theih nana 1999 atangin Green Mizoram Day tia thlak a hman thin tak a nih thu a sawi a, kum 2014 ah khan Mizoram sawrkarin June ni 11 hi “Green Mizoram Day” ah a puang tih a sawi a. Green Mizoram Day puala thing tiak phun runpui buatsaih a ni thin chu lawmawm a tih thu sawiin khuallian chuan awmze nei lehzual zawka thing phun a tul a tih thu a sawi a, a hmun a zira tuihna siam thei chi leh rah tlan chi thing phun tura ruahman a that thu sawiin Green Mizoram Day hmang tura sawrkar department hrang hrang leh tlawmngai pawl hrang hrang te, ramngaw leh nungcha humhalhtu pawl hrang hrangte thawhhona chu chhuanawm a tih thu a sawi bawk. Khuallian chuan EF&CC department thil tum lian ber ber te chu ramngaw humhalh bakah ramngaw tihpun te, nungcha humhalh te hi a ni a, hemi atan hian theihtawp chhuahin hma lak reng a ni a, mipuite pawhin hetih kawnga department hmalakna kan tawiawm a pawimawh takzet a ni a ti. Assembly Speaker Pu Lalbiakzama pawhin thu sawiin mihringte kan damkhawchhuahna tur hian ramngaw tha leh nungcha te nen kan inmamawh tawn reng avangin dimdawi leh zah thiam taka kan humhalh an ngai a ni a ti a.Mizoramah ramngaw kan ngah kan tih rualin ramngaw tha leh bit chu kan nei tlem tawh hle tih sawiin ramngaw kan neih sa humhalh bakah ramngaw tha siam turin nasa lehzuala tan kan lak a hun takzet a ni a ti bawk. Pu Biakzama chuan tunhnaia Speaker bangla kawta thing kih a nih chungchang sawifiahin, Speaker bangla leh a compound chu PWD enkawl leh an kuta awm a nih angin PWD hotuten bangla kawta thingkung ding chu a awmna hmun a hmawr bakah lungrem bulah a awm a, tunhnaia thlipui leh ruah sur nasat lai khan a dinna zawn phei vel a khi nasa a, a bul vela chengte tan a him loh avangin leh a dinhmun a derthawn avangin kih an rawt tih a sawi a, a tul anga pawisa deposit ngai te deposit in dan ang thlapin an kalpui hnuah thing chu kih a nih thu a sawi a ni. He Green Mizoram Day hmannaah hian lawman chi thum semchhuah a ni bawk a, khual lian chuan Kangmei ven kawnga ti tha zual, district pathum hnenah lawmman a sem a, chungte chu- 1-na - Kolasib District 2-na - Lawngtlai District 3-na - Mamit District te an ni. Aizawl District chhunga kangmei veng tha khuate lawmman sem a ni bawk a, Pi Arti Chaudhary, Chief Conservator of Forests (RTM) chuan heng a hnuaia tarlan khaw aiawhte hnenah hian a hlan a ni - 1-na - Lamchhip 2-na - Kepran 3-na - Seling te an ni. Kumina Green Mizoram Day hmanna ti hlutu pakhat chu mimal, thing phun hna thawk tha hnena lawmman mi 3 hnena pek hi a ni a, anni hian thing phun leh nursery siam kawngah te hma nasa takin an la a ni. Pu A.K. Biswal, PCCF & Member Secretary, State Level Committee on Green Mizoram chuan lawmman hi a hlan a ni – 1. PC Malsawma, Dinthar Veng, West Phaileng 2. PC Lalrinzuala, Maite 3. H. Zakunga, Sihphir Venghlun te an ni. Pu M.Z. Singson CF(CC) chuan report pe in Green Mizoram Day tobul leh hman chhoh anih dante, hemi hnuaia hmalakna leh hmasawnna awm te a sawi a. Green Mizoram Day hman tan 1999 atanga 2023 thleng khan thing tiak 45,63,326 phun a ni tawh a. Kum 2013 atang hian thingphun te a nung zui em tih chhinchhiah tan a ni. Vawiina Green Mizoram Day puala inkhawm hi Pu A.K. Biswal, PCCF & Member Secretary, State Level Committee on Green Mizoram chuan kaihhruaiin inlawmna thu a sawi a, Pu H. Lalengmawia, Commissioner & Secretary, EF&CC Department in sawihawnna hun hmangin, Pu Lalnunsanga Khawlhring, IFS, DFO, Aizawl chuan ceremonial planting neih dan tura ruahmanna a sawifiah bawk. Pi Magaret Lalramchhani, IFS DCF(WL) chuan lawm thu sawiin meeting hi tin a ni. Green Mizoram Day puala inkhawm neih zawh hian Zokhawsanga Assam Rifles hmunah thingphun ""ceremonial planting"" neih a ni a. Green Mizoram Day hi 1999 atanga hman tan a ni a, kum 2014 atang khan kum tin June ni 11-a hman turin sorkarin thu a chhuah a, covid hripui len vanga kum 2 mumala hman theih loh bak chu kum tin hlung taka hman a ni thin. Vawiinah vek hian Mizoram chhunga District tinah DC leh a changtu DFO te huaihawtin Green Mizoram Day hi thing phunna runpui atan hman vek a ni bawk. Attachment Loading attachment...",Dated: 11 th Jun 24 3:48 PM,https://dipr.mizoram.gov.in/post/minister-hovin-green-mizoram-day-2024-hman-a-ni
NEDFi IN CYCLONE REMAL AVANGA MIZORAM A CHHIAT TAWKTE TAN CSR FUND ATANGIN NUAI 25 AN PE,"753/2024-2025 Aizawl the 11th June, 2024: North Eastern Development Finance Corporation Ltd. (NEDFi) chuan an CSR fund atangin tunhnaia Cyclone Remal avanga Mizoram a chhiatna tawkte tan tanpuina atan Mizoram NGO pakhat ‘Mission Foundation Movement’ hnenah cheng nuai 25 an hlan. He hun hi Chief Minister Office ah hman niin, Mizoram Chief Minister Pu Lalduhoma chuan Rs. 25 lakh Cheque hi Mission Foundation Movement te hnenah a hlan a ni. Chief Minister chuan hetiang zat Mizoramin tanpuina a dawn theihna tura hmalatu NEDFi CMD Pu PVSLN Murty hnenah lawmthu a sawi a. Pu Ashim Kumar Das, General Manager, NEDFi chuan NEDFi-in Mizorama Entrepreneur-te hmasawnna tura theihtawp an lo chhuah tawh dante tarlangin, CSR fund atanga Sesawng khuaa changel kawr hmanga thilsiam an zirtir chungchangte pawh a sawi a ni. Mission Foundation Movement Project  Coordinator Pu Caleba Lalnunpuia, chuan lawmthu sawiin tanpuina an dawn chu dik leh  felfai taka an hman tur thu kalkhawmte a hrilh a ni. He hunah hian NEDFi atangin Pi Catherine Vanlaldampuii, AGM, Pu Lalhruaizela Fanai,  Aizawl Branch Manager leh Pi Lalthasangi, Manager - Aizawl Branch te pawh an tel a. Pu Lalhruaizela Fanai chuan NEDFi chuan Entrepreneurs te tan loan interest rate hniam tak kum khat a 7% a pungin an pek thin thu a sawi a, Loan te atanga loan lian tak tak pawh an pek thin thu a sawi bakah, Mizoram a entrepreneurs te chuan loan an rulh that thute a sawi bawk a ni. He tanpuina inhlannaah hunah hian Agriculture Minister Pu PC Vanlalruata bakah Dr. Lorrain Lalpekliana Chinzah, MLA Adviser to Chief Minister (Health & Family Welfare, Agriculture), Pi R. Lalrodingi, OSD to Chief Minister leh Pu Jonathan Lalremruata, OSD to Chief Minister ten Chief Minister an tawiawm a ni. Attachment Loading attachment...",Dated: 11 th Jun 24 3:43 PM,https://dipr.mizoram.gov.in/post/nedfi-in-cyclone-remal-avanga-mizoram-a-chhiat-tawkte-tan-csr-fund-atangin-nuai-25-an-pe
MPCB-in Green Mizoram Day 2024 hmang,"751/2024-2025 Aizawl the 11th June, 2024 : Vawiin June ni 11 hi Green Mizoram Day 2024 niin Mizoram puma lawm a nih rualin Mizoram Pollution Control Board (MPCB) pawhin lawmna hun an hmang. Kumina Green Mizoram Day thupui hi ‘I nunna atân thing phun rawh (Plant trees for your life)’ tih niin a lawmna pui ber chu Aizawla Beraw tlângah LAD Minister Pu C. Lalsawivunga hovin hman a ni a. He huna kalkhâwmte chuan chawhnu lamah Zokhawsangah thing an phun a, MPCB staff-te pawhin an Chairman Pu Liankima Lailung (IFS Rtd.) hovin thing an phun ve nghal a ni. Green Mizoram Day pual hian MPCB chuan kum tina a lo tih thin angin thing tiak phun tur thahnem tak an la khâwm leh a, sikul leh college hrang hranga Eco Club-te phun turin an sem chhuak a, nilêngin an office leh a chhehvêlte tifaiin an hnatlâng nghal bawk. Attachment Loading attachment...",Dated: 11 th Jun 24 3:26 PM,https://dipr.mizoram.gov.in/post/mpcb-in-green-mizoram-day-2024-hmang
SYS MINISTER IN RUIHHLO LAKA FIHLIM TURIN ZIRLAITE A CHAH,"751/2024-2025 Aizawl, 11th June, 2024: Sports & Youth Minister Pu Lalnghinglova Hmar chuan vawiin khan Helen Lowry Higher Secondary School in Graduation Commencement Program tum 26-na an buatsaih chu khuallian niin a hmanpui a. Hlawhtlinna chang tur chuan ruihhlo leh a kaihhnawih thil laka fihlim a pawimawh tak zet thu sawiin zirlaite chu fimkhur turin a chah. Minister Pu Lalnghinglova Hmar chuan zirlai hlawhtlinna changte chu a lawmpui thu sawiin, hlawhtlinna tha zawk leh sang zawk an chan zel theih nan taimakna thlah lo turin leh ruihtheihthil laka fihlim turin a chah. Excise & Narcotics Department Minister ni bawk chuan tunhnaia Mizorama ruihtheih thil man a tam zia leh, a khawihtu an tam chhoh zia a sawi a. Vanduaithlak takin Mizoram chu drug route lun tak a awm a nih tak avangin khawtlangah ruihtheihthil leh a kaihhnawih harsatna a tam hle a ni tiin, tun thla nga chhung ringawt a heroin leh ganja kaihhnawih ah Excise & Narcotics Dept. chuan mi 278 an man thu a sawi a. Kum lama la naupang tak takte zingah pawh chin thalo, pawi tham silo anga ngaih atanga intan in, ruihhlo hlauhawm zawkah tam takin an luh phah thin dan te sawiin, fimkhur turin kalkhawmte a chah a ni. Minister chuan zirlaite hnenah chuan an nakin huna an nih duh leh an nih tum chuan an zir tur subject thlan chungchanga leh an college luhna tur thlengin a inzawm vek avangin tun atanga an tuina leh an thil tum chu ngaihtuah a rilru seng turin a chah a. Mizo zingah IAS, IPS etc. an tlem tawh thu leh, chutianga inhlangkai tur chuan zir nasat a tul thu a sawi a. State sawrkar hnuaia hna awm in a diktu zawng zawng a daih loh avanga sawrkar hna chauh lo, mahni kutkawih hmanga eizawnna tha tak tak a awm thu sawi bawkin LESDE Minister chuan tun atangin zirlaite chu an nakin hun tur thlir chungin, taimak leh tumruhna nen theihtawp chhuah turin a chah a ni. Vawiina kum 2023-24 chhunga Helen Lowry HSS atanga HSLC leh HSSLC zirlaite pass chhuak te lawmpuina ah hian khuallian hian zirlaite hnenah hian certificate a hlan bawk a ni. Helen Lowry HSS ah hian tun dinhmunah zirlai 1285 an awm mek a ni. Attachment Loading attachment...",Dated: 11 th Jun 24 3:19 PM,https://dipr.mizoram.gov.in/post/sys-minister-in-ruihhlo-laka-fihlim-turin-zirlaite-a-chah
Saitualah Green Mizoram Day hmang,"750/2024-2025 Dated Saitual the 11th June 2024: Vawiin khan Saitual ah Green Mizoram Day chu hman niin, chawhma lamah Saitual DC Bungalow a hun tawi hmanna neih a nih hnu in Department hrang hrang , NGO leh School leh College ten Saitual leh a chhehvel ah thingphunna hun an hman a ni. Vawiin a DC Bungalow a Green Mizoram Day puala program tawi neihnaah hian Dr Lalngura Tlau, Saitual DC chuan thu sawiin, thingphun chuan nunna a siam a ni, a ti. Dr Lalngura Tlau chuan Oxygen nitin a kan hip luh chu a thlawn a dawn a ni a, mihring hi chaw tello in hun rei tak a awm theih a amaherawhchu oxygen tello chuan Minute hnih pawh kan dam thei lo a, chuvang chuan boruak thianghlim oxygen min pe tur tur kan neih theih nan thingphun kan uar zual sauh a ngai a ni, a ti. Vawiin a thingphun tur te chu uluk taka, nung ngei tura phun turin a chah a, a enkawl zui lam thlahthlam lo turin a ngen bawk. Environment leh Development chungchang pawh sawiin Environment leh Development chu in dal tawn lova a sir tawn a kal kawp tur a ni tih kan hriat a ngai a ni, a ti. Green Mizoram Day hian Department hrang hrangten Keifang-Tuirini Road ah thing phun a ni a. Hemi bakah hian kum 2022 Green Mizoram plantation lo neih tawhna Saitual-Saichal Road lama thingphun tawhna hmun sam fai bakah, a thi tawhte thlakna tur thingtiak  helai hmuna NGO branch hrang Sub-headquarters YMA, MHIP leh District MUP lamin an lo phun belh bawk a ni . Thingphun tur ngaihtuah tu hi Forest Department niin, Ngiau, Khuangthli, Lamkhuang, Theihai, Tlaizawng, Thlado, Vaube leh thei leh thing par chi te an phun a ni. Attachment Loading attachment...",Dated: 11 th Jun 24 3:10 PM,https://dipr.mizoram.gov.in/post/saitualah-green-mizoram-day-hmang
CHIEF MINISTER-IN INDIAN AIRFORCE HOTU KAWM,"749/2024-2025 Dated Aizawl, the 11th June, 2024: Vawiin khan Chief Minister Pu Lalduhoma chuan a office ah Air Vice Marshall HA Rather, VM, VSM, Air Defence Commander leh a thawhpuite a kawm a. Mizorama Indian Air Force ten hmalakna leh hmachhawp an neih hrang hrang te a sawipui. Chief Minister hi Pu TBC Lalvenchhunga, Adviser to CM leh Pu Vanlaldina Fanai, Commissioner & Secretary to Chief Minister ten an tawiawm a ni. Attachment Loading attachment...",Dated: 11 th Jun 24 3:03 PM,https://dipr.mizoram.gov.in/post/chief-minister-in-indian-airforce-hotu-kawm
SIAHAAH URHSUN TAKIN GREEN MIZORAM DAY 2024 HMAN A NI,"748/2024-2025 Dated Siaha, 11th July 2024: Vawiin chawhma dar 10  khan 'Siaha District Level Sub-Committee on Green Mizoram' bultumin  'Green Mizoram Day 2024'  hawnna inkhawm chu Forest Conference Hall, MADC - ah neih a ni a. Pu M. Laikaw, Chief Executive Member (CEM) MADC, chuan khuallian niin a hmanpui a, Pu Ngurthansanga, SDO (Sadar) chuan  inkhawm hi a kaihruai. P u M. Laikaw chuan 'Green Mizoram Day' hmang tura lo kalkhawmte chungah lawmthu sawina a nei hmasa a. Indonaa kal tur sipaite pawhin training  tha tak an nei thin  angin mipuite pawh intuaithar ngai reng kan nih avangin vawiin program ang  hi hmanfo a tul hle a ti. Green Mizoram Day - pual chauh ni lo va, kan dam khawchhuah nana kan mamawh tak thil a ni tih hriaa, thingphun uar zel tura mitinin tan  lak a ngai a ni, a ti. Siaha mipuiten an mamawh lian ber nia a hriat chu thingphun enkawl chungchang anih thu sawiin, mimal emaw pawl ang pawhin vawi tam tak thingtiak phun a lo ni tawh a, damkhawchhuak erawh a tlem thin hle a, hei hian a enkawl chhunzawm kawngah hmalak a tul zia a tilang chiang hle a ti. Pu M. Laikaw chuan Forest Department- ten thahnem ngai takin thing an phun thin a, chutih rualin mipui nawlpui tawiawmna tha an dawng lo hle a ni a ti. Thingphun hi Forest department - te kutah chauh dah chi a ni lo a, sawrkar department zawng zawng bakah ram mipuite nena tangrual  ngai a ni tiin, thawhhona tha tak nei tura  rilru siamthar turin a sawm a ni. Pu M. Laikaw chuan vawiin program hmang tura lokal te chu mipuitling zawk an nihna hre tur leh midangte zirtir kawnga sulsutu ni turin a sawm a.  Green Mizoram piah lamah  Green India - siam turin Green Maraland siam hmasak a tul hle a ti a. Green Maraland-  siam tur chuan a chhunga chengten mawhphurhna lian tak an nei a ni tiin, hmasawn zel turin theihtawp i chhuah ang u tiin a sawm.  Thing phun leh enkawl zui chu mimal anga kalpui har tak anih thu sawiin khuallian chuan sawrkar leh mipuiten lungrual taka thawhho a tul hle a, i thawkho zel ang u a ti. Pu M. Laikaw chuan vawiin ang hun hman hi thil pawimawh tak, ram leh hnam bakah kan nunna nena  inzawm tlat a ni a, vawikhat hmana duhtawk mai lovin, kan nitin nunah sengluh kan tum tur a ni, a ti. Green Mizoram Day- atana thupui thlanchhuah 'I nunna atan thing phun rawh' tih chu tawngkaa sawi duh tawk mai lo a, a  taka nunpui turin a ngen a. Ram leh hnam, khawtlang nuam leh chhenfakawm zawk siam turin thingphun leh a enkawl lamah rilru thar nen tan i la thar ang u tiin Siaha mipui zawng zawngte a sawm nghal a ni. Vawiin hun  hmanna ah hian kangmei chhuak tur venna kawnga  thawk tha khua leh chanchinbu mite hnenah lawmman hlanna neih nghal a ni a. Lawmmman dawngtute chu a hnuaia tarlan ang hi a ni Best Performing Village to Combat Fire Incidence 1. Chheihlu -Rs. 50000 + Citation 2. Saikao - Rs. 30000 + Citation 3. Amobyu Vaithie- Rs. 20000 + Citation Best Media in Propagating Fire Awareness 1. Maraland - Rs. 3000 2. Kawleng - Rs. 2000 3. Moonlight - Rs. 1000 Pu Ngurthansanga, SDO (Sadar) chuan vawiin 'Green Mizoram Day 2024' hawnna inkhawmah hian kalkhawmte hnena lawmthu sawina neiin hun a khar. Vawiin 'Green Mizoram Day'  pual hian thingphun hnatlang runpui neih nghal a ni a. Sawrkar Department- te chu pawl hnihah  then niin, Tisopi khaw panna leh Tipi Ferry panna kawngah thingtiak  an phun a, an thingphunte hi a hungna tha tak siam nghal vek niin, department hrang hrangte an tel kim tha hle . Mimal leh pawl anga thing phun duhtute  tan pawh Forest Department, MADC chuan a thlawnin  thingtiak hi an semchhuak nghal  bawk. Attachment Loading attachment...",Dated: 11 th Jun 24 2:59 PM,https://dipr.mizoram.gov.in/post/siahaah-urhsun-takin-green-mizoram-day-2024-hman-a-ni
GREEN MIZORAM DAY 2024 PUALIN CHAMPHAIAH THINGPHUN HNATLANG NEI,"747/20247-2025 Champhai, the 11th June, 2024: Mizoram hmun dangte rualin vawiin khan Champhaiah District Level Committee on Green Mizoram huaihawtin 'I nunna atan thing phun rawh' tih thupui thlan hmangin Green Mizoram Day vawi 26-na hman a ni. Green Mizoram Day 2024 puala hun hman hi Adviser to CM (Technical) Er. H.Ginzalala, Champhai North bialtu MLA chuan khuallian niin a hmanpui a ni. Green Mizoram Day puala inkhawm tawi Mangkhaia Hall, Champhai Zotlanga buatsaihah Khuallian Adviser to CM (Technical) Er. H.Ginzalala chuan kan chhehvela awm thil siam hrang hrangte leh leilung kentelte hmangaih leh duat taka kan enkawl thiam a tul thu sawiin, mahni inhmangaih mai bakah kan kianga awmte hmangaih hi kan tih mamawh a ni, a ti a. Khawvel sik leh sa danglam leh hun bi insawn mekin eizawnna leh nitin khawsak kawngah nghawng nasa tak a neih thu sawiin, kum 1700 chhova Industrial Revolution lo chhuak atanga intanin zawi muangin sik leh sa a inthlak danglam chho tan a, kum 2000 hnu lamah phei chuan a kumtelin khawvel lum dan pawh a sang chho chak hle a ni, a ti bawk. Er. H.Ginzalala chuan boruak tichhe thei ang chi reng rengte hman tlem deuh deuh a pawimawh thu sawiin, hemi kawngah hian ngaihtuahna sen tlan a tul hle a ni, a ti a. Tul lova ram tih kan leh thing leh mau tihchereuin sik leh sa ah nghawng nasa tak a neih dante tarlangin, kum tina thlawhhma thlak reng thin titlema hmunhma ngheta Lo neih a nih theih nan Sawrkarin permanent farming lamah tanlak a tum thu a sawi a. Mitinin carbon kan tihchhuah thin chu ti tlem tura theihtawp chhuah a tul thu a sawi bawk a. Tourism sector-a theihna sang tak nei Champhai District-ah tourism chawilar chu khuarel thilsiam mawi tak tak humhalhna a nih bakah sik leh sa inthlak zel tur venna kawnga hmalakna tha tak a nih thu a sawi a. Kalkhawmte chu kawng kama thingphunte uluk taka enkawl turin a chah a. Green Mizoram Day chauh nilo hun remchang apiangah thingphun uar tur leh a enkawl chhunzawm thlenga ngaipawimawh turin a chah nghal bawk. He hun puala inkhawm tawi buatsaih hi District Bawrhsap Pu James Lalrinchhana chuan kaihruaiin Member Secretary & DFO Champhai Pu Lalbiakchama Chawngthu hnen atangin Green Mizoram Day report ngaihthlak a ni a.  Champhai RO Pu Jonathan Lalhruaitluanga'n thingphun hnatlang neih dan turte a sawifiah hnuah Green Mizoram Day thingphun hnatlangpui neih chhunzawm nghal a ni. Vawiin Green Mizoram Day hmanna hunah hian kangmei ven kawnga hma la tha District Level Awards for Fire Prevention lawmmante sem chhuah a ni a. Kangmei veng kawnga khua/veng ti tha berah Ruantlang thlan niin, sumfai Rs 50,000/- leh Citation an dawng a. Thekpui pahnihna niin Rs 30,000/- leh Citation an dawng a, Lungphunlian chu pathumna niin Rs. 20,000/- leh Citation an dawng a ni. Heng bakah hian 'Engtinnge Champhai District kangmei lakah a fihlim theih ang' tih thupui hmanga essay inziahsiak lawmman sem chhuah a ni a, lawmman dawngtute chu, Pakhatna: R. Lallawmkima, Champhai Vengsang, Rs 10,000/- leh Citation Pahnihna: C. Lalrochhara (Kimkima Pa), Ruantlang, Rs 7,000/- leh Citation Pathumna: TPS Thanga, Champhai Bethel Veng, Rs. 5,000/- leh Citation Kumin Green Mizoram Day Champhaia thingphun hnatlang hi NH 6 Chhungte khaw hnuai atanga Tuipui lei inkarah neih niin, Planting Agency hrang hrangte'n plot 40 ah Tlaizawng tiak 864 leh April tiak 200, avaiin thing tiak 1064 an phun a ni. Vawiin Green Mizoram Day pual hun hmanah hian District Level Committee on Green Mizoram member-te, Sawrkar Department hrang hrang thawktute, NGO, VC, Zirlaite leh Chanchinbumite an tel a. Heng bakah hian District hmun hrang hrangahte thingphun hnatlang neih a ni bawk. Green Mizoram Programme hi Green Aizawl Programme tiin kum 1998 ah tan a ni a, Mizoram Sawrkar hmalaknain kum 1999 atangin Mizoram pumpui tuamchhuak turin Green Mizoram Programme ti a thlak a ni a. Hemi hnu hian urhsun takin District hrang hrangah Sawrkar leh NGO tangkawpin a huaihawt chhunzawm th a ni. Attachment Loading attachment...",Dated: 11 th Jun 24 2:50 PM,https://dipr.mizoram.gov.in/post/green-mizoram-day-2024-pualin-champhaiah-thingphun-hnatlang-nei
CO-OPERATION MINISTER PU P. C. VANLALRUATA HOVIN 26th MIZOFED ANNUAL GENERAL ASSEMBLY HMANG,"746/2024-2025 Aizawl the 11th June, 2024 : Vawiin khan Mizoram State Cooperative Marketing & Consumers Federation (MIZOFED) chuan an Annual General Assembly vawi 26-na chu Synod Conference Centre-ah an hmang a. He hunah hian Co-operation Minister Pu P. C. Vanlalruata chu Khuallian niin Pu V. L. Zaithanzama, MLA (Aizawl West-III) chu Khualzahawm a ni bawk. MIZOFED Annual General Assembly hawnna inkhawm MIZOFED Chairman Pu K. Rothangpuia kaihhruaiah Khuallian Co-operation Minister Pu P. C. Vanlalruata chuan thusawiin Mizoramah Cooperative Movement hi tha leh chak taka kalpui theih chu nise ram siamthat leh hmasawn nan hmun pawimawh tak a luah thei a ni a ti. Sorkar laipui pawhin Cooperative Movement chu ngai pawimawhin kum 2019 atang khan Ministry of Agriculture hnuai atangin lachhuakin Ministry hran angin a din tawh a, ramchhung state tam takah chuan miretheite khaichhuah nan leh eizawnna atan Society-te chu hman mek a nih thu a sawi a. India hmarchhak state pahnihah National Cooperative Development Corporation (NCDC) Office hawn thar zingah Mizoram pawh a tel a, chuvangin Mizo thalaite pawhin a hma aiin Cooperative Movement rawn tuipui a, eizawnna tlak a ni tih hriain, NCDC-te kaihhruaina hnuaiah Mizoram State-ah pawh Society-te tihchangtlung a nih deuh deuh theih nan tanruala tihtakzetna nen thawhho a tul a ni a ti. Khawvel pumah Cooperative Society hrang hrang hmanga eizawng chu mihring maktaduai 280 vel an tling a, Mizoramah pawh ngaih pawimawh a hlawh deuh deuh a, thalai tam takte tana eizawnna tlaka siam chhoh chu sorkar thil tum a ni tiin Ministry of Cooperation-ah Mizoram tan project thehluh tum a nih thu a tarlang bawk. Vawiin MIZOFED General Assembly district hrang hrang atanga rawn chhimtu zawng zawngte duhsakna a hlanin, hmalam pena Cooperative Movement a kal zel theih nan thawhhona tha tak nei zel chunga an rilru leh ngaihtuahna seng turin a chah. Khualzahawm Pu V. L. Zaithanzama, MLA pawhin thusawiin Cooperative Movement chu sorkar atanga tanpuina beisei lova mahni leh mahni intanpui thei tur an nih laiin Mizoramah chuan rin aiin a hlawhtling em em lo a ni a ti a. Tun hnaiah MIZOFED-in essential commodities-a a sumdawnnaah hma a sawn chu a lawmawm hle a; Society hi company a nih loh avangin cooperative principle kengkawh chungin thawk zel turin a chah a ni. Vawiin MIZOFED Assembly-ah Pu R. Lalremsanga, Registrar, Cooperation Department leh Pu Rinzuala, Interim Managing Director, MIZOFED te pawhin thusawiin Mizorama Cooperative Society-te dinhmun leh kum kaltaa MIZOFED hnuaia hlawhtlinna hrang hrangte an tarlang a. MIZOFED Annual Report tarlan danin tun dinhmunah thawktu 171 neiin sumdawnna hlawm lian pathum (3) kalpui mek a ni a, chung atanga kum kalta 2023-24 chhungin MIZOFED-in hlawkna (net profit) a hmuh zat chu cheng 1,68,21,485.07/- a ni. Attachment Loading attachment...",Dated: 11 th Jun 24 2:50 PM,https://dipr.mizoram.gov.in/post/co-operation-minister-pu-p-c-vanlalruata-hovin-26th-mizofed-annual-general-assembly-hmang
Serchhipah Green Mizoram Day 2024 hman a ni,"745/2024-2025 Dated Serchhip, the 11th June, 2024: Serchhip District Level Committee on Green Mizoram huaihawtin vawiin khan Serchhipah Green Mizoram Day hman a ni a.  He ni puala inkhawm, DC Conference Hall a buatsaihah Serchhip DC Pu David Lalthantluanga chu khuallian a ni a. Function neih zawh a nih hnu hian Kikawn - Bukpui inkarah Green Mizoram Day puala thingphun runpui neih a ni. DC Pu David Lalthantluanga chuan Green Mizoram Day kan hman chhan sawiin kan nunna atana pawimawh em em thing leh mau a chereu zel lohna tura inzirtirna hun atan leh a ti chereu tu niloa phun belhtu kan nih theuh theihna tura buatsaih a ni, a ti a. Sik leh sa, thing leh mau, ramsa leh nungcha te, keini mihringte leh thil nung zawng zawng hian dam khawchhuak turin  kan inmamawh tawn theuh avangin environment humhalh pawimawhzia hi kan zirchhuah a, kan nunpui a tul a ni, a ti. Pu David Lalthantluanga chuan ramngaw kan vah darh nasat luatin nghawng tha lo tak a neih zingah tuihna tlem tial tial te, sik leh sa, boruak inthlak nasa te, leimin lo nasa tial tial te hi a tel thu sawiin harh thar a hun tak zet tawh, a ti a. Vawiina kalkhawmte leh Green Mizoram Day hmang tu zawng zawng ten kan zavaia mawhphurhna a nih hria a, midangte zirtir chhawngtu ni turin a fuih a ni. Mizoram pum huap inelna buatsaih hnuhnung berah District Headquarters zingah Serchhip chu District fai bera thlan a nih thu sawiin Pu David Lalthantluanga chuan hei hi a chhuanawm rualin kan faina hian belhchian a dawl em tih kan ngaihtuah tur a ni, a ti a. Mahni inchhung leh tual zawl te, kan kawtkai chauh te ni loin lui kawr te, kawngpui te leh hmun kilkhawr lai te thlengin, a lang lai leh lang lo laite tihfai kan zir tur a ni, tiin kalkhawm te a fuih a. Sawrkar leh tlawmngai pawlin faina beihpui an thlak thin te, thingphun beihpui an thlak thin te hi a Ni bik atan chauh ni loin, mipui mimir a tam thei ang berin awareness kan lo neih a, kan nunpui theih na turin an buatsaih thin a ni, DC chuan a ti. Vawiin Green Mizoram Day hmanna hunah hian kangmei ven kawnga hma la tha te hnenah lawmman sem chhuah a ni a. Kangmei ven kawnga khua/veng ti tha berah Chhingchhip Mualpui  khua thlan niin, sumfai Rs 50,000/- leh certificate an dawng a. Serchhip Dinthar pahnihna niin Rs 30,000/- leh certificate an dawng a, Sailulak chu pathumna niin Rs. 20,000/- leh certificate an dawng a. East Lungdar, Buangpui leh Ngentiang ten consolation prize an dawng bawk a ni. Green Mizoram Day puala inkhawm hi Thenzawl DFO Pu Lalnungrenga'n a kaihhruai a.“I nunna atan thing phun rawh” tih thupui hmangin Pi Malsawmtluangi, Govt.Serchhip College Assistant Professor chuan presentation a pe a. Serchhip District MJA President, Serchhip District Level Committee on Green Mizoram member ni bawk Pu C Lalhminghlua kaihhruaiin thutiam  (pledge) sawi rual a ni. Kum 1998 khan Mizoram Sawrkar remhriatnain ‘Green Aizawl’ tih hmingpuin thingphun beihpui thlak a ni a. Sawrkar chuan Aizawl khawpuiah chauh nilo, Mizoram pum tuam chhuak turin, huam zau zawkin ‘Green Mizoram’ tih hming vuahin kum 1999 atang khan mumal takin Green Mizoram Day hi Mizoram pumah  hmang tan a ni ta a. Kum tin thupui bik thlan chhuah thin a ni a. Kumin thupui atan hian “I nunna atan thing phun rawh” tih chu thlan a ni. Attachment Loading attachment...",Dated: 11 th Jun 24 2:22 PM,https://dipr.mizoram.gov.in/post/serchhipah-green-mizoram-day-2024-hman-a-ni
Khawzawlah Green Mizoram Day 2024 pualin hun hman a ni,"744/2024-2025 Khawzawl, 11 th June 2024: Vawiin khan Khawzawl DC Auditorium-ah ‘Green Mizoram Day 2024’ chu hman a ni a, Pu Lalfakzuala, Addl DC chuan khuallian niin he hun hi a hmanpui. Green Mizoram Day pual hian National Highway – 06 (Khawzawl – Champhai Road) Tuimuk lui kamah thingkung 402 phun a ni. Khuallian Pu Lalfakzuala chuan kalkhawmte chu Green Mizoram Day chibai bukin; thangthar lo awm zel tur te tan thing tam zawk phun a, hmun hring nuam zawk siam zel turin a sawm a. Khawzawl District chhungah kawngpui thar tha tak tak – National Highway -06 te, Khawzawl- Biate PMGSY Road te a awm thar a, heng kawngpui kamah te hian Mizoram sik leh sa mil, mitinte tana chhawrhnaawm tling thingkung phun i uar ang u, a ti bawk. Pu Lalfakzuala hian District timawi thei thingkung, khawtual leh khualzin mite tan pawha hmuhnawm tham phun tha a a hriat thu a sawi a. Khawzawl Wildlife Division hnuaiah ram la vah loh te humhalha, Lengteng Wildlife Sanctuary leh Murlen National Park-te dawttu tur Ecological Park siam tha a tih thu a sawi bawk a ni. Green Mizoram Day 2024 hmannaah hian Kangmei Ven Hapta 2024 puala buatsaih kangmei venna kawnga titha khuate chawimawina – ‘District Level Award for Fire Prevention’ chu Pu Lalfakzuala hian a sem chhuak a. Lawmman dawngtute chu Pakhatna: Vanchengpui Pahnihna: Khawhai Pathumna: Khualen; te an ni. Green Mizoram Day 2024 puala hun hman hi Pu PC Rosiama, Honarary Wildlife Warden chuan a kaihruai a. Pu Hrangchungunga, Range Officer, Lengteng Wildlife Sanctuary chuan Green Mizoram Day chungchang report a pe a ni. Pu HC Lalfakzuala, Range Officer, Murlen National Park chuan Green Mizoram Day puala thingphun dan tur inhrilhfiahna hun a hmanga, he mi hnu hian thingkung 402 phun turin NH-06, Tuimuk lei lam pan a ni. Green Mizoram Day 2024 pual hian Khawzawl District chhunga sawrkar pisa hrang hrang te, Joint VC, tlawmngai pawl leh sikul hrang hrang ten thing an phun a. Pawl hrang hrang thingphunte hi mumal taka chhinchhiahna siam niin, Green Mizoram Day 2025-ah thingphun enkawl thate hi chawimawina pek an ni ang. Attachment Loading attachment...",Dated: 11 th Jun 24 2:12 PM,https://dipr.mizoram.gov.in/post/khawzawlah-green-mizoram-day-2024-pualin-hun-hman-a-ni
SMATEE 2024 HRIATTIRNA,743/2024-2025 SMATEE 2024 atana tentative schedule for online choice filling leh a kaihhnawih thildangte chu notified a ni tawh a. Mizoram State tan bika draft seat matrix for SMATEE 2024-25 based on seat allotments during 2023-24 pawh tarchhuah a ni tawh a. Hrechiang duhte chuan office hunchhungin Directorate of Higher & Technical Education Office ah emaw an website dhte.mizoram.gov.in ah a en thei e.,Dated: 11 th Jun 24 1:25 PM,https://dipr.mizoram.gov.in/post/smatee-2024-hriattirna
MAMIT-AH GREEN MIZORAM DAY - 2024 HMAN A NI,"742/2024-2025 Mamit 11th June, 2024 : Ramchhung hmundangte rualin vawiin khan Green Mizoram Day -2024 hawnna hun Nagar Van Yojona, Mamit-ah hman a ni a. Pu V.L Remliana, Chairman, District Level Committee On Green Mizoram, District Bawrhsap ni bawk chuan hawnna hun a hmang. Pu V.L Remliana chuan Green Mizoram Day-ah thing uar takin kan phun thin a, kan thingphunte a nung ngei tur a ni tih chu vawiin nia thingphun tur te'n kan rilruah kan vawng tur a ni a ti, kan khawvelte a lum chho zel a, hemi veng tur hian tihtur tam tak kan nei a ni tih inhria ila, tunlaiah motor atanga kan bawlhlawh paih dan hi inenfiah ila, motor changkang taka chuang chunga kawngsira kan thil eina, plastic bottle paih leh mai mai kan awm thin a, hei hi a thalo-in a changkanglo a ni. Sik leh sa siam tha leh tur leh kan tu leh fate tana chenna tlak ram siam turin thingphun i uar deuh deuh ang u tiin Green Mizoram Day thingphuntute a chah a ni. Pu C. Lalrinmuana, DFO& Member Secretary DLCGM-in report a pek danin Mamit District chhunga Green Mizoram Day hman tan kum 1999 atanga kumin 2023 thleng hian thingtiak 117540 phun a ni tawh a, Mamit District hian District tithate hnena hlan thin State Level Fire Prevention Award 2014 atang khan pakhatna, pahnihna leh pathumna dinhmunte a lo hauh ve tawh a, kumin 2024 hian State Level Award lawmman pathumna  Mamit District-in kan dawn thu a tarlang bawk. Vawiin vek hian Mamit District chhunga kangmei vengtha thlanchhuah pakhatna Kanghmun pahnihna Darlung leh pathumna Tuidam te hnena lawmman pawisa fai leh chawimawina thuziak Pu V.L. Remliana, Chairman DLCGM/District Bawrhsap chuan a hlan bawk a ni.Lawmman pakhatna hian pawisa fai Rs. 50,000/- pahnihna Rs. 30,000/- leh pathumna Rs. 20,000/- a keng tel a ni. Green Mizoram Day hawnna hun hi Pu Vanlalchhuanga Chhangte, President Sub Hqrs. YMA chuan kaihruaiin Dr. MS Dawngliana Hnamte, Principal GMC chuan lawmthusawina a nei bawk. Kumin Green Mizoram Day thupuiah hian ""I nunna atan thingphun rawh"" (plant trees for your life) tih chu hman a ni a, Green Mizoram Day hawnna hun hman zawh hian Mamit khawpui chhunga Sawrkar Department, Tlawmngaipawl aiawh leh khawtlang hruaitu aiawhte chuan JNV Campus-ah thingtiak 150 an phun a ni. Nagar Van Yojona-ah hian  Chairman, DLCGM leh midang ruat bik te'n thing an phun bawk a ni. Vawiin vek hian nikum 2023 Green Mizoram Day-a Darlak Road-a thingtiak phunte samfaia hnatlanna neih zui nghal a ni bawk. Attachment Loading attachment...",Dated: 11 th Jun 24 1:10 PM,https://dipr.mizoram.gov.in/post/mamit-ah-green-mizoram-day-2024-hman-a-ni
"Hnahthial-ah Green Mizoram Day, 2024 pualin hun hman a ni","741/2024-2025 Hnahthial the 11th June 2024: District Level Committee on Green Mizoram, Hnahthial District buatsaihin vawiin khan Vawkpui Lutar, Hnahthial-ah Green Mizoram Day 2024 pualin hun buatsaih a ni a, District Bawrhsap Pu Chuauhnuna, District Level Committee on Green Mizoram Chairman ni bawk chuan Khuallian niin a hmanpui a, Hnahthial khaw chhunga Sawrkar Department hrang hrangte bakah zirlai naupangte, tlawmngai pawl hrang hrangte leh chanchinthar thehdarhtute an tel. K huallian Pu Chuauhnuna chuan Green Mizoram Day lawmna puala thawk chhuak zawng zawngte chu chibai a buk a, a lawmna puala thing phun tura ruahman a ni chu lawmawm a tih thu a sawi. District Bawrhsap chuan mihringin tul lova thing leh mau, ramngaw leh nungchate kan tih chereu nasat avangin sik leh sa a danglam chho zel a ti a, khawlum chuan kumtinin zual lam a pan zel a ni tiin runthlak a tih thu a tarlang. Sawrkar in Green Mizoram Day puala hun a buatsaih chhan chu thing phun satliah tur nilovin, mipui rilru leh ngaituahnaah thingphun pawimawh zia ‘awareness’ tuh a ni a ti a, ramngaw, thing leh mau te dimdawi nachang hria a, ngaihhlut an hlawh zual zel nan leh thangthar lo awm zel tur te tana ram nuam leh chhenfakawm hnutchhiah a nih theih nana buatsaih a ni, a ti bawk. Pu Chuauhnuna chuan kalkhawmte chu an thing tiak phunte ngaihsak zui zel turin a chah a, ram nuam leh mawi siam turin duat taka enkawl zui theuh turin a sawm bawk. Pu Vanlalzarzoliana, RO Hnahthial leh Member Secretary, District Level Committee on Green Mizoram chuan vawiin hun hi kaihhruiin kum hmasa lama Green Mizoram Day lo hman tawn dan report tawi a pe a, Pu F Zosangliana, MJA Hnahthial President chuan lawmthu sawiin hun tawp a khar. Kumina Green Mizoram Day thupui chu ‘I Nunna atan thing phun rawh' tih a ni. Hnahthiala Green Mizoram Day puala hun hi session hniha then niin chhawng khatnaah hawnna hun tawi hman a ni a, chhawng hnihnaah Hnahthial District-a Department hrang hrang te, tlawmngai pawl hrang hrangte, chanchinthar thehdarhtute leh zirlai naupang ten EF& CC Department remruatna in thing tiak an phun theuh a ni. Thing tiak phunna hmun hi Block 6 a then a ni a, Vawkpui Lutar atanga Thiltlang khaw dai thlengin thing tiak hrang hrang 290 phun a ni. Attachment Loading attachment...",Dated: 11 th Jun 24 12:56 PM,https://dipr.mizoram.gov.in/post/hnahthial-ah-green-mizoram-day-2024-pualin-hun-hman-a-ni
MAMIT DISTRICT-AH SAMAGRA SHIKSHA LEH YMA-TE THAWK HOVIN VIDYANJALI-AH HMA LA HO,"740/2024-2025 Mamit 11th June, 2024 : Central YMA leh Samagra Shiksha Mizoram te'n Mizoram zirna hmasawnna tur atana thawhhona tur MOU an lo ziah angin Mamit District-ah pawh Vidyanjali (School Volunteer Programme) chungchangah District Level Orientation Programme BRC Hall, Mamit-ah nimin khan hman a ni. Pu Laldingliana DEO/DPC Mamit, Mamit Sub Hqrs. YMA President Pu Vanlalchhuanga Chhangte bakah Secretary Pu H.Lalnunfela te'n thu sawiin State Level-a YMA leh Samagra Shiksha thawhhona MOU chu theihtawpa tihhlawhtlin zel an tum thu leh khawtlang mipuite nen zirna lama hmasawn tura tanrual a tul thu an sawi. Vidyanjali hi school mamawhte, a hmanrua (kind) emaw thil tihsak (service) hmang emaw-a community/individual te'n an thawh (contribute)-na tur programme a ni a. Vidyanjali hlawhtlin theihna tura YMA leh Samagra Shiksha lam thawh dun dan tur ruahmanna duan lawk angte leh Vidyanjali Portal hman dan tur chipchiar takin Pu H.Lalrosanga, Dy.DPC & District Nodal Officer chuan Power Point Presentation hmangin zirtirna a pe a. YMA-te nen thawhhona tha leh midangte tana entawntlak taka ke pen ho zel a beisei thu a sawi bawk. He hunah hian Sub Hqrs.YMA hruaitute leh branch hrang hrang aṭangin mi 30 chuang an tel bakah Online mode-in District chhunga YMA Branch hrang hranga mi 42 te'n he programme hi an lo join bawk. Attachment Loading attachment...",Dated: 11 th Jun 24 12:16 PM,https://dipr.mizoram.gov.in/post/mamit-district-ah-samagra-shiksha-leh-yma-te-thawk-hovin-vidyanjali-ah-hma-la-ho1718088412
Green Mizoram Day 2024 pualin Governor Dr Hari Babu Kambhampati chuan state thing - Herhse tiak a phun,"739/2024-2025 Aizawl, the 11th June 2024: Kumin Green Mizoram Day 2024 puala state pum huapa hnatlangah Governor Dr. Hari Babu Kambhampati leh Lady Governor Dr Jayashree Kambhampati te pawh tel ve in vawiin chawhma khan  Circular Lawn, Raj Bhavan-ah Herhse tiak an phun a ni. Green Mizoram Day pual hian Governor chuan Mizoram mipuite hnenah ngenna a siam a. Ramngaw chereu nasa chak lutuk avang sik leh sa danglam mek avanga chhiatna lian tak tak thleng chho mekah hian khua leh tui ten ramngaw humhalh pawimawh zia leh ramngaw siam tura tan lak a pawimawh zia kan hriat thar a tul a ti a. Ramngaw chereu in a nghawng tuihna tlem tial tial te, khawlum leh nungcha a nghawng dan te hre tharin a siamthat hna thawh kawngah khua leh tui ten kan mawhphurhna kan hriatthar leh a tul a ni a ti. Governor secretary leh official dangte pawhin Green Mizoram Day pual  hian Raj Bhavan huam chhungah thing tiak chi hrang hrang an phun bawk a ni. Green Mizoram Day hi June 11, 1999 atang khan hman tan a ni a, chuta tang chuan kum tin June 11-ah hman chhunzawm zel a ni. Attachment Loading attachment...",Dated: 11 th Jun 24 11:38 AM,https://dipr.mizoram.gov.in/post/green-mizoram-day-2024-pualin-governor-dr-hari-babu-kambhampati-chuan-state-thing-herhse-tiak-a-phun
AMC BY-ELECTION CANDIDATE TE SYMBOL,"738/2024-2025 Aizawl, 10.6.2024: AMC Ward XIX atana Corporator thlanna tur By Election, June ni 25 a neih tura candidate te leh an symbol chu hetiang hi a ni: Attachment Loading attachment...",Dated: 10 th Jun 24 9:41 PM,https://dipr.mizoram.gov.in/post/amc-by-election-candidate-te-symbol
"Dr Vanlalthlana, School Education Minister chuan Special Blind School, Durtlang Venglai a matric pass tharte lawmpuinaah Khuallian niin hun a hmanpui","737/2024-2025 Dated: Aizawl the 10th of June: Vawiin khan Special Blind School, Durtlang Venglai chuan an zirlai pathumten matric exam a hlawhtlinna an chan vek avangin lawmpuina programme an hmang a, School Education Department Minister Dr Vanlalthlana chuan Khuallian niin he hun hi a hmanpui. Dr Vanlalthlana chuan zirlaite hlawhtlinna chu a ropui tiin, anmahni zirtira enkawltu Special Blind School-a thawktute chu fak an phu tih a sawi a. Zirlai hlawhtlinna chang tharte chu zirna kawng zawh chhunzawm zel tura fuihin, anmahni ang thova mit lama harsatna neite pawhin hlawhtlinna ropui tak an lo chan tawh thu a sawi a. Zirna sang ber Doctor of Philosophy zir chhuakte awmin College leh University-a thawk chhunzawmte an awm a; tun hnaiah pawh MCS Combined Competitve exam-a hlawhtlinna changte an awm tih a sawi. Minister chuan hmathlir thui tak neih thiamna hi thinlung leh ngaihtuahna zawkah a awm tih sawiin, mit lama harsatna neih chu an nihna sawifiahtu ni lovin, taimakna leh tumruhna avanga hlawhtlinna chang chu an nihna sawifiahtu zawk niin, chu chu vawng reng turin a fuih bawk. He hun hi Dr C Biakmawia, Senior Adviser, Samaritan Association for the Blind chuan kaihhruaiin thusawi hrang hrang ngaihthlak a nih bakah zirlai naupangte atangin zai ngaihthlak a ni a. Dr C Lalmuanthanga, Secretary, SAB chuan lawm thu sawiin Rev. Vanlalchhuanga, Vice-President, SAB chuan malsawm tawngtainain hun a khar a ni. Special Blind School hi kum 2001-a din niin zirlai 32 chuan he school aṭang hian zir chhuak tawh a, mi 19 chuan sawrkar hna nghet an thawk tawh a ni. Engtik lai pawhin mit lama harsatna tawkte tan he school-a zir turin a enkawltute biak pawh theih reng a ni. Attachment Loading attachment...",Dated: 10 th Jun 24 6:43 PM,https://dipr.mizoram.gov.in/post/dr-vanlalthlana-school-education-minister-chuan-special-blind-school-durtlang-venglai-a-matric-pass-tharte-lawmpuinaah-khuallian-niin-hun-a-hmanpui
MINISTER Pi LALRINPUII'N YMA SUB-HQRS LUNGLEI HRUAITUTE A KAWM,"736/2024-2025 LUNGLEI; the 10th, June, 2024: Vawiin chawhnu dar 2 khan Pi Lalrinpuii, Minister for Health & Family Welfare, Social Welfare, Tribal Affairs, Women & Child Development  leh Tourism Department  chuan a chenna in-ah YMA Sub-Hqrs, Lunglei hruaitute a kawm. He inkawmnaah hian YMA Sub-Hqrs , Lunglei President Pu K. Lalfakzuala chuan  Minister Pi Lalrinpuii'n  YMA Sub-Hqrs, Lunglei hruaitute nen a inkawmna hun tha tak siamsak a nih avangin lawmthu a sawi a.  March ni 22, 2024 khan YMA Sub-Hqrs, Lunglei Rorel Inkhawm an nei a, chuta thu pawimawh tak tak leh chhim lam mipui tana tul leh pawimawh relte Minister hnena an thlente hi a theih ang ang a lo bawhzui sak turin an ngen a ni. Chung an thu thlente chu:  Lunglei khawpui chhung tih zau nan Lunglei chhuah lamah hian kawng siam tura hmalak te, YMA Park Mualthuam 'N' a mi hi project lian tham deuha hmalak te, YMA ram Pukpui-ah hian Youth Hostel sak dan ngaituah te,Kawrpui leh Khawthlangtuipui, Khojoisuri leh Malsori khua inkar hi buh bal thar nana ram tha (Potential Area) a ni a. Mizo chhawr theih turin sawrkarin chei bawl se tih te a ni a. Heng bakah hian Home Science zirna College Lunglei a dah, Lunglei Town chhunga Hydrant siam belh, Mipui hmantur Hall lian tha neih leh ATL Road, Lunglei District chhung tih hmasawn te an thlen bawk a ni. Minister Pi Lalrinpuii chuan YMA Sub-Hqrs, Lunglei hruaitute nen inkawmna hun tha tak an nei thei chu lawmawm a ti a, YMA Sub-Hqrs, Lunglei hruaitute thu thlen te chu a thawhpui MLA te nen theitawp chhuaha an bawhzui sak  tur thu a sawi a. Kumin October thla-ah hla  phuah lama hma kan sawn theih nan Lunglei-ah Music Festival buatsaih anih tur thu sawiin; Lunglei Civil Hospital tihchangtlun nan Specilist dah leh ICU hman theih tura hmalak bakah Health Care lam pawh chak taka hmalak a nih tur thu a sawi bawk. Minister Pi Rinpuii hi Lunglei South bialtu MLA Pu Lalramliana (Papuia) chuan a tawiawm a ni. Attachment Loading attachment...",Dated: 10 th Jun 24 4:38 PM,https://dipr.mizoram.gov.in/post/minister-pi-lalrinpuiin-yma-sub-hqrs-lunglei-hruaitute-a-kawm
CHIEF MINISTER HOVIN INTER DEPARTMENTAL MEETING NEIH A NI,"735/2024-2025 Dated Aizawl, the 10th June, 2024: Vawiin khan Chief Minister Pu Lalduhoma hovin Minister te, Advisers to CM te leh Mizoram sawrkara Jt. Director chin chunglam zawng zawng leh DC leh SP zawng zawng te telna Inter Departmental Meeting chu Dawrpui Multi Purpose Hall ah neih a ni. He hunah hian Pu Lalduhoma chuan, kalphung thar, mipui sawrkar din tum kan ni a. Chumi kawngah chuan nangni sawrkar hnathawkte hi sawrkar ruhrel (steel frame of Mizoram) te in ni. Thinlung hrisel tak pu chunga tun hmaa kan lo tih theih ngai loh te pawh tithei, a tha zawnga kan ram thlak thleng thei nih tum turin kan duh che u a ni. Tuna kan kal mek dan aia tha zawk kal dan tur in hriat phawt chuan ziakin ka hnenah rawn thlen ang che u. A thehluttu hming ziah kher pawh a ngai chuang lo, kan duh chu kal dan tur tha zawk hriat kha a ni, a ti. Mizoram First tih hi kan thupui a ni a, thil tha lo hnawl ngam, a tul huna ""No"" ti ngam kan mamawh che u. Mipuite rawngbawltu kan nih angin an tan awlsamna kan chhawpchhuah thiam a ngai a. Lang tlang sawrkar neih ngei kan duh a, conduct rules leh dan kan zawm ngai te zawm chungin sawrkar policy ah kan rinawm tur a ni. Thuruk vawn ngai te kan vawng ang a, dan chunga leng tumah kan awm loh avangin hnathawktuten tha takin dan kan zawm theuh dawn nia. Sawrkar hnathawk social media lama hming lem invuaha conduct rules bawhchhia an awm pawhin kan umzui zel dawn a, confidential document thehdarh chenin kan pumpelh a ngai a ni.  Kan sawrkar hian mipuite aw ngaihthlak zel a duh avangin ""Mipui Aw"" online kan nei a; CM office atangin kan lo vil reng a, a mawhphurtuten tha takin lo kalpui ang che u. Eirukna tihbo kan duh a, sawrkar hnathawk leh consultancy firm inthurual te, supplier thurualpui neih te hi eirukna bul a ni fo, kan khauh hle dawn. Sawrkar hnathawkten Annual Property Returns a hun takah file ngei ngei tur a ni a, a tel lovin vigilance clearance kan pe dawn lo. Hnathawh quality tha chauh neih kan tum avangin Project Monitoring Committee chak tak kan nei a, officer zawng zawng ten tha takin in lo thawhpui dawn nia. Project zawng zawng hi CM Dashboard hmangin kan rawn endik (monitor) vek tawh dawn a, tumah inthlahdah theih a ni dawn tawh lo. Hna reng reng Administrative Approval, Expenditure Sanction leh Work Order awm lovin tuman lo thawh tawh loh tur a ni. Chutiang ti an awm chuan sawrkarin kan umzui lovang. Departmental work reng reng a changtu Minister phalna la hmasa lova thawh phal a ni lo. Department ten eng project pawh kalpui tum ula Planning leh Finance department kaltlang lova proposal thehluh phal a ni lo. K deposit ah pawisa dah a tam em em a, kum 3 leh a aia upa k deposit reng reng department ten lo ching fel thuai turin kan duh che u a ni. Tin, sawrkar hnathawk semrual dan pawh kan dap mek a, allocation of business pawh siam that kan tum. Service inepna (Rivalry) nasa lutuk hi hriat hrehawm kan ti a, hei hian kan thawhhona a tichhe nasain kan hria a ni, a ti. Hand Holding Policy kalpui turin kan inbuatsaih mek a, a dawngtu tur te hi beneficiary kan ti ve dawn lova business partner kan ti dawn a ni. A hlawhtlin nan Line department ten mawhphurhna sang tak in nei dawn a, partner pawh hi duhsak bik nei lova a hlawhtling thei turte chauh thlan tur a ni, tiin sawrkar flagship policy kalpui dan te pawh a tarlang a ni. Heng bakah hian sawrkar duhdan thil pawimawh hrang hrang a sawi bawk. Chief Minister thusawi kimchang hi www.dipr.mizoram.gov.in ah leh a mimal social media account ah te dah chhuah a ni. He hunah hian Home Minister Pu K. Sapdanga leh Minister dang te leh Adviser to CM ten thusawina hun an hmang a. Chumi hnuah official kal khawm te nen hian inkawmhona an nei zui a ni. Inkawm khawmna hi Pu Pratap Chhetri, Deputy Director, I&PR chuan a host-a, kal khawmte lawmna thu Dr. Renu Sharma, IAS, Chief Secretary chuan a sawi a. Sawrkar thar duhdan leh hmalakna te, a ruahmanna tlangpui te a sawi a. Sawrkar hnathawk kal tura beisei te tha taka an kal avangin lawmthu a sawi a ni. Attachment Loading attachment...",Dated: 10 th Jun 24 3:14 PM,https://dipr.mizoram.gov.in/post/chief-minister-hovin-inter-departmental-meeting-neih-a-ni
ADVISER TO CM (TECHNICAL) Er. H. GINZALALA'N CHAMPHAIAH SKILL DEVELOPMENT & ENTREPRENEURSHIP INCUBATION CENTRE A HAWNG,"734/2024-2025 Champhai, the 10th June, 2024: Vawiin chawhma dar 10:00 khan Adviser to Chief Minister (Technical) Er. H. Ginzalala, Champhai North bialtu MLA chuan CHANEM building, Champhai Vengthlangah 'Skill Development & Entrepreneurship Incubation Centre' a hawng. Adviser to CM (Technical) Er. H. Ginzalala chuan Skill Development & Entrepreneurship Incubation Centre, Champhai hawn a ni chu lawmawm a tih thu sawiin, puitlin a nih theih nana DC Office hmalakna fakawm a tih thu a sawi a. Office mai bakah training neihna tur a nih thu tarlangin, a chhung bungrua mamawh angte DC Office-in a ngaihtuah chu lawmawm a tih thu a sawi bawk a. Enkawla thutchilh tur mi fel tak 2 dah thuai a nih tur thu leh Incubation Centre chu idea thawhkhawmna tur hmun a nih thu sawiin, hmalak zelna turah line department hrang hrang hotute finchhuahna leh tawiawmna a ngen a. Champhai District chu Entrepreneurship huanga theihna nasa tak nei a nih thu sawiin, entrepreneurship chu engmah lo atanga bultana hlawhtlinna chang thei tura hmalakna, eizawnna ngelnghet nei tura kawng inkawhhmuhna leh hmalakna a ni, a ti bawk. Champhai North bialtu MLA ni bawk chuan Skill Development & Entrepreneurship Incubation Centre, Champhai chu tu ta mah a nih bik loh thu leh a hmang tangkai duh apiang tana malsawmna ni tura hawn a nih thu sawiin, entrepreneurship lama hmalakna kawnga a tih theih ang apiangte he hmunah hian buaipui a ni ang, a ti a. Entrepreneur-te'n harsatnate remchannaah hmang zawkin hlawhtlinpui nan an hman thu sawiin, Incubation Centre chu thiam zirna hmun pawimawh tak, hmalak dan tur inkawhhmuhna atana ruahman a ni, a ti a. Economy chawikan nana pawimawh tak  entrepreneurship chu Sawrkar hmalakna 'Handholding Policy' hnuaiah ngaihpawimawh a nih thu a sawi bawk. He hun hi Pu K. Zorammuana, Addl. DC Champhai chuan kaihruaiin kalkhawmte lawmna thu a sawi a. Skill Development & Entrepreneurship Incubation Centre atan DC Office atangin office mamawh item 37 dah a nih tur thu a sawi a. Pu Lalruatpuia, PS to Adviser to CM (Technical) in Skill Development & Entrepreneurship Incubation Centre awmzia leh kalphung bakah hmalak dante a sawifiah a. Pu Vanlalpara, DMO -in Incubation Centre atana hman tur white board, Commerce & Industries Department, Commerce Wing atanga thilpek  hlanna hun a hmang a. Pu Lalrinawma, PD, DRDO Champhaiin lawmthu sawiin hun hman a khar a ni. Skill Development & Entrepreneurship Incubation Centre, Champhai hi CHANEM building chhawng 3-naah a awm a, Champhai District hmasawn nana ngaihpawimawh tak, eizawnna tlak ni thei tura thalaite thiamna chher hriam, tihpun leh entrepreneurship lam hawia hmalakna peng pawimawh tak a ni. Adviser to CM (Technical) Er. H. Ginzalala chuan tukin khan Champhai Bazarpui tlawhin bazar tihchangtlunna tur hrang hrangte a enfiah a. Felfai zawka thlai zawrhna tur selling platform siamte, bazar himna tur atana security dah dan turte, bazar fai leh thianghlim neihna atana bawlhhlawh paihna hmun tha zawk siam dan turte chu Commerce & Industries hotute nen an en ho a. Bazar tlawh rual hian bazar chhehvel tihhmasawnna tur hrang hrangte leh tuihawk luankawra plastic bawlhhlawh thenfaina tur hmanrua 'Plastic Awt' siam dan turte pawh khawtlang hruaitute nen an en ho nghal a ni. Adviser to CM (Technical) Er. H. Ginzalala hi Pu V. Lalhmangaiha, DCIO, Pu Vanlalpara, DMO, Commerce & Industries leh staff-te'n an lo dawngsawng a ni. Attachment Loading attachment...",Dated: 10 th Jun 24 1:02 PM,https://dipr.mizoram.gov.in/post/adviser-to-cm-technical-er-h-ginzalalan-champhaiah-skill-development-entrepreneurship-incubation-centre-a-hawng
TOURISM MINISTER IN MOUNT MAWMA ECOLOGICAL PARK CHAKHEI SIAHAAH HAWNG,"733/2024-2025 Dated Siaha, 8th June 2024 : Vawiin chawhma dar 11 khan Mara rama tlang sang ber Mawma tlang a 'Ecological Park' hawnna  inkhawm chu  Upper Primary School, Chakhei- I ah neih a ni a. Pi  Lalrinpuii, Minister, Tourism Department chuan  khuallian niin 'Mount Mawma Ecological Park'  hawnna hi a nei a,  Pu V. Lalengmawia, Addl. Secretary, Tourism Department chuan inkhawm hi a kaihruai a ni. Pi Lalrinpuii chuan kalkhawmte leh Chakhei mipuite  hnena lawmthu sawina neiin, Zofaten tangkai taka an chhawr tur leh a duh apiangte tana tlawh theih turin 'Mount Mawma Ecological Park' chu lawm takin a hawng a. Siaha District chhungah khua 24 a tlawh tawh tih tarlangin, Mara mipuiten lawm taka an lo dawnsawn thinna chu fakawm a tih thu a sawi a ni. Pi  Lalrinpuii chuan a enkawl mek Tourism Department- in hnathawh tur hmachhawp tam tak a nei tiin, a bik takin Mizoram pawn lam atanga Khualzin tam zawk hip tum mek a ni, a ti a.  Siaha district pawhin Tourism department hmalakna hi a chhawr dawn hle a ni tiin, vawiina hawn tak 'Mount Mawma Ecological Park ' pawh hian tlawhtu tamtak neih belh zelin Chakhei mipuiten hlawkna tam zawk an nei dawn a ni, a ti. Pi Lalrinpuii chuan Siaha district chhunga khaw then khat Community Hall  la nei lo te tan theihtawp a chhuah mek tih a sawi a. Mi tam takin an tlawh fo thin 'Beino Caslte'  panna kawng laihna turin Asian Development Bank (ADB) atanga sum leh pai hmuh a beisei awm hle tih a tarlangin Mizoram sawrkarin Mara mipuite a theihnghilh ngai dawn lo a ti a. Sawrkar chu Mizoram mipuite tana awm a nih  angin mipuite sawrkara rinna nghat ngam turin a chah bawk. Tourism Minister chuan 'Mount Mawma Ecological Park' siam hna thawk  tura thlan M & M Construction & Consultancy- ten hna tha taka an thawh theihna tura  khawtlang mipuiten theihtawp an chhuah chu fakawm a tih thu a sawi a. Contractor pawhin khawtlang mipuite rawn chung zela hna a thawh bakah hnathawk tura khawchhung mi leh sa tamzawk chhawr a ni chu a entawn tlak hle a ni, a ti . Chakhei mipuite leh Contractor-te inkarah thawhhona tha tak a awm avangin hna tha tak leh a hun takah zawh a ni a ti a, hetianga thawhhona tha hi midangte pawhin ching thar zel se a duh thu a sawi .  Chakhei mipuite chu neitu thinlungpu chung zela  'Mount Mawma Ecolgical Park' enkawl tlat tur a fuihin Pi Lalrinpuii chuan hmalam hunah duhsakna sang ber a hlan nghal. Pu K. Lalruatsanga, Asst. Engineer, Tourism Department chuan technical report pekna a nei a. Report atanga a lan danin, Mount Mawma Ecological Park, Chakhei siamna tur hian North Eastern Council (NEC) atangin cheng nuai 236.17 hmuh niin, M & M Construction & Consultancy, Ramhlun Vengthar, Aizawl ten hna hi an thawk a. Ni 1, April 2023 atang khan hna thawh tan niin Ni 5, February 2024 khan hna hi thawh zawh fel a ni . Mount Mawma Ecological Park -ah hian Trekking/Hiking route- Mawma tlang chhip thlengin Cubic lung hmanga steps siam a ni a, Trekking/ Hiking route- ah hian chawlhhahdamna tur (Waiting/Rest shed) pathum siam tel a ni bawk. Suspension bridge pawh siam niin, Camping Ground- panga bakah Watch Tower leh Entry Gate- te siam tel a ni a.  Wildlife Enclosure- Birds net-128, fencing- 946 m, Artificial Pond- 1 siam niin, Orchid-460 phunthar a ni bawk. Vawiin 'Mount Mawma Ecological Park'  hawnna inkhawmah hian MTP Headquarters, MTP Sub- Headquarters, Chakhei  leh Mount Mawma Research and Development Society (MODESTY)  te hnen atangin thusawi tawi ngaihthlak a ni bawk a. Pi C. Ramsangzuali, Tourist Officer chuan 'Responsible Travel Pledge' sawihona kaihruaiin  Pi R. Lalrodingi, Director, Tourism Department chuan lawmthu sawina neiin inkhawm a khar. Attachment Loading attachment...",Dated: 8 th Jun 24 5:44 PM,https://dipr.mizoram.gov.in/post/tourism-minister-in-mount-mawma-ecological-park-chakhei-siahaah-hawng
"MSPMC Team-in Eklavya Model Residential School, Tlungvel an tlawh","732/2024-2025 Aizawl, 8.6.2024: Mizoram sorkar hnuaia development works hrang hrang endik tura din, Mizoram State Project Monitoring Committee (MSPMC) chuan nimin (7.6.2024) khan Eklavya Model Residential School, Tlungvel chu an tlawh. EMRS hi Ministry of Tribal Affairs, Govt. of India in Article 275 (i) hnuaia hmun kilkhawra SchedulednTribe (ST) naupang ten National Standard Quality Education an neih theihna tura ruahman a ni a. Middle School leh High School Level naupang ten CBSE Standard a thlawnin an zir theihna tura buatsaih a ni. MSPMC Team hian Plan angin building-te sak a ni em tih uluk takin an endik a. He school hi ni 8.6.2024 ah an hawn dawn avangin, building la zawh fel loh te chu a rang thei ang bera zawh anih theih nan hna kalpui dan turte chu a thawktute an sawipui. EMRS, Tlungvel-in a ken tel te chu:- 1. School Building Rs.4,42,16,000 senga sak te, 2. Boys & Girls Hostel Rs.3,53,81,000 ve ve senga sak te, 3. Kitchen & Dining Rs. 89,05,000 senga sak te, 4. Principal Quarter Rs.39,24,000 senga sak te, 5. Type III Quarter pahnih Rs.2,48,88,000 senga sak te, 6. Type II Quarter pakhat Rs.1,20,35,000 senga sak te, 7. Guest House Rs.29,40,000 senga sak te bakah Football Ground, Volleyball Court, Basketball Court, Archery Range leh Swimming Pool te pawh a kengtel a ni. MSPMC endikna ah hian Er. Vanlalruata Sailo, Secretary; Er. H. Laldintluanga (Member, MSPMC); Pi Vanchhungi (Task Force, MSPMC); Pu Vannunmawia (PA to VC) te bakah SW&TA Department atangin Pu F. Vanlalruata (Programme Manager) leh Benhyafea Lalrinhlua (JE) ten an tel a. Eklavya Model Residential School hotute an tel bakah building satu contractor - VRS Construction atangin an General Manager, Site Engineer, JE leh RO te koh an ni bawk. Attachment Loading attachment...",Dated: 8 th Jun 24 4:56 PM,https://dipr.mizoram.gov.in/post/mspmc-team-in-eklavya-model-residential-school-tlungvel-an-tlawh
"Sports & Youth Services Minister, Pu Lalnghinglova Hmar chuan Mizoram Sports Conclave chungchangah thu thar lakhawmtute a kawm","731/2024-2025 Aizawl, the 8th June 2024: Vawiin chawhnu dar 2:00 khan Sports & Youth Services Minister, Pu Lalnghinglova Hmar chuan a office chamber-ah, Mizoram Sports Conclave chungchangah thu thar lakhawmtute a kawm. He hunah hian Minister chuan Mizoram Sports Conclave – Preparing Mizoram for Olympic Games, 2036 hi June ni 13-14, 2024 ah Baptist Centre, Falkland, Aizawl-a neih turin ruahman a ni tih a sawi. Mizoram Sports Conclave hi National level sports intawhkhawmna niin, Olympics 2036 a Mizo infiammi tam thei ang berin Olympic medal an awrh theihna tura inbuatsaihna hmasa a ni. Mizoram-a National level Sports Conclave hmasa ber tur niin, India ram state zingah Mizoram hi Olympics 2036 vision nei a National level Sports Conclave buatsaih hmasa ber a ni bawk a ni. Olympics 2036 thlen tumin India a inbuatsaih a, October 14, 2023-a International Olympic Committee (IOC) session-ah khatihlaia Prime Minister Narendra Modi chuan India in Olympics 2036 thlen a tum thu hi a sawi. India hi khawvela economy lian ber pakhat a ni tawh a, Olympics thleng thei khawpa tha sports infrastructure leh facility a siam thei dawn. Chutihrualin, Olympic level-a hlawhtling tur chuan infrastructure tha ringawt a tawk lo a, heng infrastructure leh facility tha tak taka inel tur infiammi tha neih tel a ngai. Chumi tur chuan tun atangin infiammite hmasawnna (athlete development) ngaihtuah a, hma lak nghal char char a tul tawh a ni. Sports Minister leh Sports & Youth Services Department-a official te’n Central Sawrkar-ah theihtawp chhuahin hma an la a, Ministry of Youth Affairs & Sports, Department of Sports chuan ‘Mizoram Sports Conclave – Preparing Mizoram for Olympic Games, 2036’ buatsaihna’n ni 27.02.2024 khan Scheme of Human Resources Development in Sports (HRDS) hnuaiah Rs. 68,80,500/- (Cheng nuai sawmruk pariat, singriat leh zanga) a sanction a ni. Sports Conclave hi March thlaa neih tum phawt a ni a, mahse Lok Sabha inthlan vangin a hun sawn a ni. North East State pathum heng – Assam, Manipur leh Meghalaya Sports Minister te, SAI atangin Director General leh hotu dang te, Indian Olympic Association CEO, Ministry of Youth Affairs and Sports-a Secretary leh Services Sports Control Board (SSCB) Secretary te chu Sports Conclave-a tel thei ngei tura beisei an ni. Tata Trusts, Reliance Foundation Sports, Tata Steel leh Inspire Institute of Sports-a an hotute’n sawmna pawmin an tel thei dawn bawk a ni. India ram chhung leh pawna prominent sportsperson leh journalist te, Olympic sports discipline a Indian Federation/Association hruaitute, Mizo in Olympian kan neih C. Lalremsanga leh Lalremsiami te bakah Mizo infiammi hlawhtling dangte pawh an tel dawn a ni. Sports Conclave hi Olympic Games-a medal kan hlawh chhuah theihna tura inbuatsaihna a nih angin, medal lak beiseiawm deuhna sports discipline te thlurbing a ni ang. Conclave-ah hian infiammite hmasawnna ngaih pawimawh ber a ni ang a. Sawrkar, private sector, sports federation/association leh khawtlang anga mawhphurhna neih te zirho a, hmalak dan tur ruahmanna siam nghal zel tum a ni. Infiammite hmasawna tura pawimawh dang, coaching, infrastructure leh facility tha zawk neih theih dan turte pawh ngaih pawimawh a ni ang. Sports Conclave hi Olympic Games 2036 tinzawn chunga neih tur a ni. Hemi huna rilru leh taksa vanglai hmang chho tur, tuna kum 8 leh 15 inkar te sports-a an hmasawnna tur ngaih pawimawh an ni ang. Mizoram Sports Conclave hi kumdangah pawh neih chhunzawm zel tum a ni a, Mizoram Sports Conclave pual hian website mizoramsportsconclave.com siam a ni. Hemi kaltlang hian Conclave a tel turte in register theih a ni. Attachment Loading attachment...",Dated: 8 th Jun 24 4:53 PM,https://dipr.mizoram.gov.in/post/sports-youth-services-minister-pu-lalnghinglova-hmar-chuan-mizoram-sports-conclave-chungchangah-thu-thar-lakhawmtute-a-kawm
"Adviser to Chief Minister (Technical) Er. H.Ginzalala'n Champhai District chhunga Sawrkar department hotute, NGO hruaitute leh Entrepreneur-te a kawm","730/2024-2025 Champhai, the 8th June, 2024: Adviser to Chief Minister (Technical) Er. H. Ginzalala, Champhai North bialtu MLA ni bawk chuan vawiin khan Circuit House Conference Hall-ah Champhai District chhunga Sawrkar department hotute, NGO hruaitute leh Entrepreneur-te kawmin hmasawnna tur project hrang hrangte a sawipui. Adviser to CM (Technical) Er. H. Ginzalala chuan kum 5 chhung atana ram rawngbawl tura thlan a ni chu lawmawm tiin, ram leh hnam rawngbawl kawngah Sawrkar hnathawk, NGO leh mipuite tawiawmna a ngen a; tanrualna leh lungrualna nena kan thawhho phawt chuan hma kan sawn thei a ni, a ti a. Sawrkarin line department hrang hrangte inkara thawhhona a ngaihpawimawh thu sawiin, NGO te nena huapzo taka inrawnkhawmna neih chuan rah tha a chhuah ngei a beisei thu a sawi a. Khuarel thil siam leh mawinate ti chhelo zawng leh nakin zela harsatna thlen lo thei ang bera hmasawnna ruhrel siam ngaihpawimawh a tul thu a sawi sawi a. Hmalakna tur project hrang hrang tarlante chu neitu leh mawhphurtu bik awm lo, kan zavaia tanrualna tur a ni, a ti a. Project hrang hrangah intrepreneur-te dah pawimawh an nih dawn thu leh khawtlang mipuite pawh zau zawka rawn tum a nih thu a sawi a. Hmasawnna thlen turin inherdanglam ngam a tul thu leh chin dan tha zawk leh ngaihtuahna thar sen a tul thu a sawi bawk. He hunah hian Champhai khawpui leh Champhai North bial chhung khaw hrang hranga hmalakna ngaihpawimawh hmasak tur, 'Prioritized Sector for Champhai North (Thumrawn Policy)' chu chhawpchhuaha sawiho niin, Line Department hrang hrangte hmalak theih dan turte ngaihtuahho a ni a. Heng zingah hian Champhai khawpui leh a chhehvel khuate chawmzo thei tur Tuikûal Rain Water Harvesting Project, recreational tourism, eizawnna pe thei tur, thlai chawmna leh pawimawh dangtea hman theih tura ruahmanna siam chungchangte, Elevated Market, Darthangvunga Point-a siam thei tura ruahmanna awmte, Lailiphaia ran chaw Super Napier BXN fodder ching tura hmalaknate bakah Service sector, Secondary sector, Tourism, Animal Husbandry & Fisheries Development, Milk & Milk By-product, Animal Feed Development leh Training & Capacity building program kalpui dan turte sawiho a ni a. He hunah hian Champhai khawpui tan Service sector leh Industry sector-te ngaihpawimawh tum a nih thu leh thingtlang khuaahte a khaw mil zela Agriculture & Allied sector-a hmalak ngaihpawimawh tum a nih thu tarlan a ni. Vawiin hun hman hi District Bawrhsap Pu James Lalrinchhana chuan kaihruaiin kalkhawmte lawmna thu sawiin inhmelhriattirna hun a hmang a. Pi H. Lalhmachhuani, DDM, NABARD in District Level Sensitisation Workshop on RIDF a nei nghal bawk. He hunah hian Adviser to CM (Technical) bultumin kumin HSSLC, 2024 result chhuaka Commerce Topper David Lalhminghlua S/o Paul Zakhuma, Champhai Vengthlang hnenah chawimawina Laptop hlan a ni a. Er. H. Ginzalala chuan Champhai District-in HSSLC topper a nei chu lawmawm tiin, zirna kawnga midang kaiharhtu ni zel turin a fuih nghal bawk. Attachment Loading attachment...",Dated: 8 th Jun 24 4:17 PM,https://dipr.mizoram.gov.in/post/adviser-to-chief-minister-technical-er-hginzalalan-champhai-district-chhunga-sawrkar-department-hotute-ngo-hruaitute-leh-entrepreneur-te-a-kawm
"Dr Vanlalthlana, School Education Minister chuan Mizoram Civil Pensioners Association,Ramhlun North Branch Silver Jubilee lawmna chu Khual lian niin hun a hmanpui","729/2024-2025 Dated: Aizawl the 8th of June: Vawiin khan Mizoram Civil Pensioners Association, Ramhlun North Branch chuan Silver Jubilee lawmna hun Ramhlun Indoor Stadium-ah an hmang a, bialtu MLA, Dr Vanlalthlana, School Education Minister chu Khual lian niin he hun hi a hmanpui. Minister Dr Vanlalthlana chuan pensioner-te chu chhungkua, khawtlang leh ram leh hnam tana mi pawimawh tak an ni tih hriain, an tawnhriat chu mi dang tana hmang ṭangkai zel turin a chah a. Sum enkawl leh sum peipun chungchang pawh sawi langin, sum peipun uar a ṭul rualin, a pung tam ringawt um lo a, fimkhur taka sum enkawl an thiam a ṭul thu a sawi. Minister hian Silver Jubilee souvenir magazine a tlangzarhsak nghal a ni. He hunah hian member 100 vel a tel theiin member boral ta mi 102 sunna hun neih a ni. General Headquarters aṭangin President, General Secretary leh Consultant ten an telpui a ni. Hruaitu hlun chawimawina hun hman niin Ramhlun North Branch President leh Secretary ni lai mekte hnenah chawimawina hi hlan a ni. Attachment Loading attachment...",Dated: 8 th Jun 24 4:16 PM,https://dipr.mizoram.gov.in/post/dr-vanlalthlana-school-education-minister-chuan-mizoram-civil-pensioners-associationramhlun-north-branch-silver-jubilee-lawmna-chu-khual-lian-niin-hun-a-hmanpui
"Agriculture Minister Pu Vanlalruata’n Khawzawlah DAO, KVK leh IR&WC hmun a tlawh","728/2024-2025 Khawzawl, 8th June 2024: Tukin khan Agriculture Minister Pu Vanlalruata chuan Khawzawlah a department chan hnuaia office pathum - District Agriculture Office, & Krishi Vigyan Kendra (KVK)  leh Irrigation & Water Resources Department Office te a tlawh. Agriculture Minister Pu Vanlalruata hi office hotu ten lo dawngsawngin, Department hmalakna leh hmachhawp te a hnenah hian an lo thlen a. Minister ho hian kuthnathawktute tana hmasawnna tur hrang hrang te an sawi ho a ni. KVK, Khawzawl-a inkawmhona hunah hian Dr. Malsawmkimi Senior Scientist & Head chuan KVK te hnathawh dan, loneitute hnena enchhinna hrang hrang an lo neih tawh dan leh an hlawhtlin pui tawh te Power Point Presentation hmangin a entir a ni. Pu Vanlalruata chuan kuthnathawktute tana KVK hnathawh pawimawh zia sawiin, KVK a thawkte thahnemngai taka thawhhona tha tak neih chhunzawm zel turin a fuih. Attachment Loading attachment...",Dated: 8 th Jun 24 3:07 PM,https://dipr.mizoram.gov.in/post/agriculture-minister-pu-vanlalruatan-khawzawlah-dao-kvk-leh-irwc-hmun-a-tlawh
Pu W. Chhuanawma’n Varhva lei a hawng,"727/2024-2025 Tlangpui, 8th June 2024: Vawiin khan Pu W. Chhuanawma, Dy Govt Chief Whip, Tuichang bialtu MLA chuan Tlangpui khuaah Varhva lei a hawng. Varhva lei hi Tlangpui leh Khawlailung inkalpawhna tangkai tak a ni dawn a, Mizoram khaw chhak lam leh chhim lam district te inkalpawhna nasa takin a tihnai dawn a ni.Lei hi feet 9 a zau, feet 10 a sang, a ban leh ban inkar teha feet 29 a thui a ni. Lei siam nan hian cheng nuai 5.8 (₹5,86,318) hman a ni a. Lei siam nan hian Tlangpui khawtlangin ₹1,90,670, Tlangpui Welfare ten ₹1,74,100, Bialtu MLA Pu W. Chhuanawma’n ₹30,000 an thawh a,  he mi bak zawng ₹1,91,548 hi Pu H. Lalsiamliana’n a tum sak a ni. Lei dawh nan hian khawtlang leh mi thahnemngai ten tha leh sum nasa takin an thawh a, heng zawng zawng nena chhut hian nuai 10 chuang seng anga ngaih a ni. Lei hawnna inkhawm Tlangpui Community Hall-a neihah hian Pu W. Chhuanawma chuan Tlangpui khawtlang ten  sawrkar tha chakna beisei mai lova, tanrualna hmanga lei an dawh chu ropui a tih thu sawiin Zoram puma puandarh tlak chanchin ngaihnawm leh ropui a ni, a ti a. Tuichang bialtu MLA hian Tlangpui khaw hmalakna chu Mizoram khaw dangte tan pawha entawntlak nia a hriat avangin Assembly House-ah hial pawh a lo sawi chhuak tawh a, Assembly Recess Room-ah ngei pawh Member dang ten hriat chian chakin an zawt zui  tih a tarlang. Dy Govt Chief Whip Pu W. Chhuanawma chuan John F. Kennedy a thu sawi lar tak pakhat ‘Ramin enge min tih sak ang ti lovin, Ram tan enge ka tih theih ang’ tih thu chu Tlangpui khawtlang nunah a lang chiang hle a ni, a ti a. Lei dawhna tura tha nasa taka thawhtu Tlangpui khawtlang mipuite, khaw chhuak leh Pu H. Lalsiamliana te chungah lawmthu a sawi a ni. He huna thusawitu dang MIFCO Chairman Pu Lalthazuala Royte chuan MIFCO chu loneitute leh kuthnathawktute banphakah awm an tum tih a sawi a. Bialtu MLA Pu W. Chhuanawma ruahmannaa sapthei leh lakhuihthei chingtute kawmna hun tha a nei thei chu lawmawm a tih thu a sawi bawk. Kuthnathawktu ten man man zawk leh hlawk zawka thlai an hralh theih nan sawrkarin hma a la dawn a, mipuite chu taima taka hna lo thawh chhunzawm zel turin a ngen a ni. Varhva lei hawnna inkhawm hi Tlangpui VCP Pu Lalbiaktluanga chuan a kaihruai a. Pu H. Lalsiamliana chuan Varhva lei din a nih dan technical report a pe a ni. Attachment Loading attachment...",Dated: 8 th Jun 24 3:01 PM,https://dipr.mizoram.gov.in/post/pu-w-chhuanawman-varhva-lei-a-hawng
Tualpui khawtlang buatsaih Chief Minister Pu Lalduhoma chawimawina hun kharna hmang,"726/2024-2025 Tualpui, 8th June 2024: Tualpui khawtlangin an buatsaih, Chief Minister Pu Lalduhoma chawimawina hun chu nizan khan Tualpui Mual zawlah a kharna hun hman a ni. Chief Minister Pu Lalduhoma chuan hun lawmawm tak an hmang thei chu  a vanneihthlak hle a ni, a ti a. He hun hmang tura an inbuatsihna kawngah Tualpui khawtlang chuan an theihna zawng zawng an hlan tih a hriatpui thu sawiin an chunga khawtlang thatna chu an chhungkuain an theihnghilh tawh loh tur thu a sawi. Chief Minister hian Tualpui khawtlangin nikhat thil thuah Minister-te kaltlanga thilpek an dawn chu a tam thamin, a lawmawm hle tih a sawi a. Tualpui khua, miin an hriat ngai loh chu tunah chuan mi hriat hlawh a lo ni ta a, hei vang hian  ram pum entawn tur an ni tih inhria a, khawtlang inrelbawlna pawh mite entawntlaka kalpui turin a ngen a ni. Agriculture Minister Pu PC Vanlalruata, PWD Minister Pu Vanlalhlana leh Dy Govt Chief Whip, Tuichang bialtu Pu W. Chhuanawma te chuan Tualpui khuain Pu Lalduhoma chawimawina hun an buatsaih an hmang ve thei chu lawmawm an tih thu an sawi a. Pu PC Vanlalruata hian Tuipui atanga Tualpui Rusi Ramah Agriculture Link Road an lai hmasa ber dawn tih sawiin; Pu Vanlalhlana hian Khawzawl atanga Rabung Peng kawng chu kumin chhung ngeia siam that an tum tur a sawi bawk a ni. Aizawl South - II bialtu MLA Pu Lalchhuanthanga chuan Tualpui khawtlangin Pu Lalduhoma lawmna leh chawimawina hun an buatsaiha a tel ve thei chu a lawm thu a sawi a. Tualpui khua chu khaw nuam tak, faina leh ramngaw humhalhna kawnga thawk tha khua an nihna chhawm nung zel turin a chah. Pu Lalduhoma chawimawina hun kharna programme hi Pu Malsawmdawngtluanga, Joint Secretary, CM Chawimawina Organising Committee chuan a kaihruai a. Pu C. Sangthuama chuan chhungkaw aiawhin thu a sawi a; zai, lam leh drama te enho niin, Organising Committee Chairman Pu C. Lalromawia’n lawmthu sawina hun a hman zawhah inkhawm hi tihtawp a ni. Attachment Loading attachment...",Dated: 8 th Jun 24 2:48 PM,https://dipr.mizoram.gov.in/post/tualpui-khawtlang-buatsaih-chief-minister-pu-lalduhoma-chawimawina-hun-kharna-hmang
Pu W. Chhuanawma leh MIFCO Chairman ten Chawngtlai leh Khawhai khuaa sapthei chingtute an kawm,"725/2024-2025 Khawzawl, 8th June 2024: Vawiin khan  Tuichang bialtu MLA Pu W. Chhuanawma leh MIFCO Chairman Pu Lalthazuala Royte te chuan Chawngtlai leh Khawhai khuaah sapthei  chingtute an kawm. Chawngtlai leh Khawhaia Sapthei chingtute chuan, Bialtu MLA Pu W. Chhuanawma leh Pu Thazuala Rawite MIFCO chairman hnenah an harsatna tawh hrang hrangte lo thlenin thawhhona tha zawk an neih theih dan tur an sawi khawm a ni. Pu W. Chhuanawma chuan Sapthei chingtu ten mumal zawka Sapthei an tharchhuahte an hralh chhuah theihna turin hmalak pui a tum thu leh a theihna apiangah an tan a din zel tur a sawi a.  Chawngtlai khuaah Rural Bank emaw Apex Bank a awm theih nan hmalak mek a nih pawh a sawi bawk. Pu Lalthazuala Royte, MIFCO chairman chuan Chawngtlai leh Khawhaia Sapthei te chu a hranpa a zirchiang leh turin ruahmanna thar nen tlawh leh ngei a tum thu a sawi a, Sapthei chingtute chu tun aia uar zawka hma la turin a chah a ni. Attachment Loading attachment...",Dated: 8 th Jun 24 2:38 PM,https://dipr.mizoram.gov.in/post/pu-w-chhuanawma-leh-mifco-chairman-ten-chawngtlai-leh-khawhai-khuaa-sapthei-chingtute-an-kawm
"Excise and Narcotics Department Minister hovin ""Zu leh Ruihhlo Do Beihpui thlak"" hawnna hun hman a ni","724/2024-2025 Aizawl the 8th June, 2024: Vaivakawn khawtlang chuan vawiin Chawhma dar 11:00 khan Vaivakawn huamchhung Sairang Kawngpuiah ""Zu leh Ruihhlo do beihpui thlak"" hawnna hun hman a ni a, Pu Lalnghinglova Hmar, Aizawl West II Bialtu MLA & Excise and Narcotics Department Minister ni bawk chu khuallian niin beihpui thlâk hi a hawng. He hunah hian Minister Pu Lalnghinglova Hmar chuan Vaivakawn mipuiin tang ruala ruihhlo do an tum tlat hi a tha a tih thu a sawi a, sawrkar nen thawhhona tha tak an neih a theihtawp an chhuah chuan an tum a hlawhtlin ngei a rin thu a sawi bawk. Sum leh pai lamah theih ang a tanpui a tum thu a sawiin Vaivakawn Local Council hnenah cheng ₹20,000 a pe a, a tul ang zelin sum lama tanpui zel a inhuam thu leh harsatna an neih huna biak theih reng a ni tih a sawi bawk. Attachment Loading attachment...",Dated: 8 th Jun 24 1:34 PM,https://dipr.mizoram.gov.in/post/excise-and-narcotics-department-minister-hovin-zu-leh-ruihhlo-do-beihpui-thlak-hawnna-hun-hman-a-ni
PWD Minister-in New Chalrang khua hnenah Silpauline a hlan,"723/2024-2025 Khawzawl, 8th June 2024: PWD Minister Pu Vanlalhlana chuan vawiin khan PWD Khawzawl Division huam chhung a leimin hlauhawmna hmun New Chalrangah Silpaulin 40, Thirzai 25 kgs leh Pliers a hlan. He Leimin hlauhawmna hmun hi Pradhan Mantri Gram Sadak Yojana II Scheme hnuaia Khawzawl- Biate Road laih vanga min hlauhawm a ni a, PMGSY scheme ah hian compensation component a awm lova, Amaherawh chu Department-in kawng laihna avanga leimin mai thei, mipui tana hlauhawm anih avangin a remchan dan ngaituahsakin  silpauline pek an ni. PWD Minister Pu Vanlalhlana  hian PWD Khawzawl Division Complex chhunga Auditorium sak mek chu a hmunah a enfiah nghal bawk. Attachment Loading attachment...",Dated: 8 th Jun 24 10:29 AM,https://dipr.mizoram.gov.in/post/pwd-minister-in-new-chalrang-khua-hnenah-silpauline-a-hlan
Transport Minister-in Khawzawl DTO hmun tur a tlawh,"722/2024-2025 Khawzawl, 8th June 2024: Tukin khan Transport Minister Pu Vanlalhlana chuan Khawzawl District Transport Office (DTO) hmun tura Dy. Govt Chief Whip Pu W. Chhuanawma leh Khawzawl Bawrhsap Pu K. Lalrohlua ten an lo ruahman - DC Office Building hlui, Khawzawl Darngawn Veng ami chu a tlawh. Minister Pu Vanlalhlana chuan DC Office Building hlui chu chhuahsan tawh ni mah se uluk taka enkawl zui anih avangin tha a tih thu a sawi a. Transport Minister hian DTO Office a thawktu tur te lak tura ruahman mek a nih thu pawh sawiin remchang hmasa berah DTO Khawzawl chu function chhoh tir a ni dawn, a ti. Minister hi Khawzawl Bawrhsap Pu K. Lalrohlua leh official dang ten an tawiawm. Attachment Loading attachment...",Dated: 8 th Jun 24 9:29 AM,https://dipr.mizoram.gov.in/post/transport-minister-in-khawzawl-dto-hmun-tur-a-tlawh
DISTRICT ELECTION OFFICER CHAMPHAIIN LAWMTHU A SAWI,"721/2024-2025 Champhai, the 7th June, 2024: Boruak muanawm leh felfai tak hnuaiah Lok Sabha Inthlanpui, 2024, hlawhtling taka Champhai District-a neih a nih avangin Pu James Lalrinchhana, District Election Officer, Champhai District chuan lawmthu a sawi. District Election Officer chuan Lok Sabha Inthlanpui, 2024 tluang taka kalpui a ni chu lawmawm tiin, inthlanpui hlawhtling tak neih theihna tura hmalatu zawng zawngte chungah lawmthu a sawi a. Chief Electoral Officer leh Returning Officer-te kaihhruainate, team hrang hrang Nodal Officer-te leh member-te, Master Trainer-te, Sector Officer-te, Booth Level Officer-te leh Polling Station hrang hranga Polling Official-te, Counting Official-te leh DC Office Staff-te tawiawmna tha tak avangin lawmthu a sawi bawk. Heng bakah hian inthlan chhung zawnga Office hrang hrang atanga Officer leh Staff-te bakah kohhran hrang hrangte, Bharat Scouts & Guides-te, NGO te, MPF te leh media hrang hrangte tawiawmnaah lawmthu a sawi bawk.",Dated: 7 th Jun 24 8:32 PM,https://dipr.mizoram.gov.in/post/district-election-officer-champhaiin-lawmthu-a-sawi
AFRICAN SWINE FEVER LAKA HIM THEIH NANA CHAMPHAI DISTRICT MAGISTRATE THUCHHUAH,"720/2024-2025 Champhai, the 7th June, 2024: A.H & Vety. Department atanga thu dawnin a tarlan danin Mizoram District hmun hrang hrangah vawk natna hri hlauhawm tak, African Swine Fever (ASF) leng mekin ziaawm lam a pan thei lova. He hri leng avang hian Champhai District-in harsatna a tawh lohna tur leh vawk vulhtute'n he hri avanga harsatna an tawh lohna turin Pu James Lalrinchhana, District Magistrate, Champhai District chuan Sec. 144 CrPC, 1973 (Act II of 1973) in thuneihna a pek angin khapna thupek hetiang hian a chhuah. 1) Champhai District chhungah ram dang leh state dang bakah district dang atanga vawk, vawksa leh vawksa atanga siam reng reng lakluh phal a ni lo. 2) District dang atanga vawk, vawksa leh vawksa atanga siam lak luh leh thawn chhuah khap tlat a ni. 3) District chhung veng dang/khaw dang atanga vawk, vawksa leh vawksa atanga siam lak luh leh thawn chhuah khap tlat a ni. 4) Vawk damlo talh khap tlat a ni. 5) Vawk damlo a awm chuan dah hran vat tur a ni a, vawk thi reng reng thuk taka phum tur a ni. 6) Vawk thi leh damlo an awmin A.H. & Vety Official-te hriattir vat tur a ni. He thupek zawm lo tu chu IPC Sec. 188 hmanga hrem an ni ang. He thupek hian chhuah a nih (June ni 7, 2024) atanga thla hnih (2) chhung a huam ang.",Dated: 7 th Jun 24 8:30 PM,https://dipr.mizoram.gov.in/post/african-swine-fever-laka-him-theih-nana-champhai-district-magistrate-thuchhuah1717772459
Higher & Technical Education Minister Dr.Vanlalthlana hoa thutkhawmna neih a ni,"719/2024-2025 Aizawl, the 7th June: Vawiin khan School Education Department leh Higher & Technical  Department hotute chuan Higher & Technical Education Minister, Dr.Vanlalthlana hoin Conference Room, Samagra Shiksha Office, Mc Donald Hill, Aizawlah thutkhawmna an nei a ni. He hunah hian Minister Dr. Vanlalthlana chuan Education World Forum London-a ni 19th-22nd May 2024-a neih taka hun a va hman atanga a zir chhuah pawimawh tak takte a sawi a, tunlai khawvel Artificial Intelligence (AI)-in min luhchilh tawh ziate sawiin, hemi hmachhawn tura kan inpuahchah a tul tih a sawi bawk. AI leh a kaihhnawih hrang hrangte zirlaite tana hman tangkai theih dan tur a tarlang a, Education Outcome Fund atanga puihna dawn theih dante ngaihtuah a tul tih a sawi bawk a ni. Minister chuan Education World Forum 2024-ah hian hotu lu pawimawh tak takte hmelhriatin a kawm a, naupang zirna lama hmasawn thei turin an puihna a ngen nghal a ni. He thutkhawmnaah hian Education World forum 2024-a thupui hrang hrang “Encouraging AI understanding, Building human relationships and resilience, and accelerating climate action” chungchangte sawiho a ni a. Zirlaiten an tangkaipui zawk nan zirna in, school leh college syllabus-ah te AI, basic coding, data analysis te telh ni se tih rawtna siam nghal a ni. He thutkhawmna hi zawhna leh chhanna a khar a ni. Attachment Loading attachment...",Dated: 7 th Jun 24 5:44 PM,https://dipr.mizoram.gov.in/post/higher-technical-education-minister-drvanlalthlana-hoa-thutkhawmna-neih-a-ni
Lawngtlaiah Myanmar leh Bangladesh aṭanga raltlan lo lut chungchang ngaihtuahin District Level Committee an ṭhu khawm,"718/2024-2025 2024 Nikir thla ni 7: Vawiin khan Lawngtlai District Level Committee on Myanmar and Bangladesh Refugees chu an Chairman, Lawngtlai District Bawrhsap Pu Cheemala Siva Gopal Reddy hovin Lawngtlai DC Conference Hall-ah an ṭhu khawm a. Myanmar leh Bangladesh aṭanga raltlan lo lutte chungchang thil pawimawh hrang hrang an sawi ho. He hunah hian Lawngtlai District Superintendent of Police Pu R. Lokeshwaran bakah, sawrkar official hrang hrangte leh Central Young Lai Association (CYLA) hruaitu te an tel a. Lawngtlai District Task Group on Myanmar & Bangladesh Refugees Nodal Officer & Sub-Divisional Officer (Sadar) Pi Margaret J. Vanlalremmawii hnen aṭangin Lawngtlai District chhunga raltlan dinhmun report ngaihthlak a ni a. Senior Chief Medical Officer, District Civil Supply Officer leh Block Development Officer-te bakah, CYLA General Secretary hnen aṭangin raltlan chungchanga an hma lak dan report ngaihthlak a ni bawk. Health department chuan raltlante tan a thlawna inentirna (free clinic) buatsaih, a thlawna damdawi sem, hri danna pek leh thosilen sem te an lo kalpui tawh a. Tun hnaiah Chamdur 'P' leh Vaṭhuampuiah te free clinic buatsaih leh turin ruahmanna kalpui mek a ni bawk a. Raltlan lo lut vanga natna inkai chhawn theih a darh loh nana raltlante thlithlai leh a ṭul anga an dinhmun endik turin health department aṭangin hma lak chhunzawm dan ngaihtuah ni se, tih a ni a. DCSO office chuan fur laia tla tur buhfai chhek khawl hna an kalpui mek rualin, raltlante tana buhfai pek tur kep thei tura hma lak dan ngaihtuah ni se, tih a ni a. Sawrkar bakah CYLA leh pawl dang aṭanga raltlante chhawmdawlna leh ṭanpuina pek ṭhin chungchang te pawh sawi ho a ni bawk. Lawngtlai DC office-in an chhinchhiah danin, tun dinhmunah Lawngtlai District chhungah Myanmar aṭanga raltlan lo lut mi 5,922 (mipa puitling 1,860; hmeichhe puitling 2,049 leh kum 18 hnuai lam 2,013) awm mekin, relief camp 38-ah leh khaw hrang hrang 55-ah an awm darh a. Myanmar aṭanga raltlan lo lut chhinchhiah hnuhnung ber chu April ni 25, 2024-a Hruitezawla lo lut an ni. Bangladesh aṭanga raltlan mi 1,872 (mipa puitling 580; hmeichhe puitling 499 leh kum 18 hnuai lam 793) awm ve thungin, relief camp 12-ah leh khaw hrang hrang 11-ah an awm darh a. Bangladesh aṭanga raltlan lo lut chhinchhiah hnuhnung ber chu June ni 3, 2024 kha niin, hemi ṭum hian Chamdur P-I-ah mi 28 (chhungkaw 11) an lo lut a ni. Tuna Lawngtlai District-a raltlan awm mekte hi kum 2021 (Covid lai) aṭang khan lo lut ṭanin, a khat tawka lo luh belh zelin, tun hnai lawk (May-June, 2024) pawh khan Bangladesh aṭangin mi 191 an lo luh belh leh a. Sawrkar lam leh tlawmngai pawl hrang hrang aṭanga ṭanpuina lut hmangin raltlante chhawmdawlna hi kalpui ṭhin a ni. Attachment Loading attachment...",Dated: 7 th Jun 24 5:06 PM,https://dipr.mizoram.gov.in/post/lawngtlaiah-myanmar-leh-bangladesh-aanga-raltlan-lo-lut-chungchang-ngaihtuahin-district-level-committee-an-hu-khawm
AMC BY-ELECTION CANDIDATE TEN SCRUTINY PALTLANG,"717/2024-2025 Aizawl, 07.06.2024: Vawiin chawhnu khan DC Pisapui Hall-ah AMC Ward XIX Corporator atana By Election neih tura candidate pali te chu Municipal Returing Officer leh Asst. Municipal Returing Officer hovin an thu khawm a. An nomination paper te enfiah sak niin, a felfai vek tia pawmsak an ni. Returning Officer ho hian Candidate te leh an election agent te chuan inthlanna atana hriattur tul pawimawh leh inkaihruaina te inhrilhhriatna neih a ni a. Candidate te hi Effie Vanlalhmangaihi (INC), Dr. Lalrinzuali Hrahsel (MNF), C. Malsawmtluangi (ZPM ) leh K. Vanlalruati (BJP) te an ni. Attachment Loading attachment...",Dated: 7 th Jun 24 5:05 PM,https://dipr.mizoram.gov.in/post/amc-by-election-candidate-ten-scrutiny-paltlang
Lawngtlaiah District Level Committee on Border Protection Grid an ṭhu khawm,"716/2024-2025 2024 Nikir thla ni 7: Vawiin khan Lawngtlai District Level Committee on Border Protection Grid chu an Chairman, Lawngtlai District Bawrhsap Pu Cheemala Siva Gopal Reddy hovin a office chamber-ah an ṭhu khawm. He ṭhut khawmah hian Lawngtlai District Superintendent of Police Pu R. Lokeshwaran bakah, Lawngtlai DC office-a officer-te, Border Security Force (BSF) leh Assam Rifles hotute leh Lawngtlai DIPRO te an tel a. Assam Rifles leh BSF hotute hnen aṭangin ramri ven himna kawnga an hma lak dan report ngaihthlak a ni a. Chairman Pu Cheemala Siva Gopal Reddy chuan ṭhenawm ram Myanmar leh Bangladesh aṭanga raltlan lo lut vanga ram chhung himna leh ralmuanna a derthawn loh nana ramri ven himna kawnga ṭan lak lehzual a pawimawh thu sawiin, Assam Rifles leh BSF te chu uluk lehzual zawka ramri venhim hna thawk turin a chah a ni. He hunah hian Myanmar leh Bangladesh nena inrina ramri kana dan phal loh thil tih leh ruihhlo leh ralthuam tawlh ruk te a awm loh nana ramri ven him chungchanga thil pawimawh hrang hrang sawi ho a ni a. Raltlante chet vel dan vil leh thlithlai zui chungchanga hma lak ṭulna te sawi ho a ni bawk. Attachment Loading attachment...",Dated: 7 th Jun 24 4:16 PM,https://dipr.mizoram.gov.in/post/lawngtlaiah-district-level-committee-on-border-protection-grid-an-hu-khawm
Tualpui khawtlangin Chief Minister Pu Lalduhoma chawimawina leh lawmpuina hun an hmang,"715/2024-2025 Tualpui, 7th June 2024: Vawiin khan Tualpui khawtlang chuan an khaw chhuak Pu Lalduhoma, Mizoram Chief Minister anih lawmna leh chawimawina hun ropui takin an hmang. Tualpui Mual Zawla Vantlang inkhawmah hian Chief Minister Pu Lalduhoma chuan amah leh a chhungte siam lian a, a thlavang vawi tam hauha chawimawi thintu Tualpui khawtlang chungah lawmthu a sawi a.  Mizorama la thleng ngai zen zen lo - a lim din a ni chu zahthlak a tiin, phu lo a intih thu pawh sawiin Pu Lalduhoma chuan Organising Committee lam ten tul an tih tlat avangin hreh tak chungin a pawm pui ta tih a sawi. Vawiina Chief Minister anih lawmna leh chawimawina hun buatsaihtu Tualpui VC, Organising Committee, tlawmngai pawl, Kohhran leh Tualpui Welfare  te chungah leh amah tawiawmtu Minister, MLA, Board Chairman leh sawrkar official-te chungah lawmthu a sawi bawk. Chief Minister hian Tualpui khawtlangin an khaw tan chauh ni lo, ram pum leh bial huapa inang tlanga hmasawnna hna thawh an duh tih an sawi chu a ropui hle a ni, a ti a. Kalkhawmte chu Tualpui khua tihmingchhetu ni lo tur leh Tualpui khaw hmingthatna - buh ngah, hlo thlawh chak leh taima khua an nihna chhawm nung zel zawk turin CM hian a chah. Mimal, chhungkua leh khawtlang min runtu ruihhlo laka fihlim theuh turin a ngen bawk. Chief Minister Pu Lalduhoma hian  School Education Minister Pu Vanlalthlana thilpek - ‘Smart Board’ chu Tualpui High School hnenah a hlan a; Tualpui Primary leh Middle School Building te chu sak that an nih tur thu sawiin, zirtirtu indaihlohna pawh phuhruk thuai an tum tih a sawi. Hei bakah hian CM hian Health Minister Pi Lalrinpuii aiawhin Tualpui Health & Wellness Center hnenah damdawi engemawzat a pe a. Tualpui khaw power lakluhna 11Kv line thar siam nan P&E Department hnuaiah cheng nuai 113.94 an ruahman thu pawh CM hian a tarlang. Chief Minister Pu Lalduhoma hian he hunah hian lehkhabu pahnih Pu C. Laizawna ziah ‘Nunhlui Ngaihawm’ tih leh Pu C. Sangthuama ziah ‘Tualpui Chanchin’ te a tlangzarh a. Adviser to CM, Champhai North bialtu Er. H. Ginzalala chuan Chief Minister lim a hawng a ni. He huna thu sawitu dang Sports & Youth Services Minister Pu Lalnghinglova Hmar chuan Tualpui khaw thalaite tan chona siamin, Tualpui khaw pa Chief Minister Pu Lalduhoma hnungzuia Central Service a inziah tlin ngei tum turin a ngen a. Pu Lalduhoma’n beidawng lova kum 40 a beihna chu mitin tan zirlai tha tak nia a hriat thu a sawi bawk. Rural Development Minister Prof Lalnilawma chuan Tualpui khawtlang tui mamawh phuhru turin cheng vaibelchhe 5 chuang man ruahmanna (proposal)  an thehluh tawh thu a sawi a. A department enkawl hrang hrang (RD, P&E, Horticulture) kaltlanga khawtlang mamawh hmasawnna hna thawh zel a duh thu sawiin, khawtlang hruaitute chu khua leh ram tana rotling hna rawn ruahman zel turin a chah. ZOHANDCO Chairman Pu Lalliansawta pawhin he hunah hian thu sawiin Tualpui khawtlangin CM Pu Lalduhoma chawimawina hun an buatsaih chu ropui a tih thu a sawi a. Tualpui khaw chhehvela ramngaw humhalh tha tak a hmuh chuan a tih lawm thu sawin, lui kawr leh ramngaw humhalh chhunzawm zel turin a chah a ni. Khawzawl Bawrhsap Pu K. Lalrohlua chuan Khawzawl District chhunga ramngaw enkawl tha tak khua Tualpui khuain Chief Minister chawimawina leh lawmna hun an buatsaih chu a ropui hle a ni, a ti a. Tualpui khuain an khaw bil ta tur aia ram pum tana Pu Lalduhoma thawhna an ngaihhlut zawk tur thu an sawi chuan a thinlung a hneh hle thu sawiin, CM-in ram rawng a bawlna kawngah theihtawpa thlawp leh tawiawm zui zel turin a chah a ni. He hunah hian Lunglei High Powered Committte Vice Chairman, Lunglei N bialtu ni bawk Pu V. Malsawmtluanga, Tualpui VC President Pu Ramengmawia, MHIP President Pi Ngurpianmawii te pawhin thusawina hun an hmang. Chief Minister Pu Lalduhoma hi a nupui Pi Liansailovi leh a chhungten an tawiawm a. Pu PC Vanlalruata, Agriculture Minister; Pu Vanlalhlana, PWD Minister; Prof Lalnilawma, RD Minister; Pu Lalnghinglova Hmar, Sports Minister; Pu Lalfamkima, Deputy Speaker; Pu W. Chhuanawma, Deputy Govt. Chief Whip, MLA Tuichang; Er. H Ginzalala, Adviser to CM (Technical), Champhai North MLA; Pu V. Malsawmtluanga, Vice Chairman Lunglei HPC, Lunglei North MLA; Pu Lalchhuanthanga, Aizawl South II MLA; Pu Jeje Lalpekhlua, South Tuipui MLA; Lt. Col Clement Lalhmingthanga, Champhai South MLA; Pu Lalliansawta, Chairman ZOHANDCO; Pu JK Dawngzuala, Chairman, ZIDCO; Pu Lalthazuala Royte, Chairman, MIFCO; Pu C. Lalremliana, Chairman, MKVI; Pu Isaac Malsawma, Chairman, MAMCO, Pu K. Lalrohlua, Khawzawl DC, Pu Lalchhuanthanga, Khawzawl SP leh sawrkar official-te pawhin he hun hi an hman pui a ni. Chief Minister Pu Lalduhoma lawmna leh chawimawina hun hi CM Chawimawina Organising Committee Chairman Pu C. Lalromawia’n a kaihruai a. Zai, hnam lam leh recitation sawi ngaihnawm leh hmuhnawm tak tak te thlir ho niin, hun hlimawm tak hman ho a ni. Attachment Loading attachment...",Dated: 7 th Jun 24 4:00 PM,https://dipr.mizoram.gov.in/post/tualpui-khawtlangin-chief-minister-pu-lalduhoma-chawimawina-leh-lawmpuina-hun-an-hmang
"Pu C. Lalsawivunga, District Council & Minority Affairs Minister chuan ‘Sensitization cum Consultation Meeting on PMJVK’ thutkhawmpui","714/2024-2025 Dated Aizawl, the 7th June, 2024: Vawiin chawhma dar 11:00 khan District Council & Minority Affairs (DC&MA) Minister, Pu C. Lalsawivunga chuan Secretariat Conference Hall, MINECO-ah ‘Sensitization cum consultation Meeting on PMJVK’ chu department hrang hrang aiawhte nen, Dr. H.Lalthlangliana, DC&MA Secretary kaihhruaiin a thukhawmpui. Pu C.Lalsawivunga chuan a hawnna thu sawiin Pradhan Mantri Jan Vikas Karyakram (PMJVK) scheme, DC&MA Department-in a enkawl mek chu Sawrkar Laipuia Ministry of Minority Affairs hnuaia mi, mipuite hmasawnna leh changkanna tur atana scheme duan a nih thu a sawi a. He thutkhawmna neih chhan PMJVK hi ram hmasawn nan a scheme tangkai tak, Central funding a nihna ang takin theih ang tawka hmang tangkai theuh turin department hrang hrangte chu a sawm a. He scheme hi Department ten an mamawhna leh chaklohna lai hnawhkhah theihna tur, Gap-filling scheme a lo nih theih nan tan la lehzual tura fuihin chumi tihlawhtling tur chuan Department tin inkarah inpumkhatna leh thawhhona tha (Convergence) a awm a pawimawh thu a sawi bawk. Mi hnuaihnung leh harsa zawkte tana scheme tangkai leh pawimawh tak anih theih avangin department aiawh kal khawm ho zawng zawngte chu dik tak leh rinawm taka ram tana thawk theuh turin a chah bawk a ni. He thutkhawmnaah hian Pradhan Mantri Jan Vikas Karyakram (PMJVKY) chu a tangkaina tur ang taka hman chhuah a nih theih nan leh department hrang hrangte inkara thawhhona tha zawk a awm theih nan inhrilhhriatna leh sawihona hun hman a ni. PMJVK leh PM Vikas chungchang Pi Lalhlimpuii Hmar, Under Secretary, DC&MA; Pu Robert C.Lalhmangaiha, Joint Secretary, DC&MA leh Pi Marilyn Rualzakhumthangi, Deputy Secretary, DC&MA te hnen atanga thlirhona neih niin meeting Co-Chairman Pu R.Lalchhanhima, Addl. Secretary, DC&MA chuan he thutkhawmna hun hi a khar a ni. He thutkhawmnaah hian Mizoram Sawrkar Department 23 te aiawh, District DC tinte aiawh, Autonomous District Council pathumte aiawh leh CYMA aiawhte an tel a ni. Attachment Loading attachment...",Dated: 7 th Jun 24 3:42 PM,https://dipr.mizoram.gov.in/post/pu-c-lalsawivunga-district-council-minority-affairs-minister-chuan-sensitization-cum-consultation-meeting-on-pmjvk-thutkhawmpui
EFCC Minister in Mizoram Environment & Forest Consultative Forum (MEFCOF) General Assembly a hmanpui; Ramngaw leh nungcha humhalh tha berah Reiek khua thlang,"713/2024-2025 Aizawl, 07.06.2024: Vawiin khan Environment, Forest & Climate Change Minister Pu Lalthansanga chuan I&PR Auditorium-a Mizoram Environment & Forest Consultative Forum (MEFCOF) General Assembly buatsaih chu khuallian niin a hmanpui. Khuallian chuan ram leh mipui nunkhawchhuahna atan leh hmasawn zelna atan pawha ramngaw leh nungcha humhalh a pawimawh thu a sawi a. Hemi kawnga MEFCOF in hun rei tak atanga rim tak leh mahni sum senga ramngaw humhalhna anlo buatsaih chu fakawm a ti a, “ram tana rohlu an chher chhuak takzet a ni” a ti. Minister chuan hun lo la kal zel turah theihtawp chhuah zui turin kalkhawmte chu a sawm a, Sorkar nena thawhhona tha nei zel tur pawhin a sawm bawk. Minister khian MEFCOF Lawmman dawngtute hnenah Citation leh pawisa fai a sem nghal a ni. Lawmman leh Chawimawina dawngtute chu hetiang hi a ni: A) MEFCOF hmalaknaa ramngaw leh nungcha humhalhna hmun (Ram Reserve) Zotheihuan 170 awm tawh zingah enkawl tha ber khaw 7 hnenah lawmman leh tangka fai hlan an ni a. Chungte chu: 1. Lalluaia Zotheihuan, Reiek hnenah lawmman Pakhatna, Citation leh Rs. 30,000 hlan an ni 2. Liana Zotheihuan, Neihdawn hnenah lawmman Pahnihna, Citation leh Rs. 20,000 hlan an ni 3. Kanghmun Zotheihuan hnenah lawmman Pahnihna Citation leh Rs 10,000 hlan a ni. Consulation Prize lawmman pekte: (a) Ramlaitui/Dilmual/Melpuimual Zotheihuan, Ruantlang (b) Rozinga (L) Memorial Zotheihuan, Darlung (c) Khawlailung Zotheihuan, Khawlailung (d) Milupuk Zotheihuan, Mampui B) MEFCOF hian Mizo zinga Environmentalist zinga entawn tlak tak mi 4 hnenah chawimawina thuziak an hlan bawk a, chungte chu; 1. Pi Bawihchhingpuii, Zotheihuan bul tantu 2. Pu Romalsawma Hmar (Roma), Environmentalist 3. Tv. Zira PC, Environmentalist 4. Pi Vanramchhuangi (Ruatfela Nu), Environmentalist Vawiin MEFCOF khawmpuiah hian District hrang hranga Sub-Headquarters leh Environmental Pawl hrang hrangte ASEP, BIOCONE, Save the Riparian, MENCO, STAM, MSDF, GMN, Mizoram First bakah ramngaw leh nungcha humhalh duhtu mi 80 chuang kal khawmin intiamtharna hun an nei bawk. Kum 2024-2026 chhung atana MEFCOF hruaitu tur thlanna neih a ni nghal a. Heng mite hi thlanchhuah an ni: President: Pu VL Bela, Electric Veng Vice President: Pu Vanlalsawma, Electric Veng & Prof. Zokaitluangi, Chanmari General Secretary: Upa C.Lalhluna, Bethlehem Veng Secretary: Pu H.Chhawntluanga, Bawngkawn; Pu Joseph Thansanga, Electric Veng & Prof. Paul Songate, Dinthar Veng Treasurer: Pu Aloysius Vanlalduha, Zohnuai Finance Secretary: Pu R.Lalthakima, Ramhlun North Attachment Loading attachment...",Dated: 7 th Jun 24 3:06 PM,https://dipr.mizoram.gov.in/post/efcc-minister-in-mizoram-environment-forest-consultative-forum-mefcof-general-assembly-a-hmanpui-ramngaw-leh-nungcha-humhalh-tha-berah-reiek-khua-thlang
Padma Awards dil duhte tan hun hawn a ni,"712/2024-2025 Aizawl the 7th June, 2024: Ministry of Home Affairs chuan Padma Awards, heng: Padma Vibhushan, Padma Bhushan leh Padma Shri-te dil duhte tan dil theihna hun a hawng leh ta a. Heng chawimawina sangte hi Republic Day apiangin art, infiamna, thu leh hla  leh a dangte, mahni huang theuh va mithiam leh mi bikte hnena hlan thin a ni. Dilna te hi  Rashtriya Pushkar portal awards.gov.in kal tlangin online chauhva theh luh theih a ni a.  website padmaawards.gov.in -ah hian dilna chungchanga inkaihhruaina leh awards kaihhnawiha  hriattur pawimawhte chu chhiar theih a ni. Dilnate hi 1st May, 2024 atanga September 15th, 2024 thlengin theh luh theih a ni ang. Aizawl district huam chhunga Recommendations titurte chuan, lehkha pawimawh zawng zawng thil telin, Aizawl DC Office-a Sub Divisional Officer (Sadar) hnenah 28th June, 2024 hma ngeia  theh luh tur a ni a. Tin, Nominations zawng zawngte  chuan, 15th July, 2024 ral hma ngeiin, mahni DIstrict Commissioner Office theuh kal tlangin,  Mizoram Sawrkar hnuaia Under Secretary, Home Department hnen a thleng ngei tur a ni ang.",Dated: 7 th Jun 24 2:28 PM,https://dipr.mizoram.gov.in/post/padma-awards-dil-duhte-tan-hun-hawn-a-ni
CHAMPHAI DISTRICT CHHUNGA PACS HRANG HRANGTE TAN AWARENESS PROGRAMME BUATSAIH,"711/2024-2025 Champhai, the 7th June, 2024: Mizoram Co-operative Apex Bank Ltd. buatsaihin vawiin khan Champhai Vengthlang Community Hall-ah  Champhai District chhunga Primary Agricultural Credit Societies (PACS) hrang hrangte pualin Awareness Campaign neih a ni. PACS Awareness Programme hi NABARD leh MCAB hnuaia Comprehensive Support Plan bultuma huaihawt a ni. Khuallian ni a he hun hmanpuitu District Bawrhsap Pu James Lalrinchhana chuan Mizoram dung leh vanga society chak tak takte hmalakna chhuanawm a tih thu sawiin, tun aia tangkai lehzuala kan chhawr thiam a tul a ni, a ti a. PACS member-te'n hruaitu tur thlanga inrelbawlna an kalpui thin chu ropui a tih thu leh Co-operative society inrelbawl dante chu India Danpuiah chiang taka tarlan a nih thu sawiin, State sawrkar hnuaia mumal taka kalpui dan tur pawh ruahman a ni, a ti a. Society hnuaiah member te'n intluktlanna leh chanvo an nei chu entawntlak a tih thu sawiin, hei hian zonun zemawi 'Sem sem dam dam, ei bil thi thi' tih kha a chawinung zel a ni, a ti bawk. Pu James Lalrinchhana chuan PACS chu thingtlanga chengte'n leirem an rah theihna tura tangkai tak a nih thu sawiin, kalkhawmte chu khawtlang leh ram hmasawn nan theihtawp chhuah zel turin a fuih a. Hruaitute chu hmathlir thui tak neia thahnemngai taka thawk zel tur leh member-te nen lungrual taka hmalak tlan tum zel turin a chah a. Sawrkar hmalaknaah PACS te an pawimawh deuh deuh dawn thu sawiin, a tha zawnga thil thlakthlengtu nih tum tlat tur leh rintlak nih tum turin a fuih a. An tana NABARD, MCAB Ltd. leh hmun dang dang atanga hamthatna lokal thinte chhawr tangkai zel tum turin a chah a. Sawrkar nena thawhhona ngaipawimawh turin a chah a, midangte tana malsawmna nih chhunzawm zel tum turin a fuih nghal bawk. Thusawitu dang Pu Lalnunsanga, Chairman, MCAB Ltd. chuan bank awmlohnaah PACS mamawhna a san thu sawiin, Mizoramah PACS tha taka kalpui mek 51 a awm thu leh society tha tak PACS a inlet an awm zel thu a sawi a. Khawvela ram thang chak leh hmasawn ni turin India ram sawrkarin PACS tihchangtlun a ngaihpawimawh thu sawiin, PACS hmalaknaah  sawrkarin rinna a nghat tlat a ni, a ti a. Champhai District-a PACS te chu Mizorama tha ber berte an nih thu tarlangin, Mizoram Co-operative Apex Bank Ltd. chuan PACS hmasawn nan tiin mawhphurhna a inpek thu leh a theihna a pianga din tura hmalak a tum thu a sawi a. Cooperation Department nena thawhhona tha tak an nei chu lawmawm a tih thu sawiin, PACS chu loneitu leh thingtlang kuthnathawktute chawikan nana pawimawh tak a ni, a ti a. Mizoram Co-operative Apex Bank Ltd. (MCAB) leh PACS te chu an inzawm tlat thu sawiin, MCAB Ltd. in kum kaltaah cheng vaibelchhe 42.46 hlep an neih thu leh hemi atanga nuai 42 dawn chu PACS leh Cooperative inzirtirna lam hawi hmalakna atan dah a ni, a ti bawk. Pi H. Lalhmachhuani, DDM, NABARD chuan NABARD in PACS ngaipawimawhin kum 2016-2017 ah PACS Development Cell (PDC) a din thu leh PACS 33 te tihchangtlun tura chhawpchhuah an nih thu a sawi a. Hemi atang hian deposit, share capital leh loan-ahte langtheia hmasawnna hmuh a nih thu a sawi a. NABARD-in Comprehensive Support Plan cheng nuai 95.8 a pek thu sawi bawkin, hengte hi loan awm lo, grant vek a ni, a ti a. PACS Computerization kalpui mek a nih thu tarlangin, Mizoramah pilot project atan PACS 25 te thlan hmasak an ni a; heng zinga 5, Large Size Agriculture Multipurpose Co-operative Society (LAMPS) Ltd., Champhai Town Multipurpose Co-operative Societies (CTM-PACS) Ltd., Champhai Agriculture Farming Cooperative Society Ltd., Vaphai PACS Ltd., leh Bethel Women Multipurpose Cooperative Society Ltd., te chu Champhai District atanga thlante an ni, a ti bawk. He hun hi Pu C. Lalhmunliana, BoD, MCAB Ltd. chuan kaihruaiin Upa Lalchhawnthanga, BoD, MIZOFED Ltd. in hunserh a hmang a. MCAB Ltd. BoD Pu Rosiamliana Ralte leh Pu R. Lalrempuia te hnen atangin thusawi ngaihthlak a ni a. Pu J. Lalchhuanawma, Manager, MCAB Ltd., Champhai Branch-in lawmthu sawiin first session a khar a ni. PACS Awareness Campaign hi chawhnu lamah Pu C. Lalhmunliana, BoD, MCAB Ltd. kaihhruaiin neih chhunzawm a ni a. He hunah hian Pu B. Lalchhanhima, DCO Champhaiin thu a sawi a. Resource Person Immanuel Lalpianfeli leh F. Lalhluzuala, PACS Development Cell (PDC), MCAB Ltd. te'n PACS te tana pawimawh leh tul hrang hrangte an zirtir a ni. He huna tarlan a nih dan chuan tun dinhmunah Champhai District-ah PACS 20 awmin society share holder mi 227 an awm mek a ni. Attachment Loading attachment...",Dated: 7 th Jun 24 2:20 PM,https://dipr.mizoram.gov.in/post/champhai-district-chhunga-pacs-hrang-hrangte-tan-awareness-programme-buatsaih
Lawngtlaiah District Education Committee an ṭhu khawm,"710/2024-2025 2024 Nikir thla ni 7: Vawiin khan Lawngtlai District Education Committee (DEC) chu an Chairman, Lawngtlai District Bawrhsap Pu Cheemala Siva Gopal Reddy hovin Lawngtlai DC Conference Hall-ah an ṭhu khawm. He hunah hian Additional DC leh district education official-te; State, LADC leh CADC hnuaia school hrang hrang headmaster-te leh tlawmngai pawl ai awhte an tel a. Lawngtlai District chhunga zirna tihhmasawn dan tur kawng hrang hrang an sawi ho a ni. He hunah hian zirna bulṭhut (elementary education) aṭanga zirna sang zawk (higher education) thlenga Lawngtlai District chhunga zirna dinhmun thlir ho niin, hmasawnna leh ṭan lakna tur hrang hrangte chhawp chhuah a, sawi ho a ni a. Tun hnaia Mizoram Board of School Education (MBSE) hnuaia High School Leaving Certificate (HSLC) leh Higher Secondary School Leaving Certificate (HSSLC) exam result chhuaka Lawngtlai District-a sikulte dinhmun thlir ho niin, hma lam hunah result ṭha zawk a awm theih nan leh zirlaite'n thiamna tluantling an neih theihna tura hma lak dan tur leh ṭan lakna tur hrang hrang rel a ni bawk. Attachment Loading attachment...",Dated: 7 th Jun 24 2:14 PM,https://dipr.mizoram.gov.in/post/lawngtlaiah-district-education-committee-an-hu-khawm